CELEX: 52017PC0791
Language: mt
Date: 2017-12-20
Title: Proposta għal DIRETTIVA TAL-PARLAMENT EWROPEW U TAL-KUNSILL dwar is-superviżjoni prudenzjali tad-ditti tal-investiment u li temenda d-Direttivi 2013/36/UE u 2014/65/UE

IL-KUMMISSJONI EWROPEA
            Brussell, 20.12.2017
            COM(2017) 791 final
            2017/0358(COD)
            Proposta għal
            DIRETTIVA TAL-PARLAMENT EWROPEW U TAL-KUNSILL
            dwar is-superviżjoni prudenzjali tad-ditti tal-investiment u li temenda d-Direttivi 2013/36/UE u 2014/65/UE
            (Test b’rilevanza għaż-ŻEE)
            {SWD(2017) 481 final}
            
               
         
         
            
               MEMORANDUM TA’ SPJEGAZZJONI
            
            
            
               1.
                     IL-KUNTEST TAL-PROPOSTA
            
            
               •
                     Ir-raġunijiet għall-proposta u l-objettivi tagħha
            
            
               L-UE għandha bżonn ta’ swieq kapitali aktar b’saħħithom biex tippromwovi l-investiment, tiftaħ il-bibien għal sorsi ġodda ta’ finanzjament għall-kumpaniji, toffri lill-unitajiet domestiċi opportunitajiet aħjar u ssaħħaħ l-Unjoni Ekonomika u Monetarja. Il-Kummissjoni hija impenjata li ddaħħal fis-seħħ l-elementi kostitwenti kollha li fadal biex tlesti l-Unjoni tas-Swieq Kapitali (CMU) sal-2019
                  1
               .
            
            
               Id-ditti tal-investiment jipprovdu medda ta’ servizzi li tagħti lill-investituri aċċess għal swieq tat-titoli u tad-derivattivi (pariri dwar investimenti, immaniġġjar ta’ portafolji, senserija, eżekuzzjoni tal-ordnijiet, eċċ.). Id-ditti tal-investiment u s-servizzi li jipprovdu jifformaw nisġa vitali f’CMU li taħdem kif suppost. Dawn jaqdu rwol importanti fl-iffaċilitar tal-flussi tal-kontijiet tat-tfaddil u tal-investimenti madwar l-UE, b’diversi servizzi użati biex jappoġġjaw l-allokazzjoni tal-kapital u l-ġestjoni tar-riskju effettivi. 
            
            
               Hemm ditti tal-investiment fl-Istati Membri kollha. Skont l-informazzjoni kkompilata mill-Awtorità Bankarja Ewropea (EBA), fi tmiem l-2015 kien hemm 6 051 ditta tal-investiment fiż-Żona Ekonomika Ewropea (ŻEE)
                  2
               . Dawn jinkludu ditti li jipprovdu sett limitat ta’ servizzi lil klijenti fil-livell tal-konsumaturi primarjament kif ukoll dawk li joffru numru ta’ servizzi lil firxa wiesa’ ta’ klijenti fil-livell tal-konsumaturi, professjonali u korporattivi. 
            
            
               Fuq il-bażi tal-informazzjoni mill-EBA, madwar 85 % tad-ditti tal-investiment fiż-ŻEE jillimitaw l-attivitajiet tagħhom għal:
            
            
               ·l-offerta ta’ pariri dwar investimenti;
            
            
               ·ir-riċevuta u t-trażmissjoni ta’ ordnijiet;
            
            
               ·l-immaniġġjar ta’ portafolji; u
            
            
               ·l-eżekuzzjoni tal-ordnijiet. 
            
            
               Filwaqt li jaġixxi bħala ċentru importanti għas-swieq kapitali u għall-attivitajiet ta’ investiment, ir-Renju Unit għandu l-akbar numru ta’ ditti tal-investiment fiż-ŻEE, bi kważi nofshom ibbażati hemm, segwit mill-Ġermanja, minn Franza, min-Netherlands u minn Spanja. Ħafna mid-ditti tal-investiment fiż-ŻEE huma ta’ daqs żgħir jew medju. L-EBA tistma li madwar tmien ditti tal-investiment, fil-parti l-kbira kkonċentrati fir-Renju Unit, jikkontrollaw madwar 80 % tal-assi tad-ditti tal-investiment kollha fiż-ŻEE.
            
            
               Għaldaqstant, bħala waħda mill-azzjonijiet ta’ prijorità l-ġodda biex issaħħaħ is-swieq kapitali u tibni CMU, fir-Rieżami tagħha ta’ Nofs it-Terminu tal-Pjan ta’ Azzjoni tal-Unjoni tas-Swieq Kapitali
                  3
                l-Kummissjoni ħabbret li kienet se tipproponi qafas prudenzjali u superviżorju aktar effettiv għad-ditti tal-investiment, ikkalibrat għad-daqs u għan-natura tad-ditti tal-investiment, biex issaħħaħ il-kompetizzjoni u ttejjeb l-aċċess tal-investituri għal opportunitajiet ġodda u modi aħjar kif jiġu ġestiti r-riskji tagħhom. Fid-dawl tar-rwol ċentrali li qdew id-ditti tal-investiment tar-Renju Unit f’dan il-qasam sal-lum, id-deċiżjoni tar-Renju Unit li joħroġ mill-UE tkompli tixħet dawl fuq il-ħtieġa li tiġi aġġornata l-arkitettura regolatorja fl-UE biex jiġi appoġġjat dan l-iżvilupp. 
            
            
               Il-proposti li jkopru din id-Direttiva u r-Regolament li jakkumpanjaha (“il-proposti”) ġew inklużi fil-Programm ta’ Ħidma 2017 tal-Kummissjoni bħala eżerċizzju tal-REFIT. Dawn għandhom l-għan li jiżguraw li d-ditti tal-investiment jiġu soġġetti għal rekwiżiti kapitali, ta’ likwidità u prudenzjali importanti oħra u li l-arranġamenti superviżorji korrispondenti jiġu adattati għan-negozju tagħhom u fl-istess ħin ikunu robusti biżżejjed biex ikopru r-riskji tad-ditti tal-investiment b’mod prudenzjalment solidu biex tiġi protetta l-istabbiltà tas-swieq finanzjarji tal-UE. Il-proposti huma l-eżitu ta’ rieżami mandat mill-Artikoli 493(2), 498(2), 508(2) u 508(3) tar-Regolament (UE) Nru 575/2013 (ir-Regolament dwar ir-Rekwiżiti ta' Kapital, jew CRR)
                  4
                li, flimkien mad-Direttiva 2013/36/UE (id-Direttiva dwar ir-Rekwiżiti ta' Kapital IV, jew CRD IV)
                  5
               , jikkostitwixxu l-qafas prudenzjali kurrenti għad-ditti tal-investiment. Meta jiftiehmu fuq dawn it-testi, il-koleġiżlaturi ddeċidew li jenħtieġ li l-qafas għad-ditti tal-investiment jiġi rivedut peress li r-regoli tiegħu fil-parti l-kbira huma mmirati lejn l-istituzzjonijiet ta’ kreditu.
            
            
               Għall-kuntrarju tal-istituzzjonijiet ta’ kreditu, id-ditti tal-investiment ma jiħdux depożiti u lanqas ma jisilfu. Dan ifisser li huma ferm anqas skoperti għar-riskju ta' kreditu u għar-riskju li d-depożitanti dlonk jiġbdu flushom. Is-servizzi tagħhom jiffokaw fuq strumenti finanzjarji – li għall-kuntrarju tad-depożiti, ma jitħallsux b’parità iżda jvarjaw skont iċ-ċaqliq tas-suq. Madankollu, dawn jikkompetu mal-istituzzjonijiet ta’ kreditu fil-forniment ta’ servizzi ta’ investiment, li l-istituzzjonijiet ta’ kreditu jistgħu joffru lill-klijenti tagħhom permezz tal-liċenzja bankarja tagħhom. Għaldaqstant, l-istituzzjonijiet ta’ kreditu u d-ditti tal-investiment huma żewġ istituzzjonijiet kwalitattivament differenti b’mudelli kummerċjali primarji differenti iżda b’ċertu trikkib fis-servizzi li jistgħu jipprovdu.
            
            
               Id-ditti tal-investiment ilhom soġġetti għal regoli prudenzjali tal-UE flimkien mal-istituzzjonijiet ta’ kreditu mill-1993, is-sena li fiha daħal fis-seħħ l-ewwel qafas tal-UE li jirregola l-attivitajiet tad-ditti tal-investiment. Dan il-qafas, li issa ġie sostitwit mid-Direttiva dwar is-Swieq fl-Istrumenti Finanzjarji (MiFID)
                  6
                u, minn Jannar 2018, minn MiFID II / MiFIR
                  7
               , jistabbilixxi l-kundizzjonijiet għall-awtorizzazzjoni u r-rekwiżiti dwar l-imġiba organizzazzjonali u kummerċjali li skont dawn jistgħu jiġu pprovduti s-servizzi ta’ investiment lil investituri kif ukoll rekwiżiti oħra li jirregolaw il-funzjonament ordnat tas-swieq finanzjarji.
            
            
               Il-qafas prudenzjali għad-ditti tal-investiment fis-CRR/fis-CRD IV jaħdem id f’id mal-MiFID. Tipikament, ir-rekwiżiti prudenzjali dwar l-istituzzjonijiet finanzjarji jitfasslu biex (i) jiżguraw li dawn ikollhom biżżejjed riżorsi biex jibqgħu finanzjarjament vijabbli u jwettqu s-servizzi tagħhom permezz ta’ ċikli ekonomiċi; jew (ii) jippermettu stralċ ordnat mingħajr ma jikkawżaw dannu ekonomiku żejjed lill-klijenti tagħhom jew lill-istabbiltà tas-swieq li joperaw fihom. Bħala riżultat ta’ dan, jenħtieġ li dawn jimmiraw biex jirriflettu r-riskji li jaffaċċjaw u joħolqu istituzzjonijiet finanzjarji differenti, ikunu proporzjonati għall-probabbiltà li r-riskji jsiru realtà, u jsibu bilanċ ġenerali bejn l-iżgurar tas-sikurezza u tas-solidità ta’ istituzzjonijiet finanzjarji differenti u l-evitar ta’ spejjeż eċċessivi li jistgħu jżommuhom milli jwettqu n-negozju tagħhom b’mod vijabbli. 
            
            
               Jenħtieġ li d-ditti sistemiċi tal-investiment, li numru minnhom hu identifikat bħala globali, jew istituzzjonijiet oħra sistemikament importanti skont l-Artikolu 131 tas-CRD IV, xorta waħda jibqgħu soġġetti għall-qafas tas-CRR/tas-CRD IV, inklużi l-emendi proposti mill-Kummissjoni fit-23 ta’ Novembru 2016
                  8
               , f’konformità mal-approċċ rivedut għall-identifikazzjoni tagħhom fil-proposti. Dan għaliex tipikament dawn id-ditti jġarrbu u jissottoskrivu riskji fuq skala sinifikanti madwar is-suq uniku. L-attivitajiet tagħhom jesponuhom għal riskju ta' kreditu, li primarjament ikun fil-forma ta’ riskju ta' kreditu tal-kontroparti kif ukoll ta’ riskju tas-suq għal pożizzjonijiet li jieħdu għalihom stess, sew jekk għall-klijenti tagħhom jew inkella għalihom stess. Għaldaqstant, dawn jikkostitwixxu riskju akbar għall-istabbiltà finanzjarja minħabba d-daqs u l-interkonnessjoni tagħhom. Fid-dawl ta’ dawn ir-riskji u biex jiġu żgurati kundizzjonijiet ekwivalenti ta' kompetizzjoni, jenħtieġ li t-tali ditti tal-investiment jiġu ttrattati bħala istituzzjonijiet ta’ kreditu.
            
         
         
            
               Kif imħabbar fil-Komunikazzjoni mill-Kummissjoni ta’ Settembru 2017 dwar ir-rieżami tal-Awtoritajiet Superviżorji Ewropej
                  9
                (ASE), dan ikun jimplika wkoll fost affarijiet oħra li l-operazzjonijiet tagħhom fl-Istati Membri li jieħdu sehem fl-Unjoni Bankarja jkunu soġġetti għas-superviżjoni diretta mill-BĊE fil-Mekkaniżmu Superviżorju Uniku. Bħalissa, dawn id-ditti fil-parti l-kbira huma kkonċentrati fir-Renju Unit iżda jinsabu fil-proċess li jikkunsidraw pjani biex iċaqilqu partijiet mill-operazzjonijiet tagħhom lejn l-UE-27, b’mod partikolari fi Stati Membri li jieħdu sehem fl-Unjoni Bankarja. Filwaqt li dan ikopri biss numru żgħir mid-ditti, dawn xorta waħda jirrappreżentaw sehem imdaqqas mill-assi u mill-volum kummerċjali totali tad-ditti tal-investiment kollha fl-UE.
            
            
               Għal ditti tal-investiment oħra, il-fatt li l-qafas prudenzjali kurrenti jiffoka fuq l-istituzzjonijiet ta’ kreditu u fuq ir-riskji li jaffaċċjaw u joħolqu minflok fuq id-ditti tal-investiment hu aktar problematiku. Is-servizzi li jipprovdu dawn id-ditti u r-riskji li joħolqu mhumiex, fil-parti l-kbira tagħhom, indirizzati b’mod espliċitu mir-regoli eżistenti. Mit-tmien servizzi ta’ investiment li d-ditti tal-investiment huma awtorizzati jipprovdu skont il-MiFID
                  10
               , huma biss (i) in-negozjar f’isimhom stess; u (ii) is-sottoskrizzjoni jew it-tqegħid ta’ strumenti fuq bażi ta’ impenn sod għandhom rekwiżiti korrispondenti ċari fis-CRR. Għas-servizzi ta’ investiment l-oħra (ir-riċevuta u t-trażmissjoni ta’ ordnijiet, l-eżekuzzjoni tal-ordnijiet, l-immaniġġjar ta’ portafolji, il-parir dwar investiment, it-tqegħid ta’ strumenti mingħajr bażi ta’ impenn sod, l-operar ta’ faċilità multilaterali tan-negozjar), it-tali rekwiżiti huma niqsin u jirriżultaw f’kopertura approssimata tar-riskji involuti. Għalhekk, filwaqt li f’ċerti każijiet huma limitati, ir-riskji inerenti f’dawn l-attivitajiet għad-ditta u, konsegwentement, għall-klijenti tad-ditta u għas-swieq usa’ li joperaw fihom, mhumiex koperti b’mod immirat apposta għalihom.
            
            
               Dan iġib miegħu tliet problemi ewlenin, li huma vvalutati fid-dokument ta’ ħidma tal-persunal li jakkumpanja l-proposti. 
            
            
               L-ewwel nett, filwaqt li l-qafas sa ċertu punt jaqdi għat-tipi differenti ta’ profili tan-negozju tad-ditti tal-investiment fil-forma ta’ eżenzjonijiet, dan hu sors ta’ kumplessità regolatorja konsiderevoli għal ħafna ditti b’mod ġenerali. It-tieni, ir-rekwiżiti dettaljati u l-eżenzjonijiet tiegħu jikkostitwixxu indikatur mhux ipproċessat u insensittiv għar-riskji għar-riskji attwali mġarrba u maħluqa mid-ditti tal-investiment, li jvarjaw minn dawn tal-banek. It-tielet, minħabba l-kumplessità inerenti tiegħu u n-nuqqas ta’ sensittività għar-riskju, l-implimentazzjoni tiegħu mill-Istati Membri ġġib magħha frammentazzjoni fil-pajsaġġ regolatorju kumplessiv għad-ditti tal-investiment, b’possibbiltà ta’ arbitraġġ regolatorju dannuż. Dan jista’ jhedded l-integrità u l-funzjonament tas-suq uniku.   
            
            
               L-objettivi tal-proposti huma li jindirizzaw il-problemi tal-qafas eżistenti filwaqt li jiġu ffaċilitati l-użu u t-twettiq ta’ negozju mid-ditti tal-investiment, fejn possibbli. Speċifikament, dawn jistabbilixxu qafas prudenzjali li hu adattat aħjar għall-mudelli kummerċjali tagħhom. Dawn jikkonsistu f’rekwiżiti aktar xierqa u sensittivi għar-riskju għad-ditti tal-investiment, filwaqt li jimmiraw aħjar lejn ir-riskji li fil-fatt joħolqu u jġarrbu fost it-tipi differenti ta’ mudelli kummerċjali. Finalment, dawn jikkostitwixxu sett ta’ għodod regolatorji aktar issimplifikat biex is-superviżuri prudenzjali jkunu jistgħu jwettqu s-sorveljanza tagħhom b’mod effettiv.
            
            
               Fl-aħħarnett, MiFID II u MiFIR ġew adottati fid-dawl tal-kriżi finanzjarja sabiex ikopru s-swieq tat-titoli, l-intermedjarji ta’ investiment u ċ-ċentri ta’ negozjar. Il-qafas il-ġdid isaħħaħ u jieħu post il-qafas preżenti tal-MiFID. Fil-kuntest ta’ reviżjoni tal-qafas prudenzjali għad-ditti ta’ investiment tal-UE, in-nuqqas ta’ rekwiżit ta’rappurtar mandatorju għal ditti minn pajjiżi terzi attivi fl-Istati Membri permezz ta’ fergħat ġie identifikat bħala nuqqas. L-awtoritajiet kompetenti nazzjonali ma jistgħux jagħmlu valutazzjoni fuq bażi regolari tal-volum tal-attivitajiet ta’ servizzi finanzjarji mwettqa minn fergħat ta’ ditti minn pajjiżi terzi fit-territorji tagħhom. Din il-proposta għalhekk tkun tagħti lill-awtoritajiet kompetenti l-għodda xierqa biex iżommu għajnejhom fuq dawn l-attivitajiet. 
            
            
               Kif mandat mill-Artikoli tas-CRR, ir-rieżami tal-qafas prudenzjali għad-ditti tal-investiment twettaq f’konsultazzjoni mal-EBA, mal-Awtorità Ewropea tat-Titoli u s-Swieq (ESMA) u mal-awtoritajiet nazzjonali kompetenti rrappreżentati f’dawn l-ASE. Wara l-ewwel sejħa għal pariri mill-Kummissjoni f’Diċembru 2014, l-EBA ppubblikat l-ewwel rapport tagħha dwar il-qafas prudenzjali kurrenti għad-ditti tal-investiment, filwaqt li sejħet għal tibdiliet fl-approċċ kurrenti għad-ditti tal-investiment kollha ħlief l-akbar u l-aktar sistemiċi fosthom f’Diċembru 2015
                  11
               . Wara t-tieni sejħa għal pariri mill-Kummissjoni f’Ġunju 2016, f’Novembru 2016 l-EBA ppubblikat dokument ta' diskussjoni għall-konsultazzjoni li ffoka fuq reġim prudenzjali potenzjali ġdid għall-maġġoranza assoluta tad-ditti tal-investiment
                  12
               . Wara li kkunsidrat il-feedback u d-data addizzjonali li kienet ġabret mingħand id-ditti tal-investiment flimkien mal-awtoritajiet nazzjonali kompetenti, l-EBA ppubblikat ir-rakkomandazzjonijiet finali tagħha f’Settembru 2017
                  13
               . Il-proposti jibnu fuq dawn ir-rakkomandazzjonijiet fl-aspetti ewlenin kollha ħlief dak tal-identifikazzjoni tad-ditti tal-investiment sistemiċi, għar-raġunijiet spjegati fid-dokument ta’ ħidma tal-persunal li jakkumpanja u miġbura fil-qosor fit-taqsima dwar il-“valutazzjoni tal-impatt” aktar ’il quddiem.
            
            
            
               •
                     Konsistenza mad-dispożizzjonijiet ta’ politika eżistenti fil-qasam ta’ politika
            
            
               Din il-proposta tikkomplementa r-rieżami kurrenti tar-reġim tas-CRR/tas-CRD IV għall-istituzzjonijiet ta’ kreditu billi ssegwi l-proposti adottati mill-Kummissjoni fit-23 ta’ Novembru 2016, li ppermettiet lid-ditti tal-investiment mhux sistemiċi kollha biex jagħżlu li ma jipparteċipawx fid-dispożizzjonijiet riveduti tagħha
                  14
               . Din il-possibbiltà ġiet introdotta wara li ġie rikonoxxut il-fatt li dawn id-dispożizzjonijiet riveduti ma kinux imfassla apposta għal ħafna mid-ditti tal-investiment u għaliex dawn kienu joħolqu kumplessità ulterjuri fil-ġabra tar-regoli eżistenti. Ir-rieżami tar-reġim prudenzjali għal ħafna mid-ditti tal-investiment ippreżentat ukoll f’din il-proposta diġà kien ilu għaddej dak iż-żmien, u s-soġġettar ta’ dawn għal reġim saħansitra aktar kumpless għal perjodu qasir sakemm jiġi applikat ir-reġim il-ġdid tqies sproporzjonat. Għaldaqstant, din il-proposta toħloq reġim ġdid għall-maġġoranza tad-ditti tal-investiment billi teliminahom għalkollox mill-qafas tas-CRR/tas-CRD IV u tħalli biss lid-ditti tal-investiment sistemiċi fi ħdan il-kamp ta’ applikazzjoni ta’ din tal-aħħar, inkluż fid-dispożizzjonijiet riveduti tagħha, f’konformità mal-approċċ rivedut għall-identifikazzjoni tagħhom f’din il-proposta.  
            
            
               Il-proposta hi konsistenti wkoll mal-MiFID u mal-MiFID II / mal-MiFIR. Billi tistabbilixxi rekwiżiti prudenzjali li huma mfassla għan-negozju u għar-riskji tad-ditti tal-investiment, din tiċċara meta u għaliex japplikaw dawn ir-rekwiżiti. B’hekk, f’ċerti każijiet din tegħleb l-applikazzjoni arbitrarja tar-rekwiżiti prudenzjali fil-qafas kurrenti, li jirriżultaw għaliex dawn huma stabbiliti qabel kollox b’rabta mas-servizzi ta’ investiment elenkati fil-MiFID minflok mill-akkumulazzjoni propja tar-riskji fit-tip u fil-volumi ta’ negozju mwettqa mid-ditti tal-investiment.  
            
            
               •
                     Konsistenza ma’ politiki oħra tal-UE
            
            
               Id-ditti tal-investiment jaqdu rwol importanti fl-iffaċilitar tal-flussi ta’ investiment madwar l-UE. Għaldaqstant, ir-rieżami jifforma wkoll parti mill-inizjattivi tal-Kummissjoni biex tiżgura suq uniku b'saħħtu u ġust b’sistema finanzjarja u b’CMU li jaħdmu kif suppost biex jiġu mmobilizzati l-investimenti u jissaħħu t-tkabbir u l-impjiegi
                  15
               . Qafas prudenzjali u superviżorju aktar xieraq bi spejjeż tal-konformità anqas għad-ditti tal-investiment jenħtieġ li jgħin (i) biex jitjiebu l-kundizzjonijiet ġenerali għan-negozji; (ii) jissaħħu d-dħul fis-suq u l-kompetizzjoni fil-proċess; u (iii) jittejjeb l-aċċess tal-investituri għal opportunitajiet ġodda u għal modi aħjar kif jimmaniġġjaw ir-riskji tagħhom.
            
            
               L-approċċ rivedut għall-identifikazzjoni tad-ditti sistemiċi tal-investiment li jenħtieġ li jibqgħu taħt il-qafas tas-CRR/tas-CRD IV hu konsistenti wkoll mal-objettiv li jiġu evitati lakuni fil-funzjonament tal-Unjoni Bankarja. L-iżviluppi strutturali riċenti tas-suq jindikaw li gruppi bankarji minn pajjiżi terzi sar ikollhom strutturi dejjem aktar kumplessi fl-UE, u qed joperaw permezz ta’ entitajiet li jaħarbu mis-superviżjoni tal-BĊE skont il-Mekkaniżmu Superviżorju Uniku. Kif spjegat fil-Komunikazzjoni mill-Kummissjoni ta’ Ottubru 2017 dwar it-tlestija tal-Unjoni Bankarja
                  16
               , l-iżgurar li d-ditti sistemiċi tal-investiment jibqgħu fis-CRR/fis-CRD IV f’konformità mal-approċċ għall-identifikazzjoni tagħhom f’din il-proposta jġibhom ukoll taħt is-sorveljanza prudenzjali tas-superviżuri bankarji u, għall-operazzjonijiet tagħhom fl-Istati Membri li jipparteċipaw fl-Unjoni Bankarja, taħt is-sorveljanza prudenzjali tal-BĊE.
            
            
               2.
                     BAŻI ĠURIDIKA, SUSSIDJARJETÀ U PROPORZJONALITÀ
            
            
               •
                     Bażi ġuridika
            
            
               It-Trattat dwar il-Funzjonament tal-Unjoni Ewropea jagħti lill-istituzzjonijiet Ewropej il-kompetenza li jistabbilixxu dispożizzjonijiet xierqa permezz ta’ Direttivi biex jagħmilha eħfef għall-persuni biex iniedu u jwettqu attivitajiet kummerċjali madwar l-UE kollha (Artikolu 53 tat-TFUE). Dan jestendi għal leġiżlazzjoni li tindirizza s-superviżjoni prudenzjali tal-fornituri ta’ servizzi finanzjarji, f’dan il-każ ditti tal-investiment. Id-dispożizzjonijiet ta’ din id-Direttiva proposta jieħdu post dawk fis-CRD IV, li wkoll huma bbażati fuq l-Artikolu 53 tat-TFUE, peress li huma relatati mad-ditti tal-investiment.
            
            
               •
                     Sussidjarjetà
            
            
               Il-proposta tirrevedi u tissimplifika r-regoli eżistenti tal-UE li jirregolaw it-trattament prudenzjali tad-ditti tal-investiment biex (i) takkomoda u tindirizza aħjar ir-riskji fil-mudelli kummerċjali tagħhom; (ii) ittejjeb il-kundizzjonijiet ekwivalenti ta’ kompetizzjoni fost id-ditti; u (iii) issaħħaħ il-konverġenza superviżorja. Biex jinkiseb dan, jenħtieġ li qafas ġdid tal-UE jieħu post dak eżistenti minflok ma dawn l-għażliet jiġu devoluti għal oqfsa regolatorji fl-Istati Membri. Dan għaliex illum saret parti mir-rutina li d-ditti tal-investiment awtorizzati skont il-MiFID jipprovdu s-servizzi tagħhom lil klijenti f’pajjiżi oħra tal-UE. Tibdiliet separati u diżassoċjati fir-regoli mill-Istati Membri jistgħu jintroduċu tgħawwiġ tal-kompetizzjoni u trattament diskriminatorju, li jifframmentaw is-suq uniku. Dawn jistgħu jżidu l-każijiet ta’ arbitraġġ regolatorju dannuż, b’effetti konsegwenti possibbli fuq l-istabbiltà finanzjarja u l-protezzjoni tal-investituri fi Stati Membri oħra f’każ ta’ problemi. Jistgħu jtaffu wkoll il-firxa u t-tip ta’ servizzi ta’ investiment li jkunu disponibbli fi Stat Membru partikolari, għad-detriment possibbli tal-effiċjenza ġenerali tas-suq u tal-għażla għall-investituri. Jenħtieġ li r-regoli riveduti jevitaw disparitajiet regolatorji żejda u jiżguraw kundizzjonijiet ekwivalenti ta' kompetizzjoni għad-ditti awtorizzati kollha fi ħdan is-suq uniku.
            
            
               •
                     Proporzjonalità
            
         
         
            
               Bħala eżeċizzju tal-REFIT, l-objettiv ewlieni hu li l-qafas il-ġdid isir aktar xieraq, rilevanti u proporzjonat meta mqabbel mal-qafas eżistenti għad-ditti tal-investiment. Għalhekk, din il-proposta ssib bilanċ bejn l-iżgurar li fl-istess ħin ir-rekwiżiti jkunu:
            
            
               ·komprensivi u robusti biżżejjed biex ikopru r-riskji tad-ditti tal-investiment b’mod prudenzjalment solidu; u
            
            
               ·flessibbli biżżejjed biex jaħsbu għad-diversi tipi ta’ mudelli kummerċjali mingħajr ma jxekklu l-ħila tagħhom li joperaw b’mod kummerċjalment vijabbli. 
            
            
               Il-proposta għandha l-għan li tiżgura li l-ispejjeż tar-reġim kemm f'termini tar-rekwiżiti kapitali kif ukoll tal-ispejjeż tal-konformità kif ukoll amministrattivi, li huma ġġenerati mill-ħtieġa li jiġu ġestiti l-persunal u s-sistemi biex iħaddmu r-rekwiżiti l-ġodda kif ukoll jirrapportaw dwar il-konformità lis-superviżuri, jinżammu għall-minimu possibbli biex jinkiseb dan il-bilanċ.
            
            
               Kif spjegat fid-dokument ta’ ħidma tal-persunal li jakkumpanjaha, dawn l-ispejjeż assoċjati huma mistennija jonqsu fuq bażi kontinwa, b’xi spejjeż ġodda ta’ darba fil-bidu nett. F’termini ta’ kapital, għażla ta’ politika prevalenti li kienet il-bażi tal-ħidma fuq ir-rieżami u li taffettwa lil dawn imsemmija hawn fuq hi l-objettiv li jiġi żgurat li, b’mod aggregat, ir-rekwiżiti kapitali li japplikaw fl-UE kollha għad-ditti tal-investiment ma jiżdidux wisq. Dan isarraf f’effetti ta’ distribuzzjoni differenti għal xi tipi ta’ ditti. Dawn huma mtaffija mid-dispożizzjonijiet tal-proposta b’tali mod li l-akbar impatti jiddaħħlu b’mod gradwali u jiġu limitati. 
            
            
               •
                     Għażla tal-istrument
            
            
               Intgħażlet Direttiva għaliex id-dispożizzjonijiet tagħha jieħdu post dawk fis-CRD IV b’rabta mad-ditti tal-investiment. Din tiżgura li d-dispożizzjonijiet tagħha jkunu jistgħu jiġu trasposti mill-Istati Membri f’konformità mal-arranġamenti amministrattivi nazzjonali rilevanti b’konsistenza mal-prassi eżistenti. 
            
            
               3.
                     RIŻULTATI TAL-VALUTAZZJONIJIET “EX POST”, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •
                     Il-valutazzjoni “ex post” tal-leġiżlazzjoni eżistenti
            
            
               Il-valutazzjoni tal-qafas eżistenti tas-CRR/tas-CRD IV, li hi bbażata fuq l-analiżi mwettqa mill-EBA u mill-ESMA fir-rapport tal-2015
                  17
                tagħhom b’mod partikolari u fuq il-ħidma u l-analiżi paralleli tas-servizzi tal-Kummissjoni, hi miġbura fil-qosor fid-dokument ta’ ħidma tal-persunal ta’ akkumpanjament. 
            
            
               Din tikkonkludi li r-regoli eżistenti, li huma bbażati fuq standards regolatorji internazzjonali għal gruppi bankarji kbar u mmirati lejn ir-riskji tal-banek, jiksbu b’mod parzjali biss l-għanijiet tagħhom f’termini ta’ (i) żgurar ta’ biżżejjed kapital għar-riskji ta’ ħafna mid-ditti tal-investiment; (ii) żamma tal-ispejjeż tal-konformità taħt kontroll; (iii) żgurar ta’ kundizzjonijiet ekwivalenti ta' kompetizzjoni madwar l-UE; u (iv) żgurar ta’ sorveljanza prudenzjali effettiva. Ħafna mid-dispożizzjonijiet tagħha huma meqjusa ineffikaċi u ineffiċjenti f’dan ir-rigward. L-eċċezzjoni hi ditti tal-investiment kbar u sistemiċi li d-daqs, il-profil tar-riskju u l-interkonnessjoni tagħhom ma’ parteċipanti oħra fi swieq finanzjarji jagħtuhom bixra “simili għal banek”. 
            
            
               Għall-bqija, l-istatus quo ġie vvalutat li joħloq (i) kumplessità eċċessiva u piżijiet sproporzjonati ta’ konformità, speċjalment għal ħafna ditti żgħar u medji; (ii) metrika u rekwiżiti prudenzjali mfassla ħażin u insensittivi għar-riskji għall-kopertura preċiża tar-riskji tad-ditti tal-investiment; u (iii) każijiet ta’ implimentazzjoni nazzjonali diverġenti tar-regoli u pajsaġġ regolatorju frammentat madwar l-UE.
            
            
               •
                     Konsultazzjonijiet mal-partijiet ikkonċernati
            
            
               Il-partijiet ikkonċernati ġew ikkonsultati f’diversi mumenti matul ir-rieżami. F’termini tal-istadji importanti ewlenin, wara l-ewwel sejħa għal pariri mill-Kummissjoni f’Diċembru 2014, l-EBA ppubblikat rapport dwar il-qafas prudenzjali kurrenti għad-ditti tal-investiment flimkien ma’ proposti għat-tibdiliet f’Diċembru 2015. Din tikkostitwixxi analiżi komprensiva u pubblikament disponibbli tal-istatus quo, b’data dwar in-numri u t-tipi ta’ ditti tal-investiment fl-Istati Membri. Din l-analiżi għenet biex ir-rieżami jiġi estiż għal partijiet ikkonċernati li jaf ma jkunux affettwati b’mod dirett mir-regoli u ħeġġithom jissieħbu fid-diskussjoni sussegwenti.
            
            
               Fl-4 ta’ Novembru 2016, l-EBA ppubblikat dokument ta' diskussjoni għal konsultazzjoni b’fokus fuq reġim prudenzjali potenzjali ġdid għad-ditti tal-investiment. Id-dokument dam 3 xhur miftuħ għal kummenti. L-EBA ppubblikat l-abbozz ta' rakkomandazzjonijiet tagħha fit-3 ta’ Lulju 2017, filwaqt li stiednet il-kummenti tal-partijiet ikkonċernati. Il-ħidma tagħha ġiet appoġġjata wkoll minn eżerċizzju dettaljat ta’ ġbir ta’ data li involva lid-ditti tal-investiment. Dan twettaq mill-awtoritajiet nazzjonali kompetenti f’isem l-EBA f’żewġ stadji fl-2016 u fl-2017. 
            
            
               Fid-dawl tal-konsultazzjoni pubblika dettaljata u tal-ġbir ta’ data mwettaq mill-EBA, il-Kummissjoni qieset li ma kienx hemm bżonn li fl-istess ħin tagħmel konsultazzjoni pubblika ġenerali. Minflok, is-servizzi tal-Kummissjoni kkonsultaw mal-partijiet ikkonċernati b’mod immirat biex jiġbru aktar opinjonijiet dwar l-elementi ewlenin tar-rieżami. Dan jinkludi:
            
            
               ·diskussjoni mal-partijiet ikkonċernati tal-industrija (ditti tal-investiment, investituri, ditti legali, konsulenti) fis-27 ta’ Jannar 2017 dwar abbozz tal-proposti tal-EBA għal reġim futur;
            
            
               ·sessjoni ta’ ħidma dwar l-ispejjeż tar-reġim attwali fit-30 ta’ Mejju 2017; u
            
            
               ·sessjoni ta’ ħidma dwar l-abbozz ta’ rakkomandazzjonijiet finali tal-EBA fis-17 ta’ Lulju 2017. 
            
            
               Ir-rieżami ġie diskuss mal-Istati Membri fil-Kumitat tas-Servizzi Finanzjarji f’Marzu u f’Ottubru 2017 u fil-Grupp ta’ Esperti tal-Kummissjoni dwar is-Settur Bankarju, il-Pagamenti u l-Assigurazzjoni f’Ġunju u f’Settembru 2017. Il-kummenti tal-partijiet ikkonċernati riċevuti dwar il-valutazzjoni tal-impatt tal-Kummissjoni ppubblikata f’Marzu 2017 ġew ikkunsidrati wkoll
                  18
               . Finalment, il-Kummissjoni kkunsidrat ukoll il-kummenti riċevuti preċedentemnet fis-sejħa miftuħa b’mod ġenerali għall-evidenza dwar l-effiċjenza, il-konsistenza u l-koerenza tal-qafas regolatorju ġenerali tal-UE għas-servizzi finanzjarji, li fihom diversi rispondenti indikaw diversi kwistjonijiet rilevanti għar-rieżami
                  19
               .
            
         
         
            
               Id-ditti tal-investiment jirrappreżentaw diversi mudelli kummerċjali, u l-fehmiet tagħhom għandhom tendenza li jiffokaw fuq aspetti tal-proposti li jkunu speċifiċi għalihom. Dan jikkomplika l-paraguni trażversali tal-ponderazzjoni relattiva tal-pożizzjonijiet tal-partijiet ikkonċernati. Madankollu, b’mod ġenerali, il-maġġoranza l-kbira tal-partijiet ikkonċernati laqgħet qafas prudenzjali mfassal apposta b’mod aktar xieraq għall-mudelli kummerċjali tagħhom. Dawn jisħqu li r-rilevanza sistemika tagħhom hi limitata u li jenħtieġ li r-rekwiżiti kapitali jiffokaw fuq l-iżgurar li dawn jistgħu jiġu stralċati b’mod ordnat. F’termini tar-rekwiżiti speċifiċi li japplikaw għall-mudell kummerċjali partikolari tagħhom, id-ditti tal-investiment li jwettqu servizzi tal-aġenzija biss u li ma jidħlux fi tranżazzjonijiet fi strumenti finanzjarji billi jużaw il-karta bilanċjali tagħhom stess ġeneralment imaqdru proposti għall-irbit tar-rekwiżiti kapitali mad-daqs tal-portafolji tal-klijenti li jimmaniġġjaw b’mod lineari. Filwaqt li ħafna ditti li jinnegozjaw f’isimhom stess jaqblu li l-qafas eżistenti għall-kopertura tar-riskju tas-suq għandu ċertu mertu fid-dawl tar-riskji li jġarrbu u joħolqu, ditti tan-negozjar oħra jinnotaw li dan jesaġera r-riskji fil-metodi u fil-prodotti li jinnegozjaw fihom. Dawn il-veduti ġew ikkunsidrati fil-kalibrazzjoni tal-metriċi tar-riskju ġodda proposti (fatturi-K — ara aktar ‘l isfel) u l-possibbiltà li jiġu introdotti u limitati rekwiżiti aktar ogħla.  
            
            
               •
                     Il-ġbir u l-użu tal-kompetenzi
            
            
               Ir-rieżami sar fuq il-bażi ta’ pariri komprensivi pprovduti mill-EBA f’konsultazzjoni mal-ESMA, kif meħtieġ mill-Artikoli rilevanti fis-CRR, li jikkostitwixxu l-bażi ġuridika għar-rieżami (b’mod partikolari l-Artikolu 508(2) u (3)). L-outputs pubbliċi ewlenin tal-EBA kienu dawn li ġejjin: 
            
            
               ·ir-rapport ta’ Diċembru 2015 li jistabbilixxi evalwazzjoni komprensiva tas-sitwazzjoni kif inhi u rakkomandazzjonijiet inizjali għal bidliet;
            
            
               ·id-dokument ta' diskussjoni ta’ Novembru 2016 ippubblikat dwar it-tifsila ta’ reġim ġdid possibbli; u
            
            
               ·ir-rapport finali ta’ Settembru 2017 b’rakkomandazzjonijiet dettaljati. 
            
            
               Il-kalibrar preċiż tar-rakkomandazzjonijiet għal rekwiżiti kapitali ġodda ġie appoġġjat b’eżerċizzju dettaljat ta’ ġbir ta’ data li involva lid-ditti tal-investiment. Dan twettaq mill-awtoritajiet nazzjonali kompetenti f’isem l-EBA f’żewġ stadji fl-2016 u fl-2017. Il-Kummissjoni kienet involuta f’kull fażi u rnexxielha tibbenefika mid-diskussjonijiet li vvalutaw il-vantaġġi u l-iżvantaġġi tar-rakkomandazzjonijiet ta’ politika dettaljati filwaqt li kienu qed isiru.  
            
            
               •
                     Valutazzjoni tal-impatt
            
            
               Skont l-Istrumenti għal Regolamentazzjoni Aħjar (għodda #9), ma hemm bżonn li ssir ebda valutazzjoni tal-impatt tal-Kummissjoni kull meta aġenzija tal-UE tkun ingħatat il-mandat li twettaq ħidma ta’ tfassil tal-politika u analiżi dettaljata, dment li l-proposta tal-Kummissjoni ma tkunx titbiegħed wisq mir-rakkomandazzjonijiet tal-aġenzija u s-servizzi tal-Kummissjoni jqisu li l-valutazzjoni tagħha tkun ta’ kwalità suffiċjenti. 
            
            
               Filwaqt li l-Bord tal-Iskrutinju Regolatorju eżamina abbozz ta’ valutazzjoni tal-impatt għal din l-inizjattiva, dokument ta’ ħidma tal-persunal tqies aktar xieraq peress li l-mandat speċifiku tar-rieżami hu bbażat fuq il-pariri tal-ASE u fuq il-bażi tal-konsultazzjoni tagħhom mal-partijiet ikkonċernati u tal-ħidma teknika tagħhom. Għaldaqstant, l-objettiv tad-dokument ta’ ħidma tal-persunal li jakkumpanja l-proposti hu li jispjega l-pariri mogħtija mill-ASE, inklużi r-riżultati tal-analiżi u tal-konsultazzjoni tagħhom, filwaqt li jipprovdu l-fehmiet tas-servizzi tal-Kummissjoni dwar il-konklużjonijiet tiegħu, bl-għan li jiggwida lill-Kummissjoni fit-teħid tad-deċiżjonijiet. 
            
            
               Dwar ir-rekwiżiti kapitali, l-EBA tqis li l-pariri tagħha jżiduhom, b’mod aggregat għad-ditti kollha ta’ investiment mhux sistemiċi tal-UE b’10 % meta mqabbla mar-rekwiżiti tal-Pilastru 1 tal-lum, u jnaqqsuhom b’16 % meta mqabbla mar-rekwiżiti totali applikati bħala riżultat tas-supplimenti tal-Pilastru 2. Il-mod kif dawn l-impatti jitqassmu fost id-ditti ta’ investiment jiddependi fuq id-daqs tagħhom, liema servizzi ta’ investiment jipprovdu u kif se jkunu japplikaw għalihom ir-rekwiżiti ġodda ta’ kapital tagħhom. Kif spjegat fid-dettall fid-Dokument ta’ Ħidma tal-Persunal li jakkumpanja l-proposti, inkluż l-Anness II tiegħu, iż-żieda aggregata ta’ 10% fir-rekwiżiti tal-Pilastru 1 hija t-total ta’ rekwiżiti konsiderevolment anqas għal xi wħud u żidiet ta’ aktar minn 10% għal oħrajn. Dwar il-fondi proprji disponibbli, l-EBA ssib li huma biss ftit id-ditti li ma jkollhomx biżżejjed kapital biex jilħqu r-rekwiżiti l-ġodda b’kumdità – dan jinvolvi biss numru żgħir ta’ konsulenti finanzjarji, ta’ ditti li jinnegozjaw u ta’ ditti multiservizz. Madankollu, għad-ditti f’dan il-grupp li ż-żidiet tagħhom ikunu aktar mid-doppju tar-rekwiżiti kurrenti tagħhom, jista’ jiġi awtorizzat limitu massimu għal numru ta’ snin.
            
            
               Id-dokument ta’ ħidma tal-persunal li jakkumpanja jikkonkludi li, b’mod ġenerali, ir-rakkomandazzjonijiet tal-EBA huma meqjusa li huma mezz xieraq u proporzjonat kif jinkisbu l-objettivi tar-rieżami b’mod effettiv u effiċjenti meta mqabbla mal-istatus quo. B’mod ġenerali, il-parir tal-EBA hu pass pożittiv ċar lejn qafas prudenzjali għad-ditti tal-investiment li jista’ jiżgura li dawn joperaw fuq bażi finanzjarja solida filwaqt li ma jxekkilx il-prospetti kummerċjali tagħhom. B’hekk, jenħtieġ li dan jappoġġja l-għanijiet tar-rieżami b’mod ibbilanċjat. Minn naħa, jenħtieġ li jgħin fl-iżgurar li r-riskji tad-ditti tal-investiment għall-klijenti u għas-swieq jiġu indirizzati b’mod aktar immirat kemm fl-operazzjonijiet kontinwi tagħhom kif ukoll f’każ li jkollhom bżonn jiġu stralċati. Min-naħa l-oħra, jenħtieġ li jgħin fl-iżgurar li dawn jistgħu jwettqu r-rwol tagħhom bis-sħiħ fl-iffaċilitar tal-flussi ta’ investiment madwar l-UE, li hu konsistenti mal-għanijiet tas-CMU biex timmobilizza l-kontijiet tat-tfaddil u l-investimenti bl-għan li jissaħħu t-tkabbir u l-impjiegi.
            
            
               Dan ivarja biss mir-rakkomandazzjonijiet tal-EBA fejn jidħlu l-identifikazzjoni ta’ ditti sistemiċi tal-investiment. Minflok ma dan jiġi pospost biex jiġi ċċarat permezz ta’ kriterji li għandhom jiġu żviluppati fir-regoli tekniċi li jimplimentaw il-proposti kif tirrakkomanda l-EBA, hu meqjus aktar xieraq li dan jiġi stabbilit fil-proposti stess biex jiġu żgurati kundizzjonijiet regolatorji ekwivalenti ta' kompetizzjoni bejn l-istituzzjonijiet ta’ kreditu u d-ditti sistemiċi tal-investiment. Dwar dan il-punt, il-proposti jmorru lil hinn mill-pariri tal-EBA fl-opinjoni tagħha dwar ir-rieżami tad-ditti tal-investiment. Madankollu, il-proposti jżommu mal-opinjoni tal-EBA dwar kwistjonijiet relatati mad-deċiżjoni tar-Renju Unit li joħroġ mill-UE
                  20
               .
            
            
               •
                     Idoneità u simplifikazzjoni regolatorja
            
            
               Kif spjegat fid-dokument ta’ ħidma tal-persunal ta’ akkumpanjament, is-simplifikazzjoni tar-regoli prudenzjali għall-maġġoranza assoluta tad-ditti tal-investiment hi mistennija tnaqqas b’mod konsiderevoli l-piżijiet amministrattivi u tal-konformità tagħhom. Jistgħu jitneħħew diversi obbligi regolatorji u ta’ rapportar inutli, biex b’hekk il-kapital iddedikat għal finijiet regolatorji jiġi allokat għal użi aktar produttivi. Bl-istabbiliment ta’ rekwiżiti kapitali u prudenzjali oħra, inklużi r-remunerazzjoni u l-governanza, li huma proporzjonati għad-ditti tal-investiment, il-proposti jtaffu għall-ewwel darba l-ispejjeż sinifikanti li d-ditti jġarrbu minħabba rekwiżiti ffokati fuq il-banek tar-reġim attwali. Dan ikun qed itemm il-kompitu kkumplikat ta’ tlaqqigħ u ta’ rikonċiljazzjoni tad-data tan-negozji ma’ qafas regolatorju u reġim ta’ rapportar li ma jaqblux.
            
            
               Id-ditti tal-investiment li huma SMEs
                  21
                huma mistennija jkunu fost il-benefiċjarji ewlenin. Jenħtieġ li qafas prudenzjali aktar proporzjonat u xieraq għalihom itejjeb il-kundizzjonijiet għat-twettiq tan-negozju, u jenħtieġ li jonqsu l-ostakli għad-dħul. Pereżempju, jenħtieġ li s-simplifikazzjoni tal-qafas ta’ rapportar oneruż tnaqqas il-piżijiet amministrattivi u l-ispejjeż tal-konformità għall-SMEs, inklużi ditti innovattivi li jfittxu li jikbru permezz ta’ mezzi diġitali. B’mod simili, bl-eżenzjoni ta’ ditti tal-investiment żgħar u mhux interkonnessi mir-regoli kurrenti ta’ governanza u ta’ remunerazzjoni kif stabbiliti fis-CRD IV/fis-CRR kurrenti, il-proposti jnaqqsu l-ispejjeż amministrattivi u tal-konformità għal dawn l-intrapriżi. Ċerti spejjeż ta’ darba relatati mat-tranżizzjoni għar-reġim il-ġdid għandhom ikunu mistennija peress li d-ditti jridu jirrivoluzzjonaw is-sistemi ta’ mmaniġġjar tar-riskju, jaġġornaw id-dipartimenti tal-konformità u jirrevedu l-kuntratti mad-ditti legali u ma’ fornituri ta’ servizzi oħra li bħalissa jintużaw biex jiffaċilitaw il-konformità. Madankollu, jenħtieġ li l-iffrankar tal-ispejjeż tal-konformità jappoġġja l-għanijiet tas-CMU b’mod ġenerali billi jħin lid-ditti tal-investiment jaqdu r-rwol tagħhom fil-mobilizzazzjoni tal-ispejjeż iffrankati mill-investituri lejn użi produttivi.
            
            
               F’termini ta’ spejjeż tal-konformità, id-ditti għandhom jiffrankaw għexieren ta’ eluf sa mijiet ta’ eluf ta’ euro skont it-tip u d-daqs tad-ditta. Kif dawn it-tnaqqisiet fl-ispejjeż tal-konformità huma relatati u huma mqabbla mat-tibdiliet fir-rekwiżiti kapitali għal tipi differenti ta’ ditti mhuwiex magħruf f’dan l-istadju, iżda jenħtieġ li jidher fil-monitoraġġ u fl-evalwazzjoni futuri tal-qafas.
            
            
               •
                     Drittijiet fundamentali
            
            
               Din il-proposta ssaħħaħ l-eżeċizzju tad-dritt ta’ diversi ditti tal-investiment biex jagħmlu negozju mingħajr ma jkunu mtellfa minn regoli mfassla primarjament għal tipi oħra ta’ parteċipanti fis-swieq finanzjarji. Il-miżuri leġiżlattivi fil-proposti li jistabbilixxu r-regoli għar-remunerazzjoni f’ditti tal-investiment josservaw il-prinċipji rikonoxxuti mill-Karta tad-Drittijiet Fundamentali tal-Unjoni Ewropea, b’mod partikolari l-libertà ta’ impriża u d-dritt ta’ negozjar u ta' azzjoni kollettivi.
            
            
               4.
                     IMPLIKAZZJONIJIET BAĠITARJI
            
         
         
            
               Il-proposta mhux ser ikollha implikazzjonijiet għall-baġit tal-UE.
            
            
               5.
                     ELEMENTI OĦRAJN
            
            
               •
                     Il-pjanijiet ta’ implimentazzjoni u l-arranġamenti dwar il-monitoraġġ, l-evalwazzjoni u r-rapportar
            
            
               Il-bidliet li qegħdin jiġu ppreżentati fil-proposti jenħtieġ li jiġu evalwati biex jiġi ddeterminat sa liema livell intlaħqu l-objettivi li ġejjin:
            
            
               ·kategorizzazzjoni aktar sempliċi tad-ditti tal-investiment b’mod li jkopri l-profili tar-riskju differenti tagħhom; 
            
            
               ·sett ta’ regoli prudenzjali, b’mod partikolari dwar ir-rekwiżiti kapitali, ta’ likwidità, ta’ remunerazzjoni u ta’ governanza, li huma xierqa, proporzjonati u sensittivi għar-riskji speċifiċi li d-ditti tal-investiment huma skoperti għalihom u li jiżguraw li l-kapital jiġi assenjat fejn hu meħtieġ; 
            
            
               ·qafas li jikkorrispondi għar-riskji inerenti fin-natura u fil-firxa ta’ attivitajiet imwettaq mid-ditti tal-investiment b’mod dirett u distingwibbli u b’hekk jappoġġja l-bidu tan-negozju; u
            
            
               ·sett issimplifikat ta’ għodod superviżorji biex tkun tista’ ssir is-sorveljanza sħiħa u preċiża tal-prattiki kummerċjali u tar-riskji assoċjati. 
            
            
               Għaldaqstant, partijiet mill-informazzjoni li ġejja jistgħu jinkisbu bħala parti minn rieżami futur biex iservu bħala indikaturi fl-evalwazzjoni tal-impatt tat-tibdiliet proposti: (i) spejjeż tal-konformità f’termini ta’ persunal, ta’ pariri legali u ta’ rapportar regolatorju; (ii) livelli ta’ rekwiżiti kapitali; (iii) spejjeż ġodda oħra, eż. mir-regoli dwar il-likwidità; (iv) evoluzzjoni fin-numri ta’ ditti bejn il-kategoriji differenti; (v) tibdiliet fir-rikors għas-supplimenti tal-Pilastru 2 mill-awtoritajiet kompetenti; (vi) każijiet u impatt ta’ falliment ta’ ditti tal-investiment taħt ir-reġim il-ġdid; u (vii) evoluzzjoni tad-daqs tad-ditti tal-investiment f'termini ta’ assi u ta’ volumi ta’ ordnijiet tal-klijenti.
            
            
               •
                     Spjegazzjoni fid-dettall tad-dispożizzjonijiet speċifiċi tal-proposta
            
            
               Is-suġġett u l-kamp ta’ applikazzjoni
            
            
               Il-proposta tistabbilixxi r-rekwiżiti għall-ħatra tal-awtoritajiet superviżorji prudenzjali, għall-kapital inizjali tad-ditti tal-investiment, għas-setgħat u għall-għodod superviżorji għas-superviżjoni prudenzjali tad-ditti tal-investiment mill-awtoritajiet kompetenti, u r-rekwiżiti għall-pubblikazzjoni għall-awtoritajiet kompetenti fil-qasam tar-regolamentazzjoni u tas-superviżjoni prudenzjali. Id-Direttiva tapplika għad-ditti tal-investiment kollha koperti mill-MIFID II, li għandha tibda tapplika minn Jannar 2018.
            
            
               Ħatra u setgħat tal-awtoritajiet superviżorji
            
            
               Il-proposta teħtieġ li l-Istati Membri jaħtru awtorità biex din teżerċita s-setgħat għas-superviżjoni prudenzjali skont din id-Direttiva, filwaqt li jiġu ttrasferiti d-dispożizzjonijiet applikabbli mis-CRD IV għal din id-Direttiva. L-Istati Membri jistgħu jew jagħtu dawn is-setgħat lil awtorità eżistenti fil-forma tal-funzjoni u tas-setgħat mogħtija skont is-CRD IV jew inkella jvestuhom f’awtorità ġdida.  
            
            
               Kapital inizjali
            
            
               Il-livelli ta’ kapital inizjali, ibbażati fuq is-servizzi u l-attivitajiet li d-ditti tal-investiment huma awtorizzati jipprovdu f’konformità mal-MIFID, huma riveduti u armonizzati madwar l-UE kollha mil-livelli stipulati fis-CRD IV biex jieħdu f’kunsiderazzjoni l-inflazzjoni mindu ġew stabbiliti dawn il-livelli. Huma pprovduti arranġamenti tranżitorji biex b’mod partikolari d-ditti iżgħar ikunu jistgħu jiksbu l-ammonti ġodda ta’ kapital inizjali fejn ikun hemm bżonn.
            
            
               Setgħat fil-pajjiżi tad-domiċilju/ospitanti
            
            
               Il-kompetenzi f’konformità mas-CRD IV jingħataw lil awtoritajiet fil-pajjiżi tad-domiċilju u ospitanti għas-superviżjoni prudenzjali tad-ditti tal-investiment. Jenħtieġ li jiġu stabbiliti l-arranġamenti rilevanti ta’ kooperazzjoni bejn l-awtoritajiet.
            
            
               Skambju ta’ informazzjoni u segretezza professjonali
            
            
               Id-dispożizzjonijiet għall-iskambju ta’ informazzjoni bejn l-awtoritajiet kompetenti dwar is-superviżjoni prudenzjali u s-segretezza professjonali huma introdotti fuq il-bażi tas-CRD IV u tal-MiFID II komplementarja.
            
         
         
            
               Penali
            
            
               F’konformità mas-CRD IV, l-Istati Membri huma meħtieġa jistabbilixxu penali amministrattivi u miżuri amministrattivi oħra li huma effettivi, proporzjonati u dissważivi biex jissanzjonaw ksur skont id-dispożizzjonijiet ta’ din id-Direttiva u r-[Regolament (UE) Nru ----/--].
            
            
               Adegwatezza kapitali interna u rieżami u evalwazzjoni superviżorji
            
            
               Huma introdotti rekwiżiti ssimplifikati bbażati fuq dawk fis-CRD IV biex id-ditti tal-investiment u l-awtoritajiet kompetenti jivvalutaw l-adegwatezza tal-arranġamenti u tal-proċeduri biex jiżguraw li d-ditti jikkonformaw mad-dispożizzjonijiet ta’ din id-Direttiva u tar-[Regolament (UE) Nru ----/--].
            
            
               Jenħtieġ li l-awtoritajiet kompetenti jkollhom is-setgħat li jirrieżaminaw u jevalwaw is-sitwazzjoni prudenzjali tad-ditti tal-investiment u, fejn ikun hemm bżonn, jeżerċitaw is-setgħat biex jitolbu tibdiliet f’oqsma bħall-governanza u l-kontrolli interni, il-proċessi u l-proċeduri ta’ mmaniġġjar tar-riskju u, fejn ikun hemm bżonn, jistabbilixxu rekwiżiti addizzjonali, inklużi b’mod partikolari rekwiżiti kapitali u tal-likwidità.
            
            
               Governanza u remunerazzjoni
            
            
               F’konformità mal-valutazzjoni tal-EBA fil-Parir tagħha
                  22
                u mal-evalwazzjoni ta’ din il-valutazzjoni tal-EBA mwettqa mis-servizzi tal-Kummissjoni fl-SWD li jakkumpanja l-proposti, ir-regoli dwar il-governanza korporattiva u r-remunerazzjoni huma riveduti biex jiżguraw il-funzjonament ordnat tad-ditti tal-investiment u jipprevjenu teħid ta' riskju eċċessiv mill-persunal tagħhom. 
            
            
               Fl-istess ħin, dawn ir-regoli għandhom l-għan li jirriflettu d-differenzi fir-riskji maħluqa mill-istituzzjonijiet ta’ kreditu u mid-ditti tal-investiment. Mhuwiex meqjus proporzjonat li jiġu applikati r-rekwiżiti ta’ din id-Direttiva għal arranġamenti ta’ governanza, għal politiki u għal prattiki ta’ remunerazzjoni ta’ ditti żgħar u mhux interkonnessi tal-investiment. Il-proposta għandha l-għan li tiżgura l-konsistenza tar-regoli dwar ir-remunerazzjoni u l-governanza fost is-siltiet differenti ta’ leġiżlazzjoni, inklużi s-CRD IV, id-Direttiva 2009/65/KE (UCITS) u 2011/61/UE (AIFMD).
            
            
               Filwaqt li l-proposta ma tistabbilixxix limitu speċifiku fuq il-proporzjon bejn il-komponenti varjabbli u fissi tar-remunerazzjoni varjabbli, din teħtieġ li d-ditti tal-investiment jistabbilixxu proporzjonijiet xierqa huma stess. Din tieħu f’kunsiderazzjoni l-impatt potenzjali li jista’ jkollu proporzjon wieħed fuq il-flessibilità tal-ispejjeż u fuq il-profittabilità ta’ ċerti ditti tal-investiment.
            
            
               Is-sejbiet tar-Rapport tal-Kummissjoni COM(2016) 510 żvelaw ukoll li r-rekwiżiti dwar id-differiment u l-ħlas fi strumenti ġeneralment ma jkunux effiċjenti fil-każ ta’ ditti tal-investiment żgħar u mhux kumplessi u għal persunal b’livelli baxxi ta’ remunerazzjoni varjabbli. Għaldaqstant, il-Kummissjoni tipproponi li jiġi stabbilit livell limitu fil-livelli tad-ditti u tal-persunal li taħthom id-ditti tal-investiment u/jew il-membri tal-persunal se jibbenefikaw mid-derogi mill-applikazzjoni tar-regoli dwar id-differiment u l-ħlas fi strumenti.
            
            
               Pajjiżi terzi
            
            
               L-Unjoni tista’ tikkonkludi ftehimiet ma’ pajjiżi terzi rigward il-mezzi ta’ superviżjoni tal-konformità mat-test tal-kapital tal-grupp. L-Istati Membri u l-EBA jistgħu jikkonkludu arranġamenti ta’ kooperazzjoni amministrattiva mal-awtoritajiet superviżorji ta’ pajjiżi terzi biex jiffaċilitaw l-iskambju ta’ informazzjoni. 
            
            
               Ditti sistemiċi tal-investiment
            
            
               Il-proposta għal Regolament li jakkumpanja din il-proposta għal Direttiva fiha dispożizzjoni li tkun qed tbiddel id-definizzjoni ta’ istituzzjonijiet ta’ kreditu biex din tinkludi intrapriżi li n-negozju tagħhom jinkludi n-negozjar f’isimhom stess jew is-sottoskrizzjoni jew it-tqegħid ta’ strumenti finanzjarji fuq bażi ta’ impenn sod, meta l-valur totali tal-assi tal-impriża jkun ta’ EUR 30 biljun jew aktar. Din il-proposta għal direttiva fiha dispożizzjonijiet komplementarji dwar il-proċess għat-tiftix ta’ awtorizzazzjoni bħala istituzzjoni ta’ kreditu. 
            
            
               2017/0358 (COD)
            
            
               Proposta għal
            
            
               DIRETTIVA TAL-PARLAMENT EWROPEW U TAL-KUNSILL
            
            
               dwar is-superviżjoni prudenzjali tad-ditti tal-investiment u li temenda d-Direttivi 2013/36/UE u 2014/65/UE
            
            
               (Test b’rilevanza għaż-ŻEE)
            
            
               IL-PARLAMENT EWROPEW U L-KUNSILL TAL-UNJONI EWROPEA,
            
         
         
            
            
               Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 53(1) tiegħu,
            
            
               Wara li kkunsidraw il-proposta mill-Kummissjoni Ewropea, 
            
            
               Wara li kkunsidraw l-opinjoni tal-Bank Ċentrali Ewropew,
                  23
               
            
            
               Wara li kkunsidraw l-opinjoni tal-Kumitat Ekonomiku u Soċjali Ewropew,
                  24
               
            
            
               Wara t-trasmissjoni tal-abbozz tal-att leġiżlattiv lill-Parlamenti nazzjonali,
            
            
               Waqt li jaġixxu skont il-proċedura ordinarja leġiżlattiva,
            
            
               Billi:
            
            
               (1)Superviżjoni prudenzjali robusta hi parti integrali mill-kundizzjonijiet regolatorji li fihom l-istituzzjonijiet finanzjarji jistgħu jipprovdu servizzi fi ħdan l-Unjoni. Ditti tal-investiment huma, flimkien ma’ istituzzjonijiet ta’ kreditu, soġġetti għad-Direttiva 2013/36/UE tal-Parlament Ewropew u tal-Kunsill
                  25
                u għar-Regolament (UE) Nru 575/2013 tal-Parlament Ewropew u tal-Kunsill
                  26
                fir-rigward tat-trattament u tas-superviżjoni prudenzjali tagħhom, filwaqt li l-awtorizzazzjoni tagħhom u rekwiżiti organizzazzjonali u tal-imġiba oħra huma stabbiliti fid-Direttiva 2004/39/UE tal-Parlament Ewropew u tal-Kunsill
                  27
               .
            
            
               (2)Ir-reġimi prudenzjali eżistenti skont ir-Regolament (UE) Nru 575/2013 u d-Direttiva 2013/36/UE huma fil-parti l-kbira bbażati fuq iterazzjonijiet suċċessivi tal-istandards regolatorji internazzjonali stabbiliti għal gruppi bankarji kbar mill-Kumitat ta' Basel dwar is-Superviżjoni Bankarja u jindirizzaw b’mod parzjali biss ir-riskji speċifiċi inerenti għall-attivitajiet diversi tad-ditti tal-investiment. Għaldaqstant, jenħtieġ li l-vulnerabbiltajiet u r-riskji speċifiċi inerenti għad-ditti tal-investiment jiġu indirizzati ulterjorment permezz ta’ arranġamenti prudenzjali xierqa u proporzjonati fil-livell tal-Unjoni.
            
            
               (3)Jenħtieġ li superviżjoni prudenzjali solida tiżgura li d-ditti tal-investiment jiġu ġestiti b’mod ordnat u fl-aħjar interessi tal-klijenti tagħhom. Jenħtieġ li jieħdu f’kunsiderazzjoni l-potenzjal li d-ditti tal-investiment u l-klijenti tagħhom jidħlu għal teħid ta' riskju eċċessiv u l-gradi differenti ta’ riskju mġarrab u maħluq mid-ditti tal-investiment. Bl-istess mod, jenħtieġ li s-superviżjoni prudenzjali timmira li tevita piż amministrattiv żejjed fuq id-ditti tal-investiment. 
            
            
               (4)Ħafna mir-rekwiżiti li jirriżultaw mill-qafas tar-Regolament (UE) Nru 575/2013 u d-Direttiva 2013/36/UE huma mfassla biex jindirizzaw ir-riskji komuni affaċċjati mill-istituzzjonijiet ta’ kreditu. Għalhekk, ir-rekwiżiti eżistenti huma fil-parti l-kbira kkalibrati biex jippreservaw il-kapaċità ta' self tal-istituzzjonijiet ta’ kreditu permezz ta’ ċikli ekonomiċi u biex jiġu protetti d-depożitanti u l-kontribwenti minn falliment possibbli, u mhumiex imfassla biex jindirizzaw il-profili tar-riskju differenti tad-ditti tal-investiment. Id-ditti tal-investiment m’għandhomx portafolji kbar ta’ self fil-livell tal-konsumatur u korporattiv u ma jiħdux depożiti. Il-probabbiltà li l-falliment tagħhom jista’ jkollu impatti detrimentali fuq l-istabbiltà finanzjarja ġenerali hi inqas milli fil-każ tal-istituzzjonijiet ta’ kreditu. B’hekk, ir-riskji affaċċjati u maħluqa mid-ditti tal-investiment huma sostanzjalment differenti mir-riskji affaċċjati u maħluqa mill-istituzzjonijiet ta’ kreditu u jenħtieġ li t-tali differenza tkun riflessa biċ-ċar fil-qafas prudenzjali tal-Unjoni.
            
            
               (5)Id-differenzi fl-applikazzjoni tal-qafas eżistenti fi Stati Membri differenti jheddu l-kundizzjonijiet ekwivalenti ta' kompetizzjoni għad-ditti tal-investiment fi ħdan l-Unjoni. Dawk id-differenzi jirriżultaw mill-kumplessità ġenerali tal-applikazzjoni tal-qafas għal ditti tal-investiment differenti fuq il-bażi tas-servizzi li jipprovdu, fejn xi awtoritajiet nazzjonali jaġġustaw jew jissimplifikaw it-tali applikazzjoni fid-dritt jew fil-prattika nazzjonali. Peress li l-qafas prudenzjali eżistenti ma jindirizzax ir-riskji kollha affaċċjati u maħluqa minn ċerti tipi ta’ ditti tal-investiment, ġew applikati supplimentazzjonijiet kapitali kbar għal ċerti ditti tal-investiment f’ċerti Stati Membri. Jenħtieġ li jiġu stabbiliti dispożizzjonijiet uniformi li jindirizzaw dawk ir-riskji biex tiġi żgurata superviżjoni prudenzjali armonizzata tad-ditti tal-investiment madwar l-Unjoni.
            
            
               (6)Għaldaqstant hemm bżonn ta’ reġim prudenzjali speċifiku għal ditti tal-investiment li mhumiex sistemiċi fid-dawl tad-daqs u tal-interkonnessjoni tagħhom ma’ atturi finanzjarji u ekonomiċi oħra. Jenħtieġ li, madankollu, id-ditti sistemiċi tal-investiment jibqgħu soġġetti għall-qafas prudenzjali eżistenti skont id-Direttiva 2013/36/UE u r-Regolament (UE) Nru 575/2013. Dawk id-ditti tal-investiment huma subsett ta’ ditti tal-investiment li għalihom bħalissa japplika l-qafas stabbilit fid-Direttiva 2013/36/UE u r-Regolament (UE) Nru 575/2013 u li ma jibbenefikawx minn eżenzjonijiet iddedikati minn kwalunkwe wieħed mir-rekwiżiti prinċipali tiegħu. L-akbar u l-aktar ditti interkonnessi għandhom mudell kummerċjali u profili tar-riskju li huma simili għal dawk ta’ istituzzjonijiet ta’ kreditu sinifikanti. Dawn jipprovdu servizzi “qishom bankarji” u jissottoskrivu riskji fuq skala sinifikanti. Barra minn hekk, ditti sistemiċi tal-investiment huma kbar biżżejjed biex ikunu theddida, u għandhom mudelli kummerċjali u profili tar-riskju li jirrappreżentaw tali theddida għall-funzjonament stabbli u ordnat tas-swieq finanzjarji bl-istess mod bħal istituzzjonijiet ta’ kreditu kbar. Għaldaqstant, xieraq li dawk id-ditti tal-investiment jibqgħu soġġetti għad-dispożizzjonijiet stabbiliti fid-Direttiva 2013/36/UR u r-Regolament (UE) Nru 575/2013.
            
            
               (7)Jista’ jkun hemm Stati Membri li fihom l-awtoritajiet li huma kompetenti għas-superviżjoni prudenzjali ta’ ditti tal-investiment ikunu differenti mill-awtoritajiet li jkunu kompetenti għas-superviżjoni tal-imġiba tas-suq. Għaldaqstant, hemm bżonn li jinħoloq mekkaniżmu ta’ kooperazzjoni u ta’ skambju ta’ informazzjoni bejn dawk l-awtoritajiet.
            
            
               (8)Biex titrawwem l-armonizzazzjoni tal-istandards u tal-prassi superviżorji fi ħdan l-Unjoni, jenħtieġ li l-Awtorità Bankarja Ewropea (EBA), f’kooperazzjoni mill-qrib mal-Awtorità Ewropea tat-Titoli u s-Swieq (ESMA) iżżomm il-kompetenza primarja għall-koordinazzjoni u għall-konverġenza tal-prassi superviżorja fil-qasam tas-sorveljanza prudenzjali fuq id-ditti tal-investiment fi ħdan is-Sistema Ewropea ta’ Superviżjoni Finanzjarja (SESF).
            
            
               (9)Il-livell meħtieġ ta’ kapital inizjali ta’ ditta ta’ investiment ikun ibbażat fuq is-servizzi u l-attivitajiet li dik id-ditta tal-investiment tkun awtorizzata li tipprovdi, u twettaq rispettivament, f’konformità mad-Direttiva 2004/39/KE. Il-possibbiltà għall-Istati Membri li jbaxxu l-livell meħtieġ ta’ kapital inizjali f’sitwazzjonijiet speċifiċi, kif previst fid-Direttiva 2013/36/UE, minn naħa, u s-sitwazzjoni ta’ implimentazzjoni irregolari ta’ dik id-Direttiva, min-naħa l-oħra, wasslu għal sitwazzjoni fejn il-livell meħtieġ ta’ kapital inizjali jvarja madwar l-Unjoni. Biex tintemm dik il-frammentazzjoni, jenħtieġ li l-livell meħtieġ ta’ kapital inizjali jiġu armonizzati.
            
            
               (10)Filwaqt li d-ditti tal-investiment jitneħħew mill-kamp ta’ applikazzjoni tad-Direttiva 2013/36/UE u r-Regolament (UE) Nru 575/2013, ċerti kunċetti użati fil-kuntest tad-Direttiva 2013/36/UE u rispettivament, ir-Regolament (UE) Nru 575/2013, għandhom iżommu t-tifsira stabbilita tagħhom, li hija stabbilita sew. Sabiex jiġi abilitat u jitħaffef fehim konsistenti ta’ tali kunċetti, meta jintużaw, fl-atti tal-liġi tal-Unjoni, f’relazzjoni ma’ ditti tal-investiment, ir-referenzi f’tali atti tal-Unjoni għall-kapital inizjali ta’ ditti tal-investiment, għall-poteri superviżorji tal-awtoritajiet kompetenti għal ditti tal-investiment, għall-proċess tal-evalwazzjoni tal-adekwatezza kapitali interna tad-ditti tal-investiment, għall-proċess tar-rieżami superviżorju u tal-evalwazzjoni tal-awtoritajiet kompetenti għad-ditti tal-investiment, għad-dispożizzjonijiet ta’ governanza u remunerazzjoni applikabbli għad-ditti tal-investiment għandhom jinftiehmu bħala li jirreferu għad-dispożizzjonijiet korrispondenti ta’ din id-Direttiva. 
            
            
               Għal dak li għandu x’jaqsam mal-ammont ta’ kapital inizjali, għandha tapplika l-korrelazzjoni li ġejja. Il-livelli ta’ kapital inizjali stabbiliti fl-Artikolu 8 ta’ din id-Direttiva għandhom, sa mid-data tal-applikazzjoni ta’ din id-Direttiva, jinftiehmu bħala li jissostitwixxu referenzi għal-livelli ta’ kapital inizjali stabbilit mid-Direttiva 2013/36/UE kif ġej: Il-kapital inizjali ta’ ditti tal-investiment kif issir referenza għalihom fl-Artikolu 28 tad-Direttiva 2013/36/UE għandu jinftiehem bħala li jirreferi għall-Artikolu 8(1); Il-kapital inizjali ta’ ditti tal-investiment kif issir referenza għalihom fl-Artikolu 29 jew 31 tad-Direttiva 2013/36/UE għandu jinftiehem bħala li jirreferi għall-Artikolu 8(2) jew (3), skont it-tip ta’ servizzi u attivitajiet ta’ investiment ta’ ditta ta' investiment; il-kapital inizjali ta’ ditti tal-investiment kif issir referenza għalihom fl-Artikolu 30 tad-Direttiva 2013/36/UE għandu jinftiehem bħala li jirreferi għall-Artikolu 8(1). 
            
            
               (11)Għal funzjonament xieraq tas-suq intern jenħtieġ li r-responsabbiltà għas-superviżjoni tas-solidità finanzjarja ta’ ditta tal-investiment, u b’mod partikolari tas-solvenza tagħha, tkun tal-awtorità kompetenti tal-Istat Membru tad-domiċilju tagħha. Sabiex tinkiseb superviżjoni effettiva tad-ditti tal-investiment anki fi Stati Membri oħra fejn jipprovdu serviżżi jew ikollhom fergħa, għandu jkun hemm garanzija ta’ kooperazzjoni mill-qrib mal-awtoritajiet kompetenti ta’ dawn l-Istati Membri.
            
         
         
            
               (12)Għal finijiet informattivi u superviżorji, u b’mod partikolari biex tiġi żgurata l-istabbiltà tas-sistema finanzjarja, jenħtieġ li l-awtoritajiet kompetenti tal-Istati Membri tad-domiċilju jkunu jistgħu jwettqu, fuq il-bażi ta’ każ b'każ, verifiki fuq il-post u jispezzjonaw l-attivitajiet ta’ fergħat tad-ditti tal-investiment fit-territorju tagħhom, u jitolbu informazzjoni dwar l-attivitajiet ta’ dawk il-fergħat. Madankollu, jenħtieġ li l-miżuri superviżorji għal dawk il-fergħat jibqgħu r-responsabbiltà tal-Istat Membru tad-domiċilju.
            
            
               (13)Biex jipproteġu informazzjoni kummerċjalment sensittiva, jenħtieġ li l-awtoritajiet kompetenti jkunu marbuta b’regoli tas-segretezza professjonali meta jwettqu l-kompiti superviżorji tagħhom u meta jiskambjaw informazzjoni kunfidenzjali.
            
            
               (14)Biex jissaħħu s-superviżjoni prudenzjali tad-ditti tal-investiment u l-protezzjoni tal-klijenti tad-ditti tal-investiment, jenħtieġ li l-awdituri jirrapportaw minnufih lill-awtoritajiet kompetenti dawk il-fatti li jista’ jkollhom effett serju fuq is-sitwazzjoni finanzjarja ta’ ditta tal-investiment jew fuq l-organizzazzjoni amministrattiva u kontabilistika tagħha.
            
            
               (15)L-ipproċessar ta’ data personali għall-finijiet ta’ din id-Direttiva jenħtieġ li jitwettaq f’konformità mar-Regolament (UE) Nru 2016/679 tal-Parlament Ewropew u tal-Kunsill
                  28
                u mar-Regolament (UE) Nru 45/2001 tal-Parlament Ewropew u tal-Kunsill
                  29
               . B’mod partikolari, meta din id-Direttiva tippermetti skambji ta’ data personali ma’ pajjiżi terzi, jenħtieġ li japplikaw id-dispożizzjonijiet rilevanti tal-Kapitolu V tar-Regolament (UE) Nru 2016/679 u l-Artikolu 9 tar-Regolament (UE) Nru 45/2001. 
            
            
               (16)Biex jissalvagwardjaw il-konformità mal-obbligi stabbiliti f’din id-Direttiva u fir-[Regolament (UE) ---/----[IFR], jenħtieġ li l-Istati Membri jipprovdu għal penali amministrattivi u għal miżuri amministrattivi oħra li huma effettivi, proporzjonati u dissważivi. Sabiex jiġi żgurat li tali penali amministrattivi jkollhom effett dissważiv, jenħtieġ li dawn jiġu ppubblikati ħlief f'ċerti ċirkostanzi speċifikati biċ-ċar. Sabiex il-klijenti u l-investituri jkunu jistgħu jagħmlu deċiżjoni infurmata dwar l-opzjonijiet tagħhom ta’ investiment, jenħtieġ li dawk il-klijenti u investituri jkollhom aċċess għal informazzjoni dwar il-penali u l-miżuri amministrattivi imposti fuq id-ditti tal-investiment 
            
            
               (17)Biex jindividwaw ksur tad-dispożizzjonijiet nazzjonali li jittrasponu din id-Direttiva u ksur tar-[Regolament (UE) ---/----[IFR], jenħtieġ li l-Istati Membri jkollhom is-setgħat investigattivi neċessarji u jenħtieġ li dawn jistabbilixxu mekkaniżmu effikaċi biex jirrapportaw ksur potenzjali jew reali.
            
            
               (18)Jenħtieġ li d-ditti tal-investiment jkollhom kapital intern li jkun adegwat fil-kwantità, fil-kwalità u fid-distribuzzjoni biex ikopri r-riskji speċifiċi li għalihom huma jew jistgħu jkunu skoperti. L-awtoritajiet kompetenti jenħtieġ li jiżguraw li d-ditti tal-investiment jkollhom strateġiji u proċessi adegwati fis-seħħ biex jivvalutaw u jżommu l-adegwatezza tal-kapital intern tagħhom.
            
            
               (19)Jenħtieġ li s-setgħat ta’ rieżami u ta’ evalwazzjoni superviżorji jibqgħu għodda regolatorja importanti li tippermetti lill-awtoritajiet kompetenti li jivvalutaw elementi kwalitattivi, inkluż il-governanza u l-kontrolli interni, il-proċessi u l-proċeduri ta’ mmaniġġjar tar-riskju u, fejn ikun hemm bżonn, l-istabbiliment ta’ rekwiżiti addizzjonali, inkluż b’mod partikolari b’rabta ma’ rekwiżiti kapitali u tal-likwidità.
            
            
               (20)Biex ir-remunerazzjoni tiġi allinjata mal-profil tar-riskju tad-ditti tal-investiment u biex jiġu ggarantiti kundizzjonijiet ekwivalenti ta' kompetizzjoni, jenħtieġ li d-ditti tal-investiment ikunu soġġetti għal prinċipji ċari dwar l-arranġamenti ta’ governanza korporattiva u għal regoli dwar ir-remunerazzjoni, li jieħdu f’kunsiderazzjoni d-differenzi bejn l-istituzzjonijiet ta’ kreditu u d-ditti tal-investiment. Ditti tal-investiment żgħar u mhux interkonnessi, madanakolllu, jenħtieġ li jkunu eżenti minn dawk ir-regoli, għaliex id-dispożizzjonijiet relatati mar-remunerazzjoni u l-governanza korporattiva skont id-Direttiva 2014/65/UE huma komprensivi biżżejjed għal dawk it-tipi ta’ ditti.
            
            
               (21)B’mod simili, ir-rapport tal-Kummissjoni COM(2016) 510
                  30
                wera li r-rekwiżiti dwar id-differiment u l-ħlas fi strumenti stabbiliti fid-Direttiva 2013/36/UE ma humiex adatti għal ditti tal-investiment żgħar u mhux kumplessi jew għal persunal b’livelli baxxi ta’ remunerazzjoni varjabbli. Kriterji ċari, konsistenti u armonizzati għall-identifikazzjoni ta’ ditti tal-investiment u ta’ individwi eżentati minn dawk ir-rekwiżiti huma neċessarji biex tiġi żgurata konverġenza superviżorja, u biex jiġu ggarantiti kundizzjonijiet ekwivalenti ta' kompetizzjoni. Fl-istess ħin, tajjeb li madankollu tkun offruta ċerta flessibbiltà għall-awtoritajiet kompetenti sabiex ikunu jistgħu jadottaw approċċ aktar strett meta jqisu li dak ikun neċessarju.
            
            
               (22)Huwa wkoll xieraq li tiġi offruta ċerta flessibbiltà lid-ditti tal-investiment fil-mod li bih jużaw strumenti mhux fi flus meta jħallsu remunerazzjoni varjabbli, dment li t-tali strumenti jkunu effikaċi fl-ilħuq tal-objettiv ta’ allinjament tal-interess tal-persunal mal-interess ta’ diversi partijiet ikkonċernati, bħall-azzjonisti u l-kredituri, u jikkontribwixxu għall-allinjament tar-remunerazzjoni varjabbli mal-profil tar-riskju tad-ditta tal-investiment.
            
            
               (23)Id-dħul tad-ditti tal-investiment fil-forma ta’ tariffi, ta’ kummissjonijiet u ta’ introjtu ieħor b’rabta mal-forniment ta’ servizzi ta’ investiment differenti hu ferm volatili. Il-limitazzjoni tal-komponent varjabbli tar-remunerazzjoni għal porzjon tal-komponent fiss tar-remunerazzjoni tkun taffettwa l-ħila tad-ditta li tnaqqas ir-remunerazzjoni fi żminijiet ta’ dħul imnaqqsa u tista’ twassal għal żieda fil-bażi ta’ spejjeż fissi tad-ditta, li jistgħu joħolqu riskji għall-ħila tad-ditta li tkampa matul tnaqqis fir-ritmu ekonomiku jew tnaqqis fid-dħul. Biex jiġu evitati dawk ir-riskji, jenħtieġ li ma jiġix impost proporzjon massimu wieħed bejn l-elementi varjabbli u fissi tar-remunerazzjoni fuq id-ditti mhux sistemiċi tal-investiment. Minflok, jenħtieġ li dawk id-ditti tal-investiment jistabbilixxu proporzjonijiet xierqa huma stess.
            
            
               (24)Bħala tweġiba għad-domanda dejjem akbar mill-pubbliku għal trasparenza fiskali u biex tiġi promossa r-responsabbiltà soċjali korporattiva tad-ditti tal-investiment, xieraq li d-ditti tal-investiment ikunu obbligati jiddivulgaw ċerta informazzjoni, inkluża informazzjoni dwar il-profitti li jagħmlu, it-taxxi li ħallsu u kwalunkwe sussidju pubbliku li rċivew.
            
            
               (25)Sabiex jiġu indirizzati r-riskji fil-livell ta’ grupp tad-ditti tal-investiment biss, jenħtieġ li l-metodu ta’ konsolidazzjoni prudenzjali stipulat fir-Regolament (UE) Nru 575/2013, fil-każ ta’ gruppi ta’ ditti tal-invesiment biss jiġi sostitwit minn test tal-kapital tal-grupp. Madankollu, jenħtieġ li d-determinazzjoni tas-superviżur tal-grupp tkun ibbażata fuq l-istess prinċipji li japplikaw fil-każ ta’ superviżjoni fuq bażi konsolidata. Biex tiġi żgurata kooperazzjoni xierqa, elementi ċentrali tal-miżuri ta’ koordinazzjoni, u b’mod partikolari, rekwiżiti ta’ informazzjoni f’sitwazzjonijiet ta’ emerġenza jew f’arranġamenti ta’ kooperazzjoni u ta’ koordinazzjoni jenħtieġ li jkunu simili għall-elementi ċentrali ta’ koordinazzjoni applikabbli fil-kuntest ta’ ġabra unika tar-regoli għall-istituzzjonijiet ta’ kreditu.
            
            
               (26)Min-naħa l-oħra, jenħtieġ li l-Kummissjoni tkun tista’ tissottometti rakkomandazzjonijiet lill-Kunsill għan-negozjar ta’ ftehimiet bejn l-Unjoni u pajjiżi terzi għall-eżerċizzju prattiku tas-superviżjoni tal-konformità mat-test tal-kapital ta’ grupp għad-ditti tal-investiment, li l-intrapriżi prinċipali tagħhom ikunu stabbiliti f’pajjiżi terzi, u għal ditti tal-investiment li joperaw f’pajjiżi terzi li l-intrapriżi prinċipali tagħhom ikunu stabbiliti fl-Unjoni. Min-naħa l-oħra, jenħtieġ li l-Istati Membri u l-EBA jkunu jistgħu wkoll jistabbilixxu arranġamenti amministrattivi ma’ pajjiżi terzi għat-twettiq tal-kompiti superviżorji tagħhom.
            
            
               (27)Sabiex tiġi żgurata ċ-ċertezza legali u jiġu evitati dupplikazzjonijiet bejn il-qafas prudenzjali preżenti applikabbli kemm għall-istituzzjonijiet ta’ kreditu kif ukoll għad-ditti tal-investiment u din id-Direttiva, ir-Regolament (UE) Nru 575/2013 u d-Direttiva 2013/36/UE qegħdin jiġu emendati sabiex id-ditti tal-investiment jitneħħew mill-kamp ta’ applikazzjoni tagħhom. Madankollu, ditti tal-investiment li jkunu parti minn grupp bankarju jenħtieġ li jibqgħu suġġetti għal dawk id-dispożizzjonijiet fir-Regolament (UE) Nru 575/2013 u d-Direttiva 2013/36/UE li jkunu relevanti għall-grupp bankarju, bħal ma huma d-dispożizzjonijiet dwar l-impriża prinċipali tal-UE intermedjarja li ssir referenza għaliha fl-[Artikolu 21b] tad-Direttiva 2013/36/UE u għar-regoli dwar il-konsolidazzjoni prudenzjali imfissra fil-Kapitolu 2 tat-Titolu 2 tal-Ewwel Parti tar-Regolament (UE) Nru 575/2013. 
            
            
               (28)Hemm bżonn li jiġu speċifikati l-passi li jridu jieħdu l-intrapriżi biex jivverifikaw jekk jaqgħux taħt id-definizzjoni ta’ istituzzjoni ta’ kreditu kif stipulata fl-Artikolu 4(1)(1)(b) tar-Regolament (UE) Nru 575/2013 u, għalhekk, ikollhom jiksbu awtorizzazzjoni bħala istituzzjoni ta’ kreditu. Peress li ċerti ditti tal-investiment diġà jwettqu l-attivitajiet imsemmija fil-punti (3) sa (6) tat-Taqsima A tal-Anness I tad-Direttiva 2014/65/UE, huwa wkoll neċessarju li tiġi żgurata ċ-ċarezza dwar il-kontinwità ta’ kwalunkwe awtorizzazzjoni mogħtija għal dawk l-attivitajiet.
            
            
               (29)Biex tiġi żgurata superviżjoni effettiva, importanti li l-impriżi li jissodisfaw il-kundizzjonijiet stabbiliti fl-Artikolu 4(1)(1)(b) tar-Regolament (UE) Nru 575/2013 japplikaw għal awtorizzazzjoni bħala istituzzjoni ta’ kreditu. Jenħtieġ li l-awtoritajiet kompetenti għalhekk ikollhom il-possibbiltà li japplikaw sanzjonijiet lil impriżi li ma japplikawx għal dik l-awtorizzazzjoni.
            
            
               (30)L-emenda għad-definizzjoni ta’ “istituzzjoni ta’ kreditu” fir-Regolament (UE) Nru 575/2013 bir-Regolament [Regolament (UE)---/----[IFR]] tista’, mad-dħul fis-seħħ tagħha, tkopri ditti tal-investiment li diġà jkunu qegħdin joperaw fuq il-bażi ta’ awtorizzazzjoni maħruġa f’konformità mad-Direttiva 2014/65/UE. Jenħtieġ li dawk l-impriżi jitħallew ikomplu joperaw bl-awtorizzazzjoni tagħhom bħala ditti tal-investiment sakemm tingħata l-awtorizzazzjoni ta’ istituzzjoni ta’ kreditu. Jenħtieġ li dawk id-ditti tal-investiment jissottomettu applikazzjoni għal awtorizzazzjoni bħala istituzzjoni ta’ kreditu sa mhux aktar tard minn meta l-medja tal-assi totali ta’ kull xahar tagħhom taqbeż kwalunkwe wieħed mil-livelli limitu stabbiliti fl-Artikolu 4(1)(1)(b) tar-Regolament (UE) Nru 575/2013 fuq perjodu ta’ tnax-il xahar konsekuttivi. Meta ditta tal-investiment teċċedi kwalunkwe wieħed mil-livelli limitu stabbiliti fl-Artikolu 4(1)(1)(b) tar-Regolament (UE) Nru 575/2013 mid-data tad-dħul fis-seħħ ta’ din id-Direttiva, jenħtieġ li l-medja tal-assi totali tagħha ta’ kull xahar tiġi kkalkolata b’kunsiderazzjoni tat-tnax-il xahar konsekuttivi li jippreċedu dik id-data. Jenħtieġ li dawk id-ditti tal-investiment japplikaw għal awtorizzazzjoni bħala istituzzjoni ta’ kreditu fi żmien sena u jum wara d-dħul fis-seħħ ta’ din id-Direttiva. 
            
            
               (31)L-emenda għad-definizzjoni ta’ “istituzzjoni ta’ kreditu” fir-Regolament (UE) Nru 575/2013 bir-Regolament [Regolament (UE)---/----[IFR]] tista’, wkoll taffettwa impriżi li diġà jkunu applikaw għal awtorizzazzjoni bħala ditti tal-investiment skont id-Direttiva 2014/65/UE u li għalihom tkun għadha pendenti l-applikazzjoni. Jenħtieġ li t-tali applikazzjonijiet jiġu ttrasferiti lill-awtoritajiet kompetenti skont id-Direttiva 2013/36/UE u li jiġu ttrattati f’konformità mad-dispożizzjonijiet tal-awtorizzazzjoni stabbiliti f’dik id-Direttiva jekk l-assi totali previsti tal-impriża jilħqu kwalunkwe wieħed mil-livelli limitu stabbiliti fl-Artikolu 4(1)(1)(b) tar-Regolament (UE) Nru 575/2013.
            
         
         
            
               (32)Minbarra r-rekwiżiti speċifiċi stabbiliti fl-Artikolu 4(1)(1)(b) tar-Regolament (UE) Nru 575/2013 ukoll jenħtieġ li jkunu soġġetti għar-rekwiżiti kollha għall-aċċess għall-attività tal-istituzzjonijiet ta’ kreditu stabbiliti fit-Titolu III tad-Direttiva 2013/36/UE, inklużi d-dispożizzjonijiet dwar l-irtirar tal-awtorizzazzjoni f’konformità mal-Artikolu 18 ta’ dik id-Direttiva. Jenħtieġ madankollu li l-Artikolu 18 ta’ dik id-Direttiva jiġi emendat sabiex jiġi żgurat li l-awtoritajiet kompetenti jkunu wkoll jistgħu jirtiraw l-awtorizzazzjoni mogħtija lil istituzzjoni ta’ kreditu meta dik l-istituzzjoni ta’ kreditu tuża l-awtorizzazzjoni tagħha esklussivament sabiex tidħol f’attivitajiet li ssir referenza għalihom fl-Artikolu 4(1)(1)(b) tar-Regolament (UE) Nru 575/2013 u, għal perjodu ta’ ħames (5) snin konsekuttivi, jkollha assi medji totali li jkunu anqas mil-limiti stabbiliti f’dak l-Artikolu 4(1)(1)(b). 
            
            
               (33)Skont l-Artikolu 39 tad-Direttiva 2014/65/UE, ditti minn pajjiżi terzi li jipprovdu servizzi finanzjarji fl-UE huma soġġetti għal reġimi nazzjonali li jistgħu jirrekjedu l-istabbiliment ta’ fergħa fi Stat Membru. Sabiex jiġu ffaċilitati l-monitoraġġ u l-evalwazzjoni regolari tal-attivitajiet imwettqa minn ditti minn pajjiżi terzi permezz ta’ fergħat fl-Unjoni, jenħtieġ li l-awtoritajiet kompetenti jkunu infurmati dwar l-iskala u l-ambitu tas-servizzi u l-attivitajiet imwettqa permezz tal-fergħat fit-territorju tagħhom.  
            
            
               (34)L-EBA, f’kooperazzjoni mal-ESMA, ħarġet rapport ibbażat fuq analiżi ta’ sfond, ġbir ta’ data u konsultazzjoni dettaljati għal reġim prudenzjali ppersonalizzat għad-ditti mhux sistemiċi kollha tal-investiment li jservi bħala l-bażi għall-qafas prudenzjali rivedut għad-ditti tal-investiment. 
            
            
               (35)Biex tiżgura l-applikazzjoni armonizzata ta’ din id-Direttiva, jenħtieġ li l-EBA tiġi inkarigata bl-abbozzar ta’ standards tekniċi biex tispeċifika l-informazzjoni li jenħtieġ li l-awtoritajiet fil-pajjiżi tad-domiċilju u ospitanti jiskambjaw fil-kuntest tas-superviżjoni, sabiex jiġi stabbilit kif id-ditti tal-investiment jevalwaw id-daqs tal-attivitajiet tagħhom għall-finijiet tar-rekwiżiti ta' governanza interna u b’mod partikolari biex jevalwaw jekk jikkostitwixxux ditta żgħira u mhux interkonnessa, Jenħtieġ li l-istandards tekniċi jispeċifikaw ukoll liema membri tal-persunal ikollhom impatt materjali fuq il-profil ta’ riskju ta’ ditti għall-iskopijiet ta’ dispożizzjonijiet ta’ remunerazzjoni, u jispeċifikaw l-istrumenti addizzjonali tal-Grad 1 u Grad 2 li jikkwalifikaw bħala remunerazzjoni varjabbli. Fl-aħħar nett, jenħtieġ li l-istandards tekniċi jispeċifikaw l-elementi għall-valutazzjoni tal-ambitu tal-applikazzjoni ta’ rekwiżiti dwar il-governanza interna, it-trasparenza, it-trattament tar-riskji u r-remunerazzjoni, l-applikazzjoni ta’ rekwiżiti addizzjonali ta’ kapital mill-awtoritajiet kompetenti, u l-funzjonament ta’ kulleġġi superviżorji.  
            
            
               (36)Biex tiġi żgurata l-applikazzjoni uniformi ta’ din id-Direttiva u biex jitqiesu l-iżviluppi fis-swieq finanzjarji, jenħtieġ li s-setgħa li tadotta atti skont l-Artikolu 290 tat-Trattat dwar il-Funzjonament tal-Unjoni Ewropea tiġi ddelegata lill-Kummissjoni fir-rigward tal-ispeċifikazzjoni ulterjuri tad-definizzjonijiet f’din id-Direttiva, tal-valutazzjonijiet tal-kapital intern u tar-riskju tad-ditti tal-investiment, u tas-setgħat ta’ rieżami u ta’ evalwazzjoni superviżorji tal-awtoritajiet kompetenti. Hi ta' importanza partikolari li l-Kummissjoni twettaq konsultazzjonijiet xierqa matul il-ħidma ta' tħejjija tagħha, anke fil-livell ta' esperti, u li dawk il-konsultazzjonijiet jitwettqu f'konformità mal-prinċipji stabbiliti fil-Ftehim Interistituzzjonali dwar it-Tfassil Aħjar tal-Liġijiet tat-13 ta' April 2016. B’mod partikolari, biex tiġi żgurata parteċipazzjoni ugwali fit-tħejjija tal-atti delegati, il-Parlament Ewropew u l-Kunsill jirċievu d-dokumenti kollha fl-istess ħin bħall-esperti tal-Istati Membri, u l-esperti tagħhom ikollhom aċċess sistematiku għal-laqgħat tal-gruppi ta’ esperti tal-Kummissjoni li jittrattaw it-tħejjija ta’ atti delegati.
            
            
               (37)Biex jiġu żgurati kundizzjonijiet uniformi għall-implimentazzjoni ta’ din id-Direttiva, u b’mod partikolari fir-rigward tal-adozzjoni tal-abbozz ta’ standards tekniċi ta’ implimentazzjoni abbozzati mill-EBA rigward ir-rekwiżiti għall-iskambju ta’ informazzjoni bejn l-awtoritajiet kompetenti, u biex jitqiesu l-iżviluppi fl-oqsma ekonomiċi u monetarji, fir-rigward tal-livelli ta’ rekwiżiti kapitali inizjali għad-ditti tal-investiment, jenħtieġ li l-Kummissjoni tingħata setgħat ta' implimentazzjoni. Jenħtieġ li dawk il-poteri jiġu eżerċitati skont ir-Regolament (UE) Nru 182/2011 tal-Parlament Ewropew u tal-Kunsill
                  31
               .
            
            
               (38)Peress li l-objettivi ta’ din id-Direttiva, jiġifieri li twaqqaf qafas prudenzjali effettiv u proporzjonat biex jiġi żgurat li d-ditti tal-investiment awtorizzati biex joperaw fi ħdan l-Unjoni joperaw fuq bażi finanzjarjament solida u huma ġestiti b’mod ordnat inkluż fl-aħjar interessi tal-klijenti tagħhom, ma jistgħux jinkisbu b’mod suffiċjenti mill-Istati Membri iżda minħabba l-iskala u l-effetti tagħhom jinkisbu aħjar fil-livell tal-Unjoni, l-Unjoni tista’ tadotta miżuri, f’konformità mal-prinċipju tas-sussidjarjetà kif stipulat fl-Artikolu 5 tat-Trattat dwar l-Unjoni Ewropea. F'konformità mal-prinċipju tal-proporzjonalità kif stabbilit f’dak l-Artikolu, din id-Direttiva ma tmurx lil hinn minn dak li hu neċessarju biex tilħaq dawk l-objettivi. 
            
            
               (39)Skont id-Dikjarazzjoni Politika Konġunta tat-28 ta' Settembru 2011 tal-Istati Membri u l-Kummissjoni dwar id-dokumenti ta' spjegazzjoni
                  32
               , l-Istati Membri ntrabtu li, f’każijiet iġġustifikati, jakkumpanjaw in-notifika tal-miżuri ta' traspożizzjoni tagħhom b’dokument wieħed jew aktar li jispjegaw ir-relazzjoni bejn il-komponenti ta' direttiva u l-partijiet korrispondenti tal-istrumenti ta' traspożizzjoni nazzjonali. Fir-rigward ta’ din id-Direttiva, il-leġiżlatur iqis li t-trażmissjoni ta’ dawn id-dokumenti hi ġġustifikata.
            
            
            
               ADOTTAW DIN ID-DIRETTIVA:
            
            
            
               TITOLU I
            
            
               SUĠĠETT, KAMP TA' APPLIKAZZJONI U DEFINIZZJONIJIET
            
            
               Artikolu 1
            
            
               Suġġett
            
            
               Din id-Direttiva tistabbilixxi regoli dwar:
            
            
               (a)il-kapital inizjali tad-ditti tal-investiment; 
            
            
               (b)is-setgħat superviżorji u l-għodod għas-superviżjoni prudenzjali tad-ditti tal-investiment mill-awtoritajiet kompetenti;
            
            
               (c)is-superviżjoni prudenzjali tad-ditti tal-investiment mill-awtoritajiet kompetenti b'mod li jkun konsistenti mar-regoli stabbiliti fir-[Regolament(UE) ---/----[IFR];
            
            
               (d)ir-rekwiżiti ta’ pubblikazzjoni għall-awtoritajiet kompetenti fil-qasam tas-superviżjoni prudenzjali tad-ditti tal-investiment.
            
         
         
            
               Artikolu 2
            
            
               Kamp ta' applikazzjoni
            
            
               1.Din id-Direttiva għandha tapplika għal ditti tal-investiment awtorizzati u superviżati skont id-Direttiva 2014/65/UE tal-Parlament Ewropew u tal-Kunsill
                  33
               .
            
            
               Artikolu 3
            
            
               Definizzjonijiet
            
            
               1.
                     Għall-fini ta’ din id-Direttiva, għandhom japplikaw dawn id-definizzjonijiet:
            
            
            
               (1)“impriża ta’ servizzi anċillari” tfisser impriża ta’ servizzi anċillari kif definita fl-Artikolu 4(1)(18) tar-Regolament (UE) Nru 575/2013;
            
            
               (2)“awtorizzazzjoni” tfisser awtorizzazzjoni ta’ ditta tal-investiment f’konformità mat-Titolu II tad-Direttiva 2014/65/UE;
            
            
               (3)“fergħa” tfisser fergħa kif definita fl-Artikolu 4(1)(30) tad-Direttiva 2014/65/UE; 
            
            
               (4)“rbit mill-qrib” tfisser irbit mill-qrib kif definit fl-Artikolu 4(1)(35) tad-Direttiva 2014/65/UE;
            
            
               (5)“awtorità kompetenti” tfisser awtorità pubblika jew korp pubbliku ta' Stat Membru li jkunu uffiċjalment rikonoxxuti u mogħtija s-setgħa mid-dritt nazzjonali biex jissorveljaw ditti tal-investiment f’konformità ma' din id-Direttiva, bħala parti mis-sistema superviżorja mħaddma f'dak l-Istat Membru;
            
            
               (6)“negozjanti tal-komoditajiet” tfisser negozjanti tal-komoditajiet kif definiti fl-Artikolu 4(1)(145) tar-Regolament (UE) Nru 575/2013;
            
            
               (7)“kontroll” tfisser ir-relazzjoni bejn impriża prinċipali u sussidjarja, kif deskritta fl-Artikolu 22 tad-Direttiva 2013/34/UE tal-Parlament Ewropew u tal-Kunsill
                  34
               , jew fl-istandards kontabilistiċi li għalihom tkun soġġetta ditta tal-investiment skont ir-Regolament (KE) Nru 1606/2002
                  35
               , jew relazzjoni simili bejn kwalunkwe persuna fiżika jew ġuridika u impriża; 
            
            
               (8)“konformità mat-test tal-kapital ta’ grupp” tfisser il-konformità mar-rekwiżiti tal-Artikolu 7 tar-[Regolament (UE) Nru ---/----[IFR] mill-impriża prinċipali fi grupp ta’ ditti tal-investiment;
            
            
               (9)“istituzzjonijiet ta' kreditu” tfisser istituzzjoni ta' kreditu kif definita fl-Artikolu 4(1)(1) tar-Regolament (UE) Nru 575/2013;
            
            
               (10)“derivattivi” tfisser derivattivi kif definiti fl-Artikolu 2(1)(29) tar-Regolament (UE) Nru 600/2014
                  36
               ;
            
            
               (11)“istituzzjoni finanzjarja” tfisser istituzzjoni finanzjarja kif definita fl-Artikolu 4(1)(13) tar-[Regolament (UE) Nru ---/----[IFR]; 
            
            
               (12)“grupp” tfisser grupp kif definit fl-Artikolu 2(11) tad-Direttiva 2013/34/KE; 
            
            
               (13)“superviżur tal-grupp” tfisser awtorità kompetenti responsabbli għas-superviżjoni tal-konformità mat-test tal-kapital ta’ grupp ta’ ditti tal-investiment prinċipali tal-Unjoni kkontrollat minn kumpaniji azzjonarji ta’ investiment prinċipali tal-Unjoni jew kumpaniji azzjonarji finanzjarji mħallta prinċipali tal-Unjoni;
            
         
         
            
               (14)“Stat Membru tad-domiċilju” tfisser Stat Membru tad-domiċilju kif definit fl-Artikolu 4(1)(55)(a) tad-Direttiva 2014/65/UE;
            
            
               (15)“Stat Membru ospitanti” tfisser Stat Membru ospitanti kif definit fl-Artikolu 4(1)(56) tad-Direttiva 2014/65/UE;
            
            
               (16)“kapital inizjali” tfisser il-kapital li hu meħtieġ għall-finijiet tal-awtorizzazzjoni ta’ ditta tal-investiment;
            
            
               (17)“ditta tal-investiment” tfisser ditta tal-investiment kif definita fl-Artikolu 4(1)(1) tad-Direttiva 2014/65/UE; 
            
            
               (18)“grupp ta’ ditti tal-investiment” tfisser grupp ta’ ditti tal-investiment kif definit fl-Artikolu 4(1)(23) tar-[Regolament (UE) Nru ---/----[IFR]; 
            
            
               (19)“kumpanija azzjonarja ta’ investiment” tfisser kumpanija azzjonarja ta’ investiment kif definita fl-Artikolu 4(1)(21) tar-[Regolament (UE) Nru ---/----[IFR];
            
            
               (20)“servizzi u attivitajiet ta’ investiment” tfisser servizzi u attivitajiet ta’ investiment kif definiti fl-Artikolu 4(1)(2) tad-Direttiva 2014/65/UE;
            
            
               (21)“korp maniġerjali” tfisser korp maniġerjali kif definit fl-Artikolu 4(1)(36) tad-Direttiva 2014/65/UE;
            
            
               (22)“korp maniġerjali fil-funzjoni superviżorja tiegħu” tfisser il-korp maniġerjali li jaġixxi fir-rwol tiegħu ta' sorveljanza u ta’ monitoraġġ tat-teħid ta' deċiżjonijiet maniġerjali;
            
            
               (23)“kumpanija azzjonarja finanzjarja mħallta” tfisser kumpanija azzjonarja finanzjarja mħallta kif definita fl-Artikolu 2(15) tad-Direttiva 2002/87/KE tal-Parlament Ewropew u tal-Kunsill
                  37
               ;
            
            
               (24)“maniġment superjuri” tfisser maniġment superjuri kif definit fl-Artikolu 4(1)(37) tad-Direttiva 2014/65/UE;
            
            
               (25)“impriża prinċipali” tfisser impriża prinċipali kif definita fl-Artikolu 4(1)(32) tad-Direttiva 2014/65/UE; 
            
            
               (26)“sussidjarja” tfisser sussidjarja kif definita fl-Artikolu 4(1)(33) tad-Direttiva 2014/65/UE;
            
            
               (27)“riskju sistemiku” tfisser riskju sistemiku kif definit fl-Artikolu 3(1)(10) tad-Direttiva 2013/36/UE;
            
            
               (28)“ditta tal-investiment prinċipali tal-Unjoni” tfisser ditta tal-investiment prinċipali tal-Unjoni kif definita fl-Artikolu 4(1)(49) tar-[Regolament (UE) Nru ---/----[IFR]; 
            
            
               (29)“kumpanija azzjonarja ta’ investiment prinċipali tal-Unjoni” tfisser kumpanija azzjonarja ta’ investiment prinċipali tal-Unjoni kif definita fl-Artikolu 4(1)(50) tar-[Regolament (UE) Nru ---/----[IFR]; 
            
            
               (30)“kumpanija azzjonarja finanzjarja mħallta omm tal-Unjoni” tfisser kumpanija azzjonarja finanzjarja mħallta omm tal-Unjoni kif definita fl-Artikolu 4(1)(51) tar-[Regolament (UE) Nru ---/----[IFR]; 
            
            
               2.Il-Kummissjoni għandha tingħata s-setgħa li tadotta atti delegati skont l-Artikolu 54 biex tiċċara: 
            
            
               (a)id-definizzjonijiet stabbiliti fil-paragrafu 1 biex tiżgura l-applikazzjoni uniformi ta’ din id-Direttiva;
            
            
               (b)id-definizzjonijiet stabbiliti fil-paragrafu 1 biex, fl-applikazzjoni ta’ din id-Direttiva, tingħata kunsiderazzjoni lill-iżviluppi fis-swieq finanzjarji. 
            
         
         
            
            
               TITOLU II
            
            
               AWTORITAJIET KOMPETENTI
            
            
               Artikolu 4
            
            
               In-nomina u s-setgħat tal-awtoritajiet kompetenti
            
            
               1.L-Istati Membri għandhom jaħtru awtorità kompetenti waħda jew aktar biex twettaq il-funzjonijiet u d-dmirijiet previsti f’din id-Direttiva. L-Istati Membri għandhom jinformaw lill-Kummissjoni u lill-EBA dwar din id-deżinjazzjoni, u meta jkun hemm aktar minn awtorità kompetenti waħda, dwar il-funzjonijiet u d-dmirijiet ta’ kull awtorità kompetenti.
            
            
               2.L-Istati Membri għandhom jiżguraw li l-awtoritajiet kompetenti jissorveljaw l-attivitajiet tad-ditti tal-investiment, u meta applikabbli, ta' kumpaniji azzjonarji ta’ investiment u ta' kumpaniji azzjonarji finanzjarji mħallta, biex jivvalutaw il-konformità mar-rekwiżiti ta’ din id-Direttiva u tar-[Regolament (UE) ---/----[IFR].  
            
            
               3.L-Istati Membri għandhom jiżguraw li l-awtoritajiet kompetenti jkollhom is-setgħat neċessarji, inkluża s-setgħa li jwettqu verifiki fuq il-post f’konformità mal-Artikolu 12, biex jiksbu l-informazzjoni meħtieġa biex jivvalutaw il-konformità tad-ditti tal-investiment u, fejn applikabbli, tal-kumpaniji azzjonarji ta’ investiment u tal-kumpaniji azzjonarji finanzjarji mħallta, mar-rekwiżiti ta’ din id-Direttiva u tar-[Regolament (UE) ---/----[IFR], u biex jinvestigaw il-ksur possibbli ta’ dawk ir-rekwiżiti.
            
            
               4.L-Istati Membri għandhom jiżguraw li l-awtoritajiet kompetenti jkollhom il-ħila esperta, ir-riżorsi, il-kapaċità operazzjonali, is-setgħat kollha u l-indipendenza meħtieġa sabiex iwettqu l-funzjonijiet relatati mas-superviżjoni prudenzjali, l-investigazzjoni u l-penali stabbiliti f’din id-Direttiva.
            
            
               5.L-Istati Membri għandhom jobbligaw lid-ditti tal-investiment jipprovdu lill-awtoritajiet kompetenti tagħhom bl-informazzjoni neċessarja kollha għall-valutazzjoni tal-konformità  tad-ditti tal-investiment mar-regoli nazzjonali li jittrasponu din di-Direttiva u l-konfrmità mar-[Regolament (UE) ---/----[IFR]. Il-mekkaniżmi ta’ kontroll intern u l-proċeduri amministrattivi u kontabilistiċi tad-ditti tal-investiment għandhom jippermettu lill-awtoritajiet kompetenti jivverifikaw il-konformità tagħhom ma’ dawk ir-regoli f’kull ħin.
            
            
               6.L-Istati Membri għandhom jiżguraw li d-ditti tal-investiment jirreġistraw it-transazzjonijiet tagħhom kollha u jiddokumentaw is-sistemi u l-proċessi, li jkunu soġġetti għal din id-Direttiva u r-Regolament (UE) ---/----[IFR] b'tali mod li l-awtoritajiet kompetenti jkunu jistgħu jevalwaw il-konformità mar-regoli nazzjonali li jittrasponu din id-Direttiva u l-konformità mar-[Regolament (UE) ---/----[IFR] f'kull waqt. 
            
            
               Artikolu 5
                  Kooperazzjoni fi ħdan Stat Membru
            
            
            
               1.L-awtoritajiet kompetenti għandhom jikkooperaw mill-qrib mal-awtoritajiet kompetenti jew mal-korpi responsabbli fl-Istat Membru tagħhom għas-superviżjoni tal-istituzzjonijiet ta’ kreditu u tal-istituzzjonijiet finanzjarji. L-Istati Membri għandhom jobbligaw lil dawk l-awtoritajiet kompetenti u dawk l-awtoritajiet pubbliċi biex jiskambjaw kwalunwke informazzjoni li tkun essenzali jew rilevanti għall-eżerċizzju tal-funzjonijiet u tad-dmirijiet tagħhom.
            
            
               2.L-awtoritajiet kompetenti li huma differenti minn dawk iddeżinjati f’konformità mal-Artikolu 67 tad-Direttiva 2014/65/UE għandhom jistabbilixxu mekkaniżmu għall-kooperazzjoni ma’ dawk l-awtoritajiet, u għall-iskambju tal-informazzjoni kollha li hi rilevanti għall-eżerċizzju tal-funzjonijiet u tad-dmirijiet rispettivi tagħhom.
            
            
               Artikolu 6
            
            
               Kooperazzjoni mas-Sistema Ewropea ta’ Superviżjoni Finanzjarja 
            
            
               Waqt il-qadi ta’ dmirijiethom, l-awtoritajiet kompetenti għandhom iqisu l-konverġenza tal-istrumenti superviżorji u l-prattika superviżorja fl-applikazzjoni tad-dispożizzjonijiet legali adottati skont din id-Direttiva u r-[Regolament (UE) ---/----[IFR]. 
            
            
               L-Istati Membri għandhom jiżguraw li:
            
            
               (a)l-awtoritajiet kompetenti, bħala partijiet għas-SESF, jikkooperaw b'fiduċja u b’rispett reċiproku sħiħ, b'mod partikolari huma u jiżguraw iċ-ċirkolazzjoni ta' informazzjoni adatta u affidabbli bejnhom u bejn partijiet oħrajn għas-SESF;
            
         
         
            
               (b)l-awtoritajiet kompetenti jieħdu sehem fl-attivitajiet tal-EBA u, kif xieraq, fil-kulleġġi tas-superviżuri msemmija fl-Artikolu 44 u fl-Artikolu 116 tad-Direttiva 2013/36/UE; 
            
            
               (c)l-awtoritajiet kompetenti jagħmlu kull sforz sabiex jikkonformaw mal-linji gwida u r-rakkomandazzjonijiet maħruġa mill-EBA skont l-Artikolu 16 tar-Regolament (UE) Nru 1093/2010 tal-Parlament Ewropew u tal-Kunsill
                  38
                u li jwieġbu għall-avviżi u għar-rakkomandazzjonijiet maħruġa mill-Bord Ewropew dwar ir-Riskju Sistemiku (BERS) skont l-Artikolu 16 tar-Regolament (UE) Nru 1092/2010 tal-Parlament Ewropew u tal-Kunsill
                  39
               ;
            
            
               (d)l-awtoritajiet kompetenti jikkooperaw mill-qrib mal-BERS;
            
            
               (e)il-kompiti u s-setgħat mogħtija lill-awtoritajiet kompetenti ma jimpedixxux it-twettiq tad-dmirijiet ta’ dawk l-awtoritajiet kompetenti bħala membri tal-EBA, jew tal-BERS, jew skont din id-Direttiva u skont ir-[Regolament (UE) Nru ---/----[IFR].
            
            
               Artikolu 7
                  Id-dimensjoni tal-Unjoni tas-superviżjoni
            
            
            
               L-awtoritajiet kompetenti f'kull wieħed mill-Istati Membri għandhom, fl-eżerċizzju tad-dmirijiet ġenerali tagħhom, jikkunsidraw debitament l-impatt potenzjali tad-deċiżjonijiet tagħhom fuq l-istabbiltà tas-sistema finanzjarja fl-Istati Membri l-oħra kkonċernati u, b’mod partikolari, f’sitwazzjonijiet ta’ emerġenza, abbażi tal-informazzjoni disponibbli fiż-żmien rilevanti. 
            
            
            
               TITOLU III
               KAPITAL INIZJALI
            
            
               Artikolu 8
                  Kapital inizjali
            
            
            
               1.Il-kapital inizjali ta’ ditta tal-investiment meħtieġ skont l-Artikolu 15 tad-Direttiva 2014/65/UE għall-awtorizzazzjoni biex tipprovdi s-servizzi ta’ investiment jew twettaq l-attivitajiet ta’ investiment elenkati fil-punti (3), (6), (8) jew (9) tat-Taqsima A tal-Anness I għad-Direttiva 2014/65/UE għandu jkun ta’ EUR 750 000.
            
            
               2.Il-kapital inizjali ta’ ditta tal-investiment meħtieġ skont l-Artikolu 15 tad-Direttiva 2014/65/UE għall-awtorizzazzjoni biex tipprovdi s-servizzi ta’ investiment jew twettaq l-attivitajiet ta’ investiment elenkati fil-punti (1), (2), (4), (5), jew (7) tat-Taqsima A tal-Anness I għad-Direttiva 2014/65/UE u li ma tkunx awtorizzata żżomm flus tal-klijenti jew titoli li jappartjenu għall-klijenti tagħha għandu jkun ta’ EUR 75 000.
            
            
               3.Il-kapital inizjali ta’ ditta tal-investiment meħtieġ skont l-Artikolu 15 tad-Direttiva 2014/65/UE għal ditti tal-investiment oħra għajr dawk imsemmija fil-paragrafi 1 u 2 għandu jkun ta’ EUR 150 000.
            
            
               4.Permezz ta’ atti ta’ implimentazzjoni, il-Kummissjoni għandha taġġorna l-ammont ta’ kapital inizjali msemmi fil-paragrafi 1 sa 3 ta’ dan l-Artikolu biex jitqiesu l-iżviluppi fl-oqsma ekonomiċi u monetarji. Dawk l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 56(2).
            
            
               Artikolu 9
                  Kompożizzjoni tal-kapital inizjali
            
            
            
               Il-kapital inizjali ta’ ditta tal-investiment għandu jikkonsisti f’entrata waħda jew aktar minn dawk imsemmija fl-Artikolu 9 tar-Regolament (UE) ---/----[IFR].
            
            
            
               TITOLU IV
                  SUPERVIŻJONI PRUDENZJALI 
            
         
         
            
               KAPITOLU 1
               Prinċipji tas-superviżjoni prudenzjali
            
            
               Taqsima 1
                  Kompetenzi u dmirijiet tal-istati membri tad-domiċilju u ta’ dawk ospitanti
            
            
               Artikolu 10
                  Kompetenzi tal-awtoritajiet kompetenti tal-Istat Membru tad-domiċilju
            
            
               Is-superviżjoni prudenzjali ta’ ditta tal-investiment għandha tkun ir-responsabbiltà tal-awtoritajiet kompetenti tal-Istati Membri tad-domiċilju, mingħajr preġudizzju għal dawk id-dispożizzjonijiet ta’ din id-Direttiva li jagħtu r-responsabbiltà lill-awtoritajiet kompetenti tal-Istat Membru ospitanti. 
            
            
               Artikolu 11
                  Kooperazzjoni bejn l-awtoritajiet kompetenti ta’ Stati Membri differenti
            
            
            
               1.L-awtoritajiet kompetenti ta’ Stati Membri differenti għandhom jikkooperaw mill-qrib għall-finijiet tad-dmirijiet tagħhom skont din id-Direttiva u r-[Regolament (UE) Nru ---/----[IFR], b’mod partikolari billi jiskambjaw informazzjoni dwar ditti tal-investiment mingħajr dewmien, inklużi dawn li ġejjin:
            
            
               (a)informazzjoni dwar l-istruttura maniġerjali u tas-sjieda tad-ditta tal-investiment;
            
            
               (b)informazzjoni dwar il-konformità mar-rekwiżiti kapitali mid-ditta tal-investiment;
            
            
               (c)informazzjoni dwar ir-riskju tal-konċentrazzjoni u l-likwidità tad-ditta tal-investiment;
            
            
               (d)informazzjoni dwar il-proċeduri amministrattivi u kontabilistiċi u l-mekkaniżmi ta’ kontroll intern tad-ditta tal-investiment;
            
            
               (e)
                     kwalunkwe fattur rilevanti ieħor li jista’ jinfluwenza r-riskju maħluq mid-ditta tal-investiment.
            
            
               2.L-awtoritajiet kompetenti tal-Istat Membru tad-domiċilju għandhom jipprovdu minnufih lill-awtoritajiet kompetenti tal-Istat Membru ospitanti bi kwalunkwe informazzjoni u sejba dwar il-problemi u r-riskji potenzjali maħluqa minn ditta tal-investiment għall-protezzjoni tal-klijenti jew għall-istabbiltà tas-sistema finanzjarja fl-Istat Membru ospitanti li jkunu identifikaw meta ssorveljaw l-attivitajiet ta’ ditta tal-investiment.  
            
            
               3.L-awtoritajiet kompetenti tal-Istat Membru tad-domiċilju għandhom jaġixxu fuq l-informazzjoni pprovduta mill-awtoritajiet kompetenti tal-Istat Membru ospitanti billi jieħdu l-miżuri neċessarji kollha biex jevitaw jew jirrimedjaw il-problemi u r-riskji potenzjali kif msemmija fil-paragrafu 2. Fuq talba, l-awtoritajiet kompetenti tal-Istat Membru tad-domiċilju għandhom jispjegaw lill-awtoritajiet kompetenti tal-Istat Membru ospitanti kif ikunu kkunsidraw l-informazzjoni u s-sejbiet ipprovduti mill-awtoritajiet kompetenti tal-Istat Membru ospitanti.
            
            
               4.Meta, wara l-komunikazzjoni tal-informazzjoni u tas-sejbiet imsemmija fil-paragrafu 2, l-awtoritajiet kompetenti tal-Istat Membru ospitanti jikkunsidraw li l-awtoritajiet kompetenti tal-Istat Membru tad-domiċilju ma jkunux ħadu l-miżuri neċessarji msemmija fil-paragrafu 3, l-awtoritajiet kompetenti tal-Istat Membru ospitanti jistgħu, wara li jkun informaw lill-awtoritajiet kompetenti tal-Istat Membru tad-domiċilju u lill-EBA, jieħdu l-miżuri xierqa biex jipproteġu lill-klijenti li lilhom huma pprovduti s-servizzi u biex jipproteġu l-istabbiltà tas-sistema finanzjarja. 
            
            
               5.L-awtoritajiet kompetenti tal-Istat Membru tad-domiċilju li ma jaqblux mal-miżuri tal-awtoritajiet kompetenti tal-Istat Membru ospitanti jistgħu jirriferu l-kwistjoni lill-EBA, li għandha taġixxi f’konformità mal-proċedura stabbilita fl-Artikolu 19 tar-Regolament (UE) Nru 1093/2010. Meta l-EBA taġixxi f'konformità ma' dak l-Artikolu, hi għandha tadotta d-deċiżjoni tagħha fi żmien xahar.
            
            
               6.L-EBA, f’konsultazzjoni mal-ESMA, għandha tiżviluppa abbozz ta’ standards tekniċi regolatorji biex tispeċifika r-rekwiżti għat-tip u għan-natura tal-informazzjoni msemmija fil-paragrafi 1 u 2 ta’ dan l-Artikolu.
            
            
               Il-Kummissjoni tingħata s-setgħa li tadotta l-istandards tekniċi regolatorji msemmija fl-ewwel subparagrafu skont l-Artikoli 10 sa 14 tar-Regolament (UE) Nru 1093/2010. 
            
            
               7.L-EBA, f’konsultazzjoni mal-ESMA, għandha tiżviluppa abbozz ta' standards tekniċi ta’ implimentazzjoni biex tistabbilixxi formoli, mudelli u proċeduri standard għar-rekwiżiti ta’ skambju ta’ informazzjoni li x'aktarx li jiffaċilitaw is-superviżjoni tad-ditti tal-investiment.
            
            
               Il-Kummissjoni tingħata s-setgħa li tadotta l-istandards tekniċi ta’ implimentazzjoni msemmija fl-ewwel subparagrafu f’konformità mal-Artikolu 15 tar-Regolament (UE) Nru 1093/2010. 
            
         
         
            
               8.L-EBA għandha tissottometti l-abbozz ta’ standards tekniċi msemmi fil-paragrafi 6 u 7 lill-Kummissjoni sa [disa’ xhur mid-dħul fis-seħħ ta’ din id-Direttiva]. 
            
            
               Artikolu 12
                  Verifiki u spezzjonar fuq il-post ta’ fergħat stabbiliti fi Stat Membru ieħor 
            
            
            
               1.L-Istati Membri ospitanti għandhom jipprovdu li, meta ditta tal-investiment awtorizzata fi Stat Membru ieħor twettaq l-attivitajiet tagħha permezz ta’ fergħa, l-awtoritajiet kompetenti tal-Istat Membru tad-domiċilju jistgħu, wara li jkunu informaw lill-awtoritajiet kompetenti tal-Istat Membru ospitanti, iwettqu verifiki fuq il-post tal-informazzjoni msemmija fl-Artikolu 11(1).
            
            
               2.Għal finijiet superviżorji u meta jqisu li dan hu rilevanti għal raġunijiet ta’ stabbiltà tas-sistema finanzjarja fl-Istat Membru ospitanti, l-awtoritajiet kompetenti tal-Istat Membru ospitanti għandu jkollhom is-setgħa li jwettqu, fuq bażi ta’ każ b'każ, verifiki fuq il-post u spezzjonijiet tal-attivitajiet imwettqa mill-fergħat tad-ditti tal-investiment fit-territorju tagħhom u jitolbu informazzjoni mingħand fergħa dwar l-attivitajiet tagħha. 
            
            
               Qabel ma jsiru dawk il-verifiki u l-ispezzjonijiet, l-awtoritajiet kompetenti tal-Istat Membru ospitanti għandhom jikkonsultaw lill-awtoritajiet kompetenti tal-Istat Membru tad-domiċilju. 
            
            
               Wara t-tlestija ta’ dawk il-verifiki u l-ispezzjonijiet, l-awtoritajiet kompetenti tal-Istat Membru ospitanti għandhom jikkomunikaw lill-awtoritajiet kompetenti tal-Istat Membru tad-domiċilju l-informazzjoni li tkun rilevanti għall-valutazzjoni tar-riskju tal-istituzzjoni tad-ditta tal-investiment ikkonċernata. 
            
            
               
            
               Taqsima 2
            
            
               Segretezza professjonali u rapportar 
            
            
               Artikolu 13
                  Segretezza professjonali u skambju ta’ informazzjoni kunfidenzjali
            
            
            
               1.L-Istati Membri għandhom jiżguraw li l-awtoritajiet kompetenti u l-persuni kollha assoċjati ma’ dawk l-awtoritajiet, inklużi l-persuni msemmija fl-Artikolu 76(1) tad-Direttiva 2014/65/UE, huma marbuta bl-obbligu ta’ segretezza professjonali għall-finijiet ta’ din id-Direttiva u r-[Regolament (UE)  ---/----[IFR].
            
            
               Informazzjoni kunfidenzjali li tali awtoritajiet u persuni jirċievu matul it-twettiq tad-dmirijiet tagħhom tista' tiġi żvelata biss f’forma sommarja jew aggregata, dment li d-ditti tal-investiment individwali jew il-persuni ma jkunux jistgħu jiġu identifikati, bla preġudizzju għall-każijiet koperti bid-dritt kriminali.
            
            
               Meta ditta tal-investiment tkun ġiet iddikjarata falluta jew tkun qed tiġi stralċata b’mod obbligatorju, informazzjoni kunfidenzjali li ma tikkonċernax partijiet terzi tista’ tiġi ddivulgata fi proċeduri ċivili jew kummerċjali meta dan ikun meħtieġ għat-twettiq ta’ dawk il-proċeduri. 
            
            
               2.L-awtoritajiet kompetenti għandhom jużaw biss l-informazzjoni kunfidenzjali miġbura, skambjata jew trażmessa skont din id-Direttiva u r-[Regolament (UE) ---/----[IFR] għall-fini ta’ twettiq ta’ dmirijiethom, u b’mod partikolari għall-finijiet li ġejjin:
            
            
               (a)il-monitoraġġ tar-regoli prudenzjali stabbiliti f’din id-Direttiva u fir-[Regolament (UE) ---/----[IFR];
            
            
               (b)l-impożizzjoni ta’ sanzjonijiet;
            
            
               (c)f’appelli amministrattivi kontra deċiżjonijiet tal-awtoritajiet kompetenti;
            
            
               (d)fi proċeduri tal-qorti mnedija permezz tal-Artikolu 21.
            
         
         
            
               3.Persuni jew korpi fiżiċi u ġuridiċi, għajr awtoritajiet kompetenti, li jirċievu informazzjoni kunfidenzjali skont din id-Direttiva u r-[Regolament (UE) ---/----[IFR] għandhom jużaw dik l-informazzjoni biss għall-finijiet li għalihom l-awtorità kompetenti tipprovdiha b’mod espliċitu jew f’konformità mad-dritt nazzjonali.
            
            
               4.L-awtoritajiet kompetenti jistgħu jiskambjaw informazzjoni kunfidenzjali għall-finijiet tal-paragrafu 2, jistgħu jiddikjaraw b’mod espliċitu kif dik l-informazzjoni għandha tiġi ttrattata u jistgħu jirrestrinġu b’mod espliċitu kwalunwke trażmissjoni ulterjuri ta’ dik l-informazzjoni.
            
            
               5.L-obbligu msemmi fil-paragrafu 1 m’għandux jipprevjeni lill-awtoritajiet kompetenti milli jibagħtu informazzjoni kunfidenzjali lill-Kummissjoni Ewropea meta dik l-informazzjoni tkun neċessarja għall-eżerċizzju tas-setgħat tal-Kummissjoni.
            
            
               6.L-awtoritajiet kompetenti jistgħu jipprovdu lill-EBA, lill-ESMA, lill-BERS, lill-banek ċentrali tal-Istati Membri, lis-SEBĊ u lill-BĊE fil-kapaċità tagħhom bħala awtoritajiet monetarji u, fejn xieraq, awtoritajiet pubbliċi responsabbli mis-sorveljanza tas-sistemi ta’ pagament u saldu, informazzjoni kunfidenzjali meta dik l-informazzjoni tkun neċessarja għat-twettiq tal-kompiti tagħhom.
            
            
               Artikolu 14
                  Arranġamenti amministrattivi ma’ pajjiżi terzi għall-iskambju ta’ informazzjoni
            
            
            
               L-Istati Membri, u l-EBA f’konformità mal-Artikolu 33 tar-Regolament (UE) Nru 1093/2010, jistgħu, għall-fini ta’ twettiq tal-kompiti superviżorji tagħhom skont din id-Direttiva jew ir-[Regolament (UE) ---/----[IFR], jikkonkludu arranġamenti amministrattivi mal-awtoritajiet superviżorji ta’ pajjiżi terzi biex jiskambjaw informazzjoni, inkluża b’rabta ma’ dawn li ġejjin:
            
            
               (a)is-superviżjoni tal-istituzzjonijiet finanzjarji u tas-swieq finanzjarji;
            
            
               (b)il-likwidazzjoni u l-falliment ta’ ditti tal-investiment u proċeduri simili;
            
            
               (c)is-sorveljanza tal-korpi involuti fil-likwidazzjoni u fil-falliment ta’ ditti tal-investiment u proċeduri simili;
            
            
               (d)it-twettiq ta’ awditi statutorji fuq istituzzjonijiet finanzjarji jew fuq istituzzjonijiet li jamministraw skemi ta’ kumpens;
            
            
               (e)is-sorveljanza ta’ persuni inkarigati bit-twettiq ta’ awditi statutorji tal-kontijiet ta’ istituzzjonijiet finanzjarji;
            
            
               (f)is-sorveljanza ta’ persuni attivi fis-swieq tal-kwoti tal-emissjonijiet għall-fini ta’ żgurar ta’ ħarsa ġenerali konsolidata lejn is-swieq finanzjarji u spot;
            
            
               (g)is-sorveljanza ta’ persuni attivi fis-swieq tad-derivattivi ta’ prodotti bażiċi agrikoli għall-fini ta’ żgurar ta’ ħarsa ġenerali konsolidata lejn is-swieq finanzjarji u spot.
            
            
               Dawk l-arranġamenti għandu jkun fihom dispożizzjonijiet dwar is-segretezza professjonali li jkunu ekwivalenti għal dawk stabbiliti fl-Artikolu 13 ta’ din id-Direttiva.
            
            
               Artikolu 15
                  Dmirijiet tal-persuni responsabbli għall-kontroll tal-kontijiet annwali u konsolidati
            
            
            
               
                     40
                  
                     41
                  L-Istati Membri għandhom jipprovdu li kwalunkwe persuna awtorizzata f’konformità mad-Direttiva 2006/43/KE u li twettaq f’ditta tal-investiment il-kompiti deskritti fl-Artikolu 73 tad-Direttiva 2009/65/KE jew l-Artikolu 34 tad-Direttiva 2013/34/UE jew kwalunkwe kompitu statutorji ieħor, għandu jkollhom id-dmir li jirrapportaw minnufih lill-awtoritajiet kompetenti kwalunkwe fatt jew deċiżjoni li jikkonċernaw lil dik id-ditta tal-investiment, jew li jikkonċernaw impriża li għandha rbit mill-qrib ma’ dik id-ditta tal-investiment li:
            
            
               (a)jikkostitwixxu ksur materjali tal-liġijiet, tar-regolamenti jew tad-dispożizzjonijiet amministrattivi stabbiliti skont din id-Direttiva;
            
            
               (b)jistgħu jaffettwaw il-funzjonament kontinwu tad-ditta tal-investiment; jew 
            
         
         
            
               (c)jistgħu jwasslu għar-rifjut taċ-ċertifikazzjoni tal-kontijiet jew jistgħu jwasslu għall-espressjoni ta’ riżervi.
            
            
            
               Taqsima 3
                  Penali, setgħat investigattivi, u dritt ta’ appell  
            
            
               Artikolu 16
                  Penali amministrattivi u miżuri amministrattivi oħra
            
            
            
               1.L-Istati Membri għandhom jistabbilixxu regoli dwar il-penali amminsitrattivi u miżuri amministrattivi oħra fir-rigward ta’ ksur tad-dispożizzjonijiet nazzjonali li jittrasponu din id-Direttiva u tar-[Regolament (UE) ---/----[IFR], inkluż meta jseħħu dawn li ġejjin:
            
            
               (a)ditta tal-investiment tonqos milli ddaħħal fis-seħħ arranġamenti ta’ governanza interna kif stabbilit fl-Artikolu 24.
            
            
               (b)ditta tal-investiment ma tirrapportax lill-awtoritajiet kompetenti, bi ksur tal-Artikolu 52(1)(b) tar-[Regolament (UE) ---/----IFR], informazzjoni dwar il-konformità mal-obbligu li tissodisfa r-rekwiżiti kapitali kif stipulati fl-Artikolu 11 ta’ dak ir-Regolament, jew li tipprovdi informazzjoni mhux kompluta jew mhux preċiża.
            
            
               (c)ditta tal-investiment ma tirrapportax lill-awtoritajiet kompetenti, bi ksur tal-Artikolu 34 tar-[Regolament (UE) Nru ---/----], informazzjoni dwar ir-riskju ta’ konċentrazzjoni jew tipprovdi informazzjoni mhux kompluta jew mhux preċiża; 
            
            
               (d)ditta tal-investiment iġġarrab riskju tal-konċentrazzjoni li jaqbeż il-limiti stabbiliti fl-Artikolu 36 tar-[Regolament (UE) ---/----[IFR]], mingħajr preġudizzju għall-Artikoli 37 u 38 ta’ dak ir-Regolament;
            
            
               (e)ditta tal-investiment tonqos b'mod ripetut jew persistenti milli żżomm assi likwidi bi ksur tal-Artikolu 42 tar-[Regolament (UE) Nru ---/----[IFR] mingħajr preġudizzju għall-Artikolu 43 ta’ dak ir-Regolament;
            
            
               (f)ditta tal-investiment tonqos milli tiżvela informazzjoni jew tipprovdi informazzjoni mhux kompluta jew mhux eżatta bi ksur tad-dispożizzjonijiet stabbiliti fis-Sitt Parti tar-[Regolament (UE) ---/----[IFR];
            
            
               (g)ditta tal-investiment tagħmel pagamenti lil detenturi ta' strumenti inklużi fil-fondi proprji tad-ditta tal-investiment fejn l-Artikoli 28, 52 jew 63 ta' Regolament (UE) Nru 575/2013 jipprojbixxu tali pagamenti lil detenturi ta' strumenti inklużi fil-fondi proprji;
            
            
               (h)ditta tal-investiment tinstab li tkun responsabbli għal ksur serju ta' dispożizzjonijiet nazzjonali adottati skont id-Direttiva (UE) 2015/849
                  42
               ;
            
            
               (i)ditta tal-investiment tippermetti lil persuna waħda jew aktar li ma tikkonformax mal-Artikolu 91 tad-Direttiva 2013/36/UE li ssir membru jew tibqa’ membru tal-korp maniġerjali.
            
            
               L-Istati Membri li ma jistabbilixxux regoli dwar penali amministrattivi għal ksur li hu soġġett għad-dritt kriminali nazzjonali għandhom jikkomunikaw lill-Kummissjoni d-dispożizzjonijiet rilevanti tad-dritt kriminali.
            
            
               Il-penali amministrattivi u miżuri amministrattivi oħra għandhom ikunu effikaċi, proporzjonati u dissważivi.
            
            
               2.
                     Il-penali amminsitrattivi u l-miżuri amministrattivi oħra msemmija fl-ewwel subparagrafu tal-paragrafu 1 għandhom jinkludu dawn li ġejjin:
            
            
               (a)dikjarazzjoni pubblika li tidentifika l-persuna fiżika jew ġuridika, id-ditta tal-investiment, il-kumpanija azzjonarja ta’ investiment jew il-kumpanija azzjonarja finanzjarja mħallta responsabbli u n-natura tal-ksur;
            
            
               (b)ordni li teħtieġ li l-persuna fiżika jew ġuridika responsabbli twaqqaf l-imġiba u li tirrepeti dik l-imġiba;
            
         
         
            
               (c)projbizzjoni temporanja għal membri tal-korp maniġerjali tad-ditta tal-investiment jew kwalunkwe persuna fiżika oħra li jeżerċitaw funzjonijiet f’ditti tal-investiment;
            
            
               (d)fil-każ ta’ persuna ġuridika, penali amministrattivi pekunarji sa 10% tal-valur tal-bejgħ nett annwali totali inkluż l-introjtu gross li jikkonsisti minn imgħax riċevibbli u introjtu simili, introjtu mill-ishma u titoli oħra b'rendita fissa jew varjabbli, u kummissjonijiet jew tariffi tal-impriża fis-sena kummerċjali preċedenti.
            
            
               (e)fil-każ ta’ persuna ġuridika, il-penali amministrattivi pekunarji sa mhux aktar mid-doppju tal-ammont tal-profitti miksuba jew tat-telf evitat minħabba l-ksur fejn dawk il-profotti jew telf ikunu jistgħu jiġu ddeterminati. 
            
            
               (f)fil-każ ta’ persuna fiżika, penali amministrattivi pekunarji sa mhux aktar minn EUR 5 000 000, jew fl-Istati Membri li l-munita uffiċjali tagħhom mhix l-euro, il-valur korrispondenti fil-munita nazzjonali fi [id-data tad-dħul fis-seħħ ta’ din id-Direttiva];
            
            
               Fejn impriża msemmija fil-punt (d) tkun sussidjarja, l-introjtu gross rilevanti għandu jkun l-introjtu gross li jirriżulta mill-kont konsolidat tal-impriża omm apikali fis-sena kontabilistika preċedenti.
            
            
               L-Istati Membri għandhom jiżguraw li meta ditta tal-investiment tkun qed tikser id-dispożizzjonijiet nazzjonali li jittrasponu din id-Direttiva jew jiksru r-[Regolament (UE) ---/----[IFR], jistgħu jiġu applikati penali fir-rigward tal-membri tal-korp maniġerjali u fir-rigward ta’ persuni fiżiċi oħra li jkunu responsabbli għall-ksur skont id-dritt nazzjonali.
            
            
               3.L-Istati Membri għandhom jiżguraw li meta jiddeterminaw it-tip ta' penali amministrattivi jew ta’ miżuri amministrattivi msemmija fil-paragrafu 1 u l-livell ta’ penali amminstrattivi pekunarji, l-awtoritajiet kompetenti għandhom iqisu ċ-ċirkostanzi rilevanti kollha, inklużi, fejn xierqa:
            
            
               (a)il-gravità u d-durata tal-ksur;
            
            
               (b)il-grad ta’ responsabbiltà tal-persuni fiżiċi jew ġuridiċi responsabbli għall-ksur;
            
            
               (c)is-saħħa finanzjarja tal-persuni fiżiċi jew ġuridiċi responsabbli għall-ksur, inkluż il-fatturat totali tal-persuni ġuridiċi jew l-introjtu annwali tal-persuni fiżiċi;
            
            
               (d)l-importanza tal-profitti miksuba jew tat-telf evitat mill-persuni ġuridiċi responsabbli għall-ksur;
            
            
               (e)kwalunkwe telf imġarrab minn partijiet terzi minħabba l-ksur;
            
            
               (f)il-livell ta' kooperazzjoni mal-awtoritajiet kompetenti rilevanti;
            
            
               (g)il-ksur preċedenti mill-persuni fiżiċi jew ġuridiċi responsabbli għall-ksur;
            
            
               (h)kwalunkwe konsegwenza sistemika potenzjali tal-ksur.
            
            
               Artikolu 17
                  Setgħat investigattivi
            
            
            
               L-Istati Membri għandhom jiżguraw li l-awtoritajiet kompetenti jkollhom is-setgħat kollha ta’ ġbir ta’ informazzjoni u ta’ investigazzjoni kollha meħtieġa biex jeżerċitaw il-funzjonijiet tagħhom, inklużi:
            
            
               (a)is-setgħa li jesiġu li l-persuni fiżiċi jew ġuridiċi li ġejjin jipprovdu informazzjoni:
            
            
               (i)ditti tal-investiment stabbiliti fl-Istat Membru kkonċernat;
            
         
         
            
               (ii)kumpaniji azzjonarji ta’ investiment stabbiliti fl-Istat Membru kkonċernat;
            
            
               (iii)kumpaniji azzjonarji finanzjarji mħallta stabbiliti fl-Istat Membru kkonċernat;
            
            
               (iv)kumpaniji azzjonarji finanzjarji mħallta stabbiliti fl-Istat Membru kkonċernat;
            
            
               (v)persuni li jappartjenu għall-entitajiet imsemmija fil-punti (i) sa (iv);
            
            
               (vi)partijiet terzi li l-entitajiet msemmija fil-punti(i) sa (iv) ikunu esternalizzawlhom funzjonijiet jew attivitajiet operazzjonali; 
            
            
               (b)is-setgħa li jsiru l-investigazzjonijiet neċessarji kollha fuq kull persuna li ssir referenza għaliha fil-punt (a) li tkun stabbilita jew lokalizzata fl-Istat Membru kkonċernat, inkluż id-dritt:  
            
            
               (i)li tintalab is-sottomissjoni ta’ dokumenti mill-persuni msemmija fil-punt (a);
            
            
               (ii)li jiġu eżaminati l-kotba u r-reġistri tal-persuni msemmija fil-punt (a) u li jsiru kopji jew jittieħdu siltiet mit-tali kotba u reġistri;
            
            
               (iii)li jinkisbu spjegazzjonijiet bil-miktub jew bil-fomm mingħand il-persuni msemmija fil-punt (a) jew mingħand ir-rappreżentanti jew il-persunal tagħhom.
            
            
               (iv)li tiġi intervistata kull persuna li tagħti l-kunsens tagħha li tiġi intervistata għall-iskopijiet tal-ġbir ta’ informazzjoni fuq is-suġġett ta’ xi investigazzjoni; 
            
            
               (c)is-setgħa li jsiru l-ispezzjonijiet neċessarj ikollha fil-bini tan-negozju tal-persuni ġuridiċi msemmija fil-punt (a) u kwalunkwe impriża oħra inkluża fis-superviżjoni tal-konformità mat-test tal-kapital ta’ grupp meta l-awtorità kompetenti tkun is-superviżur tal-grupp, dment li jiġu nnotifikati minn qabel l-awtoritajiet kompetenti l-oħra kkonċernati. 
            
            
            
               Artikolu 18
                  Il-pubblikazzjoni ta’ penali u ta’ miżuri amministrattivi
            
            
            
               1.L-Istati Membri għandhom jiżguraw li l-awtoritajiet kompetenti jippubblikaw fuq is-sit web uffiċjali tagħhom kull penali u miżura amministrattiva imposti f’konformità mal-Artikolu 16 u li kontrihom ma jkun hemm ebda appell, mingħajr dewmien żejjed. Dik il-pubblikazzjoni għandha tinkludi informazzjoni dwar it-tip u n-natura tal-ksur u l-identità tal-persuna fiżika jew ġuridika li fuqha tiġi imposta l-penali jew li kontriha tittieħed il-miżura. L-informazzjoni għandha tiġi ppubblikata biss wara li dik il-persuna tkun ġiet infurmata dwar dawk il-penali jew miżuri u sakemm il-pubblikazzjoni tkun neċessarja u proporzjonata. 
            
            
               2.Meta l-Istati Membri jippermettu l-pubblikazzjoni ta’ penali jew miżuri amministrattivi imposti f’konformità mal-Artikolu 16, li kontriha jkun tressaq appell, l-awtoritajiet kompetenti għandhom ukoll jippubblikaw fuq is-sit web uffiċjali tagħhom informazzjoni dwar l-istatus tal-appell u dwar l-eżitu tal-appell.
            
            
               3.L-awtoritajiet kompetenti għandhom jippubblikaw il-penali jew il-miżuri amministrattivi imposti f’konformità mal-Artikolu 16 fuq bażi anonima fi kwalunkwe wieħed mill-każijiet li ġejjin:
            
            
               (a)il-penali jkun ġie impost fuq persuna fiżika u l-pubblikazzjoni tad-data personali ta’ dik il-persuna tistab li tkun sproporzjonata;
            
            
               (b)il-pubblikazzjoni tkun tixħet f’riskju investigazzjoni kriminali kurrenti jew l-istabbiltà tas-swieq finanzjarji;
            
            
               (c)il-pubblikazzjoni tkun tikkawża ħsara sproporzjonata għad-ditti tal-investiment jew għall-persuni fiżiċi involuti.
            
         
         
            
               4.L-awtoritajiet kompetenti għandhom jiżguraw li l-informazzjoni ppubblikata skont dan l-Artikolu tibqa’ fuq is-sit web uffiċjali tagħhom għal mill-inqas ħames snin. Data personali tista’ tinżamm biss fuq is-sit web uffiċjali tal-awtorità kompetenti meta din il-pubblikazzjoni tkun permessa mir-regoli applikabbli dwar il-protezzjoni tad-data.
            
            
               Artikolu 19
                  Rapportar tal-penali lill-EBA
            
            
            
               L-awtoritajiet kompetenti għandhom jinformaw lill-EBA dwar il-penali u l-miżuri amministrattivi imposti skont l-Artikolu 16, dwar kwalunkwe appell kontra dawk il-penali u l-miżuri u dwar l-eżitu ta’ dawn. L-EBA għandha żżomm bażi ta' data ċentrali ta' penali u ta’ miżuri amministrattivi kkomunikati lilha unikament għall-finijiet tal-iskambju ta' informazzjoni bejn l-awtoritajiet kompetenti. Dik il-bażi ta’ data għandha tkun aċċessibbli għall-awtoritajiet kompetenti biss u għandha tiġi aġġornata b’mod regolari.
            
            
               L-EBA għandha żżomm sit web b'links għall-pubblikazzjoni tal-penali u tal-miżuri amministrattivi ta' kull awtorità kompetenti f’konformità mal-Artikolu 16 u għandha tiddikjara l-perjodu ta' kemm idumu ppubblikati l-penali u l-miżuri amministrattivi ta' kull Stat Membru.
            
            
               Artikolu 20
                  Rapportar ta’ ksur
            
            
            
               1.L-Istati Membri għandhom jiżguraw li l-awtoritajiet kompetenti jistabbilixxu mekkaniżmi effikaċi u affidabbli biex jirrapportaw ksur potenzjali jew attwali tad-dispożizzjonijiet nazzjonali li jittrasponu din id-Direttiva u tar-[Regolament (UE) ---/----[IFR], inklużi dawn li ġejjin:
            
            
               (a)proċeduri speċifiċi għat-trattament ta’ rapporti dwar ksur;
            
            
               (b)protezzjoni xierqa kontra r-ritaljazzjoni, id-diskriminazzjoni jew tipi oħra ta’ trattament inġust mid-ditti tal-investiment għal impjegati ta’ ditti tal-investiment li jirrappurtaw ksur imwettaq fi ħdan id-ditta tal-investiment;
            
            
               (c)il-protezzjoni tad-data personali li tirrigwarda kemm lill-persuna li tirrapporta l-ksur kif ukoll lill-persuna fiżika li allegatement hija responsabbli għal dak il-ksur, skont ir-Regolament (UE) Nru 2016/679;
            
            
               (d)regoli ċari li jiżguraw li tiġi ggarantita l-kunfidenzjalità fil-każijiet kollha fir-rigward tal-persuna li tirrapporta l-ksur imwettaq fi ħdan id-ditta tal-investiment, sakemm id-divulgazzjoni ma tkunx meħtieġa mid-dritt nazzjonali fil-kuntest ta' investigazzjonijiet ulterjuri jew ta’ proċedimenti ġudizzjarji sussegwenti.
            
            
               2.L-Istati Membri għandhom jobbligaw lid-ditti tal-investiment li jkollhom fis-seħħ proċeduri xierqa għall-impjegati tagħhom biex jirrapportaw ksur internament permezz ta’ kanal speċifiku u indipendenti. Dawk il-proċeduri jistgħu jiġu pprovduti mis-sħab soċjali dment li dawk il-proċeduri joffru l-istess protezzjoni bħall-protezzjoni msemmija fil-punti (b), (c) u (d) tal-paragrafu 1.
            
            
               Artikolu 21
                  Dritt ta’ appell
            
            
            
               L-Istati Membri għandhom jiżguraw li d-deċiżjonijiet u l-miżuri meħuda skont ir-[Regolament (UE) ---/----[IFR] jew skont il-liġijiet, ir-regolamenti u d-dispożizzjonijiet amministrattivi adottati f’konformità ma’ din id-Direttiva jkunu soġġetti għal dritt ta’ appell.
            
            
            
               KAPITOLU 2
               Proċess ta’ rieżami 
            
            
               Taqsima 1
                  Proċess ta’ valutazzjoni tal-adegwatezza tal-kapital intern
            
            
               Artikolu 22
                  Kapital Intern
            
         
         
            
            
               1.Id-ditti tal-investiment għandu jkollhom fis-seħħ strateġiji u proċessi sodi, effikaċi u komprensivi biex jivvalutaw u jżommu fuq bażi kontinwa l-ammonti, it-tipi u d-distribuzzjoni tal-kapital intern li huma jqisu bħala xieraq biex ikopru n-natura u l-livell tar-riskji li huma skoperti għalihom jew li jistgħu jkunu skoperti għalihom.
            
            
               2.L-istrateġiji u l-proċessi msemmija fil-paragrafu 1 għandhom ikunu soġġetti għal rieżami intern regolari biex jiġi żgurat li jibqgħu komprensivi u proporzjonati għan-natura, għall-iskala u għall-kumplessità tal-attivitajiet tad-ditta tal-investiment ikkonċernata.
            
            
               Taqsima 2
            
            
               Governanza interna, trasparenza, trattament tar-riskji u remunerazzjoni
            
            
               Artikolu 23
               Valutazzjoni għall-finijiet tal-applikazzjoni ta’ din it-Taqsima
            
            
            
               1.Għall-finijiet ta’ din it-Taqsima, l-Istati Membri għandhom jiżguraw li d-ditti tal-investiment jivvalutaw, fuq bażi annwali, u skont il-puntu (a) u (b), jekk jissodisfawx il-kundizzjonijiet stabbiliti fl-Artikolu 12(1) tar-[Regolament (UE) ---/----[IFR]: 
            
            
               (a)ditta tal-investiment għandha tiddetermina jekk hi, fuq il-bażi taċ-ċifri mill-perjodu ta’ sentejn li jiġi eżatt qabel sena finanzjarja partikolari, tissodisfax il-kundizzjonijiet stabbiliti fil-punti (c) sa (g) tal-Artikolu 12(1) tar-[Regolament (UE) ---/----[IFR];
            
            
               (b)ditta tal-investiment għandha tiddetermina jekk, fuq il-bażi taċ-ċifri minn dak l-istess perjodu, din taqbiżx bħala medja l-limiti stabbiliti fil-punti (a), (b), (h) u (i) tal-Artikolu 12(1) tar-[Regolament (UE) ---/----[IFR].
            
            
               2.Din it-Taqsima ma għandhiex tapplika meta, fuq il-bażi tal-valutazzjoni msemmija fil-paragrafu 1, ditta tal-investiment tiddetermina li hi tissodisfa l-kundizzjonijiet kollha stabbiliti fl-Artikolu 12(1) tar-[Regolament (UE) ---/----[IFR]. 
            
            
               3.Ditta tal-investiment li, fuq il-bażi tal-valutazzjoni li ssir referenza għaliha fil-paragrafu 1, tiddetermina li hi ma tissodisfax il-kundizzjonijiet kollha stabbiliti fl-Artikolu 12(1) tar-[Regolament (UE) ---/----[IFR], din għandha tikkonforma ma’ din it-Taqsima mis-sena finanzjarja ta’ wara s-sena finanzjarja li fiha tkun saret il-valutazzjoni.  
            
            
               4.L-Istati Membri għandhom jiżguraw li din it-Taqsima tkun tapplika għal ditti tal-investiment fuq bażi individwali u fil-livell tal-gruppi. 
            
            
               L-Istati Membri għandhom jiżguraw li d-ditti tal-investiment soġġetti għal din it-Taqsima jimplimentaw ir-rekwiżiti ta’ din it-Taqsima fis-sussidjarji tagħhom li jkunu istituzzjonijiet finanzjarji kif definiti fl-Artikolu 4(13) tar-[Regolament (UE) ---/----[IFR], inklużi dawk stabbliti f’pajjiżi terzi, sakemm l-impriża prinċipali fl-Unjoni ma tkunx tista’ turi lill-awtoritajiet kompetenti li l-applikazzjoni ta’ din it-Taqsima tkun illegali skont il-liġijiet tal-pajjiż terz fejn tkun stabbilita din is-sussidjarja. 
            
            
               5.L-awtoritajiet kompetenti jistgħu jistabbilixxu perjodu iqsar mis-sentejn imsemmija fil-paragrafu 1 ta’ dan l-Artikolu, meta jkunu ssodisfati ż-żewġ kundizzjonijiet li ġejjin:
            
            
               (a)in-negozju tad-ditta tal-investiment jkun soġġett għal tibdil materjali; u
            
            
               (b)bħala riżultat tal-punt (a), id-ditta tal-investiment tissodisfa l-kundizzjonijiet stabbiliti fl-Artikolu 12(1) tar-[Regolament (UE) ---/----[IFR].
            
            
               6.L-EBA, f’konsultazzjoni mal-ESMA, għandha tiżviluppa abbozz ta’ standards tekniċi regolatorji biex tispeċifika l-metodu għall-kalkolu tal-medja msemmija fil-paragrafu 1(b) ta’ dan l-Artikolu. L-EBA għandha tissottometti dak l-abbozz ta’ standards tekniċi regolatorji lill-Kummissjoni sa [id-data ta’ dħul fis-seħħ ta’ din id-Direttiva].
            
            
               Il-Kummissjoni tingħata s-setgħa li tadotta l-istandards tekniċi regolatorji msemmija fl-ewwel subparagrafu skont l-Artikoli 10 sa 14 tar-Regolament (UE) Nru 1093/2010. 
            
            
         
         
            
               Artikolu 24
               Governanza interna
            
            
            
               1.L-Istati Membri għandhom jiżguraw li d-ditti tal-investiment jkollhom arranġamenti ta’ governanza robusti, inklużi dawn kollha li ġejjin:
            
            
               (a)struttura organizzazzjonali ċara b’linji ta’ responsabbiltà definiti sew, trasparenti u konsistenti;
            
            
               (b)proċessi effettivi għall-identifikazzjoni, għall-ġestjoni, għall-monitoraġġ u għar-rapportar tar-riskji li d-ditti tal-investiment jkunu skoperti għalihom jew jistgħu jkunu skoperti għalihom;
            
            
               (c)mekkaniżmi adegwati ta’ kontroll intern, inklużi proċeduri ta’ amministrazzjoni u kontabilistiċi sodi;
            
            
               (d)politiki u prattiki ta’ remunerazzjoni li huma konsistenti ma’ mmaniġġjar solidu u effettiv tar-riskju u li jippromwovu dan.
            
            
               2.Meta jiġu stabbiliti l-arranġamenti msemmija fil-paragrafu 1, għandhom jiġu kkunsidrati l-kriterji stabbiliti fl-Artikoli 26 sa 31 ta’ din id-Direttiva, kif ukoll fl-Artikolu 9 tad-Direttiva 2014/65/UE.
            
            
               3.L-arranġamenti msemmija fil-paragrafu 1 għandhom ikunu komprensivi u proporzjonati għan-natura, għall-iskala u għall-kumplessità tar-riskji inerenti fil-mudell tan-negozju u fl-attivitajiet tad-ditta tal-investiment.
            
            
               4.L-EBA f’konsultazzjoni mal-ESMA, għandha toħroġ linji gwida dwar l-applikazzjoni tal-arranġamenti ta’ governanza msemmija fil-paragrafu 1.
            
            
            
               Artikolu 25
               Rapportar pajjiż b'pajjiż
            
            
            
               1.L-Istati Membri għandhom jobbligaw lid-ditti tal-investiment li jiddivulgaw skont kull Stat Membru u kull pajjiż terz li fih id-ditti tal-investiment jkollha fergħa jew sussidjarja li tkun istituzzjoni finanzjarja kif definita fl-Artikolu 4(1)(26) tar-Regolament (UE) Nru 575/2013 l-informazzjoni li ġejja fuq bażi annwali: 
            
            
               (a)
                     l-isem, in-natura tal-attivitajiet u l-post fejn jinsabu kwalunkwe sussidjarja u fergħa;
            
            
               (b)
                     il-fatturat;
            
            
               (c)
                     l-għadd ta' impjegati fuq bażi ekwivalenti għall-full time;
            
            
               (d)
                     il-profitt jew telf qabel it-taxxa;
            
            
               (e)
                     it-taxxa fuq il-profitt jew telf;
            
            
               (f)
                     is-sussidji pubbliċi riċevuti.
            
         
         
            
               2.L-informazzjoni msemmija fil-paragrafu 1 għandha tiġi vverifikata f’konformità mad-Direttiva 2006/43/KE u, fejn possibbli, għandha tiġi mehmuża mal-kontijiet annwali jew, fejn applikabbli, mar-rapporti finanzjarji kkonsolidati ta’ dik id-ditta tal-investiment.
            
            
            
               Artikolu 26
               Trattament tar-riskji 
            
            
            
               1.L-Istati Membri għandhom jiżguraw li l-korp maniġerjali tad-ditta tal-investiment japprova u kull ċertu żmien jirrieżamina l-istrateġija u l-politiki dwar l-aptit għar-riskju tad-ditta tal-investiment, u dwar l-immaniġġjar, il-monitoraġġ u l-mitigazzjoni tar-riskji li d-ditta tal-investiment hi skoperta għalihom jew tista’ tkun skoperta għalihom, b’kunsiderazzjoni tal-ambjent makroekonomiku u taċ-ċiklu kummerċjali tad-ditta tal-investiment. 
            
            
               2.L-Istati Membri għandhom jiżguraw li l-korp maniġerjali jiddedika biżżejjed żmien għall-iżgurar ta’ kunsiderazzjoni xierqa tar-riskji msemmija fil-paragrafu 1 u li dan jalloka riżorsi adegwati għall-immaniġġjar tar-riskji materjali kollha li għalihom hi skoperta d-ditta tal-investiment.
            
            
               3.L-Istati Membri għandhom jiżguraw li d-ditti tal-investiment jistabbilixxu linji ta’ rapportar lill-korp maniġerjali għal kull riskju materjali u għal kull politika ta’ ġestjoni ta’ riskju u kull tibdil għalihom. 
            
            
               4.L-Istati Membri għandhom jiddeterminaw liema ditti tal-investiment għandhom jitqiesu bħala sinifikanti f’termini tad-daqs u tal-organizzazzjoni interna tagħhom, u tan-natura, tal-ambitu u tal-kumplessità tal-attivitajiet tagħhom. L-Istati Membri għandhom jobbligaw lit-tali ditti li jistabbilixxu kumitat tar-riskju msawwar minn membri tal-korp maniġerjali li ma jwettqu ebda funzjoni eżekuttiva fid-ditta tal-investiment kkonċernata.  
            
            
               Il-membri tal-kumitat tar-riskju msemmi fl-ewwel subparagrafu għandu jkollhom għarfien, ħiliet u għarfien espert xierqa biex jifhmu, jimmaniġġjaw u jissorveljaw bis-sħiħ l-istrateġija tar-riskju u l-aptit għar-riskju tad-ditta tal-investiment. Huma għandhom jiżguraw li l-kumitat tar-riskju jagħti pariri lill-korp maniġerjali dwar l-aptit għar-riskju u l-istrateġija tar-riskju futura kurrenti ġenerali tad-ditta tal-investiment u jassisti lill-korp maniġerjali fis-sorveljanza tal-implimentazzjoni ta’ dik l-istrateġija mill-maniġment superjuri. Il-korp maniġerjali għandu jibqa’ dak kumplessivament responsabbli għall-istrateġiji u għall-politiki tar-riskju tad-ditta.
            
            
               L-awtoritajiet kompetenti jistgħu jippermettu li ditta tal-investiment li mhix meqjusa bħala sinifikanti kif imsemmi fl-ewwel subparagrafu tħalli lill-kumitat tal-awditjar kif imsemmi fl-Artikolu 39 tad-Direttiva 2006/43/KE, meta jkun twaqqaf wieħed, iwettaq il-funzjoni tal-kumitat tar-riskju msemmi fl-ewwel subparagrafu. Il-membri ta’ dak il-kumitat għandu jkollhom l-għarfien, il-ħiliet u l-għarfien espert imsemmija fit-tieni subparagrafu.
            
            
               5.L-Istati Membri għandhom jiżguraw li l-korp maniġerjali, fil-funzjoni superviżorja tiegħu u, meta jkun twaqqaf wieħed, il-kumitat tar-riskju ta’ dak il-korp maniġerjali, ikollhom aċċess għal informazzjoni dwar ir-riskji li għalihom hi skoperta jew tista’ tkun skoperta d-ditta. 
            
            
               Artikolu 27
                  Riskju għall-klijenti, riskju għas-suq, riskju għad-ditta
            
            
            
               1.L-awtoritajiet kompetenti għandhom jiżguraw li d-ditti tal-investiment jkollhom strateġiji, politiki, proċessi u sistemi robusti għall-identifikazzjoni, għall-kejl, għall-immaniġġjar u għall-monitoraġġ ta’ dan li ġej: 
            
            
               (a)sorsi u effetti materjali tar-riskju għall-klijenti; 
            
            
               (b)sorsi u effetti materjali tar-riskju għas-suq; 
            
            
               (c)riskji għad-ditta tal-investiment, b’mod partikolari dawk li jirriżultaw mill-attivitajiet kummerċjali tagħha meta tinnegozja f’isimha stess u b’rabta mar-riskju tal-konċentrazzjoni li jirriżulta minn skopertura għal klijenti individwali u għal gruppi ta' klijenti konnessi; 
            
            
               (d)ir-riskju tal-likwidità fuq sett xieraq ta’ perjodi ta’ żmien, inklużi ta’ dakinhar, biex jiġi żgurat li d-ditta tal-investiment żżomm livelli adegwati ta’ likwidità.
            
            
               L-istrateġiji, il-politiki, il-proċessi u s-sistemi għandhom ikunu proporzjonati għall-kumplessità, għall-profil tar-riskju, għall-ambitu tal-operat tad-ditta tal-investiment u għat-tolleranza tar-riskju stabbiliti mill-korp maniġerjali, u għandhom jirriflettu l-importanza tad-ditta tal-investiment f’kull Stat Membru li fih twettaq negozju. 
            
            
               2.Permezz ta’ deroga mill-Artikolu 23, il-punti (a), (c) f’relazzjoni mar-riskju ta’ konċentrazzjoni u (d) tal-paragrafu 1 għandhom japplikaw għal ditti tal-investiment li jissodisfaw il-kundizzjonijiet stabbiliti fl-Artikolu 12(1) tar-[Regolament (UE) ---/----[IFR].
            
         
         
            
               3.Il-Kummissjoni għandha tingħata s-setgħa li tadotta atti delegati f’konformità mal-Artikolu 54 biex tkompli tispeċifika d-dettalji biex jiġi żgurat li l-istrateġiji, il-politiki, il-proċessi u s-sistemi tad-ditti tal-investiment jkunu robusti. B’hekk il-Kummissjoni għandha tikkunsidra l-iżviluppi fis-swieq finanzjarji, b’mod partikolari l-feġġa ta’ prodotti finanzjarji ġodda, l-iżviluppi fl-istandards kontabilistiċi u l-iżviluppi li jiffaċilitaw il-konverġenza tal-prassi superviżorji.
            
            
            
               Artikolu 28
               Politiki ta' remunerazzjoni 
            
            
            
               1.L-awtoritajiet kompetenti għandhom jiżguraw li d-ditti tal-investiment, meta jistabbilixxu u japplikaw il-politiki tar-remunerazzjoni tagħhom għall-maniġment superjuri, għal min jieħu r-riskju, għall-persunal attiv f’funzjonijiet ta’ kontroll u għal kwalunkwe impjegat li jirċievi remunerazzjoni ġenerali daqs mill-inqas l-anqas remunerazzjoni riċevuta mill-maniġment superjuri jew minn min jieħu r-riskju, u li l-attivitajiet professjonali tagħhom għandhom impatt materjali fuq il-profil tar-riskju tad-ditta tal-investiment, jikkonformaw mal-prinċipji li ġejjin:
            
            
               (a)il-politika tar-remunerazzjoni hi ċara u ddokumentata;
            
            
               (b)il-politika tar-remunerazzjoni hi konsistenti ma’ mmaniġġjar solidu u effettiv tar-riskju u tippromwovi dan;
            
            
               (c)il-politika tar-remunerazzjoni fiha miżuri għall-evitar ta’ kunflitti ta’ interess, tħeġġeġ imġiba kummerċjali responsabbli u tippromwovi s-sensibilizzazzjoni dwar ir-riskju u t-teħid prudenti ta’ riskji;
            
            
               (d)il-korp maniġerjali, fil-funzjoni superviżorja tiegħu, jadotta u kultant żmien jirrieżamina l-politika tar-remunerazzjoni u għandu r-responsabbiltà kumplessiva għall-implimentazzjoni tagħha;
            
            
               (e)l-implimentazzjoni tal-politika tar-remunerazzjoni hi soġġetta għal rieżami intern ċentral u indipendenti mill-funzjonijiet ta’ kontroll;
            
            
               (f)il-persunal involut fil-funzjonijiet ta’ kontroll ikun indipendenti mill-unitajiet tan-negozju li jissorveljaw, ikollu awtorità xierqa, u jkun irrimunerat skont il-kisba tal-objettivi marbuta mal-funzjonijiet tiegħu, indipendentement mill-prestazzjoni tal-linji ta’ azzjoni li jikkontrolla;
            
            
               (g)ir-rimunerazzjoni ta’ uffiċjali għolja fil-funzjonijiet tal-ġestjoni tar-riskji u l-konformità tkun issorveljata direttament mill-kumitat għar-rimunerazzjoni msemmi fl-Artikolu 31 jew, jekk tali kumitat ma jkunx ġie stabbilit, mill-korp maniġerjali fil-funzjoni superviżorja tiegħu;
            
            
               (h)il-politika tar-remunerazzjoni, b'kont meħud tar-regoli nazzjonali dwar l-iffissar tal-pagi, tagħmel distinzjoni ċara bejn kriterji applikati għad-determinazzjoni ta’ dawn li ġejjin:
            
            
               (i) ir-remunerazzjoni bażika fissa, li tirrifletti primarjament l-esperjenza professjonali rilevanti u r-responsabilità fl-organizzazzjoni kif stipulati fid-deskrizzjoni tal-impjieg tal-impjegat bħala parti mit-termini tal-impjieg tiegħu;
            
            
               (ii) ir-remunerazzjoni varjabbli, li tirrifletti prestazzjoni sostenibbli u aġġustata għar-riskju tal-impjegat, kif ukoll prestazzjoni li tmur lil hinn mid-deskrizzjoni tal-impjieg tal-impjegat.
            
            
               (i)il-komponent fiss għandu jirrappreżenta proporzjon għoli biżżejjed tar-remunerazzjoni totali biex tkun tista’ titħaddem politika kompletament flessibbli fuq komponenti varjabbli tar-remunerazzjoni, inkluża l-possibbiltà li ma jitħallas l-ebda komponent varjabbli tar-remunerazzjoni;
            
            
               2.Għall-finijiet tal-punt (i) tal-paragrafu 1, l-Istati Membri għandhom jiżguraw li d-ditti tal-investiment jistabbilixxu l-proporzjonijiet xierqa bejn il-komponent varjabbli u dak fiss tar-remunerazzjoni totali fil-politiki tar-remunerazzjoni tagħhom, b’kunsiderazzjoni tal-attivitajiet kummerċjali tad-ditta tal-investiment u tar-riskji assoċjati, kif ukoll tal-impatt li jkollhom kategoriji differenti ta’ individwi msemmija fil-paragrafu 1 fuq il-profil tar-riskju tad-ditta tal-investiment.
            
            
               3.L-Istati Membri għandhom jiżguraw li d-ditti tal-investiment japplikaw il-prinċipji msemmija fil-paragrafu 1 b’mod li jkun xieraq għad-daqs u għall-organizzazzjoni interna tagħhom u għan-natura, għall-ambitu u għall-kumplessità tal-attivitajiet tagħhom.
            
            
               4.L-EBA, f’konsultazzjoni mal-ESMA, għandha tiżviluppa abbozz ta’ standards tekniċi regolatorji biex tispeċifika l-kriterji xierqa għall-identifikazzjoni tal-kategoriji ta’ individwi li l-attivitajiet professjonali tagħhom għandhom impatt materjali fuq il-profil tar-riskju tad-ditta tal-investiment kif imsemmi fil-paragrafu 1.
            
            
               L-EBA għandha tissottometti dak l-abbozz ta’ standards tekniċi regolatorji lill-Kummissjoni sa [disa’ xhur wara d-data ta’ dħul fis-seħħ ta’ din id-Direttiva]. 
            
         
         
            
               Qiegħda tiġi ddelegata s-setgħa lill-Kummissjoni biex tadotta standards tekniċi regolatorji msemmija fl-ewwel subparagrafu f’konformita’ mal-Artikoli 10 sa 14 tar-Regolament (UE) Nru 1093/2010.
            
            
               Artikolu 29
            
            
               Ditti tal-investiment li jibbenefikaw minn appoġġ finanzjarju pubbliku straordinarju 
            
            
               L-Istati Membri għandhom jiżguraw li meta ditta tal-investiment tibbenefika minn appoġġ finanzjarju pubbliku straordinarju kif definit fl-Artikolu 2(1)(28) tad-Direttiva 2014/59/UE, japplikaw ir-rekwiżiti li ġejjin:
            
            
               (a)meta r-remunerazzjoni varjabbli tkun inkonsistenti maż-żamma ta’ bażi kapitali soda ta’ ditta tal-investiment u tal-ħruġ puntwali tagħha mill-appoġġ finanzjarju pubbliku straordinarju, ir-remunerazzjoni varjabbli tal-persunal kollu għandha tkun limitata għal sehem mid-dħul nett;
            
            
               (b)id-ditti tal-investiment għandhom jistabbilixxu limiti għar-remunerazzjoni tal-membri tal-korp maniġerjali tad-ditta tal-investiment; 
            
            
               (c)id-ditta tal-investiment għandha tħallas remunerazzjoni varjabbli biss lil membri tal-korp maniġerjali tad-ditta tal-investiment fejn it-tali remunerazzjoni tkun ġiet approvata mill-awtorità kompetenti.
            
            
               Għall-fini tal-punt (c), l-awtoritajiet kompetenti għandhom japprovaw il-ħlas ta’ remunerazzjoni varjabbli lil membri tal-korp maniġerjali tad-ditta tal-investiment f’ċirkustanzi eċċezzjonali biss.  
            
            
            
               Artikolu 30
               Remunerazzjoni varjabbli 
            
            
            
               1.L-Istati Membri għandhom jiżguraw li kwalunkwe remunerazzjoni varjabbli mogħtija u mħallsa minn ditta tal-investiment tikkonforma mar-rekwiżiti kollha li ġejjin: 
            
            
               (a)meta r-remunerazzjoni varjabbli tkun relatata mal-prestazzjoni, l-ammont totali tar-remunerazzjoni varjabbli għandu jkun ibbażat fuq taħlita tal-valutazzjoni tal-prestazzjoni tal-individwu, tal-unità tan-negozju kkonċernata u tar-riżultati ġenerali tad-ditta tal-investiment;
            
            
               (b)meta tiġi vvalutata l-prestazzjoni tal-individwu, għandhom jittieħdu f’kunsiderazzjoni kemm kriterji finanzjarji kif ukoll mhux finanzjarji;
            
            
               (c)il-valutazzjoni tal-prestazzjoni msemmija fil-punt (a) għandha tkun ibbażata fuq perjodu pluriennali, b’kunsiderazzjoni taċ-ċiklu tan-negozju tad-ditta tal-investiment u tar-riskji tan-negozju tagħha;
            
            
               (d)ir-remunerazzjoni varjabbli ma għandhiex taffettwa l-ħila tad-ditta tal-investiment li tiżgura bażi kapitali soda;
            
            
               (e)ma għandu jkun hemm ebda remunerazzjoni varjabbli ggarantita għajr għal persunal ġdid u għall-ewwel sena tal-impjieg biss tal-persunal il-ġdid;
            
            
               (f)il-pagamenti relatati mat-terminazzjoni bikrija ta’ kuntratt ta' impjieg għandhom jirriflettu l-prestazzjoni miksuba matul iż-żmien mill-individwu u ma jippremjawx falliment jew imġiba ħażina;
            
            
               (g)pakketti ta' rimunerazzjoni relatati mal-kumpens jew mal-akkwiżizzjoni minn kuntratti f'impjieg preċedenti għandhom ikunu allinjati mal-interessi fit-tul tad-ditta tal-investiment;
            
            
               (h)il-kejl tal-prestazzjoni użat bħala bażi għall-kalkolu ta’ raggruppamenti ta’ remunerazzjoni varjabbli għandu jieħu f’kunsiderazzjoni t-tipi kollha ta’ riskji kurrenti u futuri u l-ispiża tal-kapital u tal-likwidità meħtieġa f’konformità mar-Regolament (UE) Nru ---/---- [IFR];
            
         
         
            
               (i)l-allokazzjoni tal-komponenti varjabbli tar-remunerazzjoni fi ħdan id-ditta tal-investiment għandha tqis ukoll it-tipi kollha ta’ riskji kurrenti u futuri;
            
            
               (j)mill-inqas 50% tar-remunerazzjoni varjabbli għandha tikkonsisti fi kwalunkwe wieħed mill-istrumenti li ġejjin:
            
            
               (1)ishma jew, soġġetti għall-istruttura legali tad-ditta tal-investiment ikkonċernata, interessi proprjetarji ekwivalenti;
            
            
               (2)strumenti marbuta mal-ishma jew, soġġetti għall-istruttura legali tad-ditta tal-investiment ikkonċernata, strumenti ekwivalenti mhux fi flus;
            
            
               (3)strumenti tal-Grad 1 addizzjonali jew strumenti tal-Grad 2 jew strumenti oħra li jistgħu jiġu kkonvertiti bis-sħiħ għal strumenti tal-Grad 1 ta’ Ekwità Komuni jew jitniżżlu fil-valur u li jirriflettu b’mod adegwat il-kwalità kreditizja tad-ditta tal-investiment bħala negozju avvjat;
            
            
               (k)mill-inqas 40% tar-remunerazzjoni varjabbli għandhom ikunu differiti tul perjodu ta’ tlieta sa ħames snin kif xieraq, skont iċ-ċiklu tan-negozju tad-ditta tal-investiment, in-natura tan-negozju tagħha, ir-riskji tagħha u l-attivitajiet tal-individwu inkwistjoni, ħlief fil-każ ta’ remunerazzjoni varjabbli ta’ ammont partikolarment għoli meta l-proporzjon tar-remunerazzjoni varjabbli differita jkun ta’ mill-inqas 60%;
            
            
               (l)sa 100% tar-remunerazzjoni varjabbli għandhom ikunu kkuntrattati meta l-prestazzjoni finanzjarja tad-ditta tal-investiment tkun dgħajfa jew negattiva, inkluż permezz ta’ arranġamenti ta’ malus jew ta’ rkupru soġġetti għal kriterji stabbiliti mid-ditti tal-investiment li jkopru b’mod partikolari sitwazzjonijiet li fihom l-individwu inkwistjoni:
            
            
               i) ikun ħa sehem jew kien responsabbli għal imġiba li rriżultat f'telf sinifikanti għad-ditta tal-investiment;
            
            
               ii) ma jkunx għadu meqjus bħala kompetenti u idoneu;
            
            
               (m)il-benefiċċji diskrezzjonarji tal-pensjoni għandhom ikunu konformi mal-istrateġija tan-negozju, mal-objettivi, mal-valuri u mal-interessi fit-tul tad-ditta tal-investiment;
            
            
               2.Għall-finijiet tal-paragrafu 1, l-awtoritajiet kompetenti għandhom jiżguraw dawn li ġejjin:
            
            
               (a)li l-individwi msemmija fl-Artikolu 28(1) ma għandhomx jużaw strateġiji personali ta’ hedging jew assigurazzjonijiet relatati mar-remunerazzjoni u mar-responsabbiltà biex ixekklu l-prinċipji msemmija fil-paragrafu 1;
            
            
               (b)li r-remunerazzjoni varjabbli ma għandhiex titħallas b'veikoli jew b’metodi finanzjarji li jiffaċilitaw in-nuqqas ta' konformità ma’ din id-Direttiva jew mar-[Regolament (UE) Nru ---/---- [IFR].
            
            
               3.Għall-finijiet tal-punt (j) tal-paragrafu 1, l-istrumenti msemmija fih għandhom ikunu soġġetti għal politika ta’ żamma xierqa mfassla biex tallinja l-inċentivi tal-individwu mal-interessi fit-tul tad-ditta tal-investiment u tal-kredituri u tal-klijenti tagħha. L-Istati Membri jew l-awtoritajiet kompetenti tagħhom jistgħu jpoġġu restrizzjonijiet fuq it-tipi u d-disinji ta’ dawk l-istrumenti jew jipprojbixxu l-użu ta’ ċerti strumenti għar-remunerazzjoni varjabbli.
            
            
               Għall-finijiet tal-punt (k) tal-paragrafu 1, id-differiment tar-remunerazzjoni varjabbli m’għandux ivesti b’rata aktar mgħaġġla minn bażi prorata.
            
            
               Għall-finijiet tal-punt (m) tal-paragrafu 1, meta impjegat jitlaq mid-ditta tal-investiment l-età tal-irtirar, il-benefiċċji diskrezzjonarji tal-pensjoni għandhom jinżammu mid-ditta tal-investiment għal perjodu ta’ ħames snin fil-forma tal-istrumenti msemmija fil-punt (j). Meta impjegat li jilħaq l-età tal-irtirar, il-benefiċċji diskrezzjonali tal-pensjoni għandhom jitħallsu lill-impjegat fil-forma tal-istrumenti msemmija fil-punt (j) soġġetti għal perjodu ta’ żamma ta’ ħames snin minn dak l-impjegat.
            
            
               4.Il-punti (j) u (k) tal-paragrafu 1 u t-tielet subparagrafu tal-paragrafu 3 m’għandhomx japplikaw għal: 
            
            
               (a)ditta tal-investiment li l-valur tal-assi tagħha hu bħala medja daqs jew anqas minn EUR 100 miljun tul il-perjodu ta’ erba’ snin li jiġu bl-eżatt qabel is-sena finanzjarja partikolari;
            
            
               (b)individwu li r-remunerazzjoni varjabbli annwali tiegħu ma taqbiżx il-EUR 50 000 u li ma tirrappreżentax aktar minn kwart tar-remunerazzjoni annwali totali tal-individwu.
            
            
               Permezz ta’ deroga mill-punt (a), l-awtoritajiet kompetenti jistgħu jiddeċiedu li d-ditti tal-investiment b’valuri tal-assi anqas mil-livell limitu msemmi fil-punt (a) mhumiex soġġetti għad-deroga minħabba n-natura u l-ambitu tal-attivitajiet tagħhom, l-organizzazzjoni interna tagħhom jew, fejn applikabbli, il-karatteristiċi tal-grupp li jappartjenu għalih.
            
         
         
            
               Permezz ta’ deroga mill-punt (b), l-awtoritajiet kompetenti jistgħu jiddeċiedu li l-individwi li r-remunerazzjoni varjabbli annwali tagħhom tkun anqas mil-livelli limitu msemmija fil-punt (b) ma jkunux soġġetti għad-deroga minħabba l-ispeċifiċitajiet tas-suq nazzjonali f’termini tal-prattiki ta’ rimunerazzjoni jew minħabba n-natura tar-responsabbiltajiet u l-profil tax-xogħol ta’ dawk l-individwi.
            
            
               5.L-Istati Membri għandhom jobbligaw lid-ditti tal-investiment biex japplikaw id-dispożizzjonijiet stabbiliti f’dan l-Artikolu għal remunerazzjoni mogħtija għal servizzi pprovduti jew għall-prestazzjoni wara s-sena finanzjarja tal-valutazzjoni msemmija fl-Artikolu 23(1).
            
            
               6.F’konsultazzjoni mal-ESMA, l-EBA għandha tiżviluppa abbozz ta’ standards tekniċi regolatorji biex tispeċifika l-klassijiet ta’ strumenti li jissodisfaw il-kundizzjonijiet stabbiliti fil-paragrafu 1(j)(3).
            
            
               L-EBA għandha tissottometti dak l-abbozz ta’ standards tekniċi regolatorji lill-Kummissjoni sa [disa’ xhur wara d-data ta’ dħul fis-seħħ ta’ din id-Direttiva]. 
            
            
               Qiegħda tiġi ddelegata s-setgħa lill-Kummissjoni biex tadotta standards tekniċi regolatorji msemmija fl-ewwel subparagrafu f’konformita’ mal-Artikoli 10 sa 14 tar-Regolament (UE) Nru 1093/2010.
            
            
               7.F’konsultazzjoni mal-ESMA, l-EBA għandha tadotta linji gwida li jiffaċilitaw l-implimentazzjoni tal-paragrafu 4 u li jiżguraw l-applikazzjoni konsistenti tiegħu.
            
            
            
               Artikolu 31
               Kumitat ta’ remunerazzjoni
            
            
               1.L-Istati Membri għandhom jiżguraw li l-awtoritajiet kompetenti jkollhom is-setgħat neċessarji li jiggarantixxu li d-ditti tal-investiment li huma ddeterminati bħala sinifikanti f’konformità mal-Artikolu 26(4) jistabbilixxu kumitat ta' remunerazzjoni. Dak il-kumitat ta’ remunerazzjoni għandu jeżerċita ġudizzju kompetenti u indipendenti dwar il-politiki u l-prattiki ta’ remunerazzjoni u l-inċentivi maħluqa għall-immaniġġjar tar-riskju, tal-kapital u tal-likwidità.
            
            
               2.L-Istati Membri għandhom jiżguraw li l-awtoritajiet kompetenti jkollhom is-setgħat neċessarji biex jiggarantixxu li l-kumitat ta’ remunerazzjoni ikun responsabbli għat-tħejjija ta’ deċiżjonijiet rigward ir-remunerazzjoni, inklużi deċiżjonijiet li jkollhom implikazzjonijiet għar-riskji u l-immaniġġjar tar-riskju tad-ditta tal-investiment ikkonċernata u li jridu jittieħdu mill-korp maniġerjali. Il-President u l-membri tal-kumitat ta’ remunerazzjoni għandhom ikunu membri tal-korp maniġerjali li ma jwettqu l-ebda funzjoni eżekuttiva fid-ditta tal-investiment ikkonċernata. Meta d-dritt nazzjonali jipprevedi rappreżentanza tal-impjegati fil-korp maniġerjali, il-kumitat ta’ remunerazzjoni għandu jinkludi rappreżentant wieħed jew aktar tal-impjegati.
            
            
               3.Meta jkun qed iħejji d-deċiżjonijiet imsemmija fil-paragrafu 2, il-kumitat ta’ remunerazzjoni għandu jqis l-interess pubbliku u l-interessi fit-tul tal-azzjonisti, tal-investituri u ta’ partijiet ikkonċernati oħra fid-ditta tal-investiment.
            
            
            
               Artikolu 32
               Sorveljanza tal-politiki tar-remunerazzjoni 
            
            
               1.L-Istati Membri għandhom jiżguraw li l-awtoritajiet kompetenti jiġbru l-informazzjoni ddivulgata f’konformità mal-punti (c), (d) u (f) tal-Artikolu 51 tar-[Regolament (UE) ---/----[IFR] u għandhom jużaw dik l-informazzjoni bħala punt ta’ riferiment għax-xejriet u għall-prattiki tar-remunerazzjoni. L-awtoritajiet kompetenti għandhom jipprovdu dik l-informazzjoni lill-EBA.
            
            
               2.L-EBA għandha tuża l-informazzjoni riċevuta mingħand l-awtoritajiet kompetenti f’konformità mal-paragrafu 1 bħala punt ta’ riferiment għax-xejriet u għall-prattiki tar-remunerazzjoni fil-livell tal-Unjoni.
            
            
               3.F’konsultazzjoni mal-ESMA, l-EBA għandha toħroġ linji gwida dwar l-applikazzjoni ta’ politiki sodi tar-remunerazzjoni. Dawk il-linji gwida għandhom jieħdu mill-inqas f’kunsiderazzjoni r-rekwiżiti msemmija fl-Artikoli 28 sa 31 u l-prinċipji dwar il-politiki sodi tar-remunerazzjoni stabbiliti fir-Rakkomandazzjoni tal-Kummissjoni 2009/384/KE
                  43
               .
            
            
               4.L-Istati Membri għandhom jiżguraw li d-ditti tal-investiment jipprovdu lill-awtoritajiet kompetenti, meta jintalbu jagħmlu dan, b’informazzjoni dwar l-għadd ta’ persuni fiżiċi f’kull ditta tal-investiment li jirċievu remunerazzjoni ta’ EUR 1 miljun jew aktar kull sena finanzjarja, li jaqilgħu mill-inqas EUR 1 miljun, inkluża informazzjoni dwar ir-responsabbiltajiet tagħhom tal-impjiegi, il-qasam tan-negozju involut u l-elementi ewlenin tas-salarju, il-bonus, l-għotja fuq terminu twil u l-kontribuzzjoni tal-pensjoni. L-awtoritajiet kompetenti għandhom jgħaddu dik l-informazzjoni lill-EBA, li għandha tippubblikaha fuq bażi aggregata skont l-Istat Membru domiċiljari f’format komuni ta’ rapportar. F’konsultazzjoni mal-ESMA, l-EBA tista’ wkoll telabora linji gwida biex tiffaċilita l-implimentazzjoni ta’ dan il-paragrafu u tiżgura l-konsistenza tal-informazzjoni miġbura. 
            
            
               Taqsima 3
            
            
               Proċess ta’ rieżami u evalwazzjoni superviżorji
            
            
               Artikolu 33 
                  Rieżami u evalwazzjoni superviżorji
            
         
         
            
               1.L-awtoritajiet kompetenti għandhom jirrieżaminaw l-arranġamenti, l-istrateġiji, il-proċessi u l-mekkaniżmi implimentati mid-ditti tal-investiment biex jikkonformaw ma’ din id-Direttiva u mar-[Regolament (UE) ---/----[IFR] u jevalwaw dawn kollha li ġejjin f’ordni li tiżgura mmaniġġjar solidu u kopertura tar-riskji tagħhom:
            
            
               (a)ir-riskji msemmija fl-Artikolu 27;
            
            
               (b)iż-żona ġeografika tal-iskoperturi tad-ditta tal-investiment;
            
            
               (c)il-mudell kummerċjali tad-ditta tal-investiment; 
            
            
               (d)il-valutazzjoni tar-riskjiu sistemiku, b'kont meħud tal-identifikazzjoni u tal-kejl tar-riskju sistemiku skont l-Artikolu 23 tar-Regolament (UE) Nru 1093/2010, jew ir-rakkomandazzjonijiet tal-BERS;
            
            
               (e)
                     l-iskopertura tad-ditti tal-investiment għar-riskju taċ-ċaqliq fir-rata tal-imgħax li jirriżulta minn attivitajiet tal-portafoll mhux tan-negozjar;
            
            
               (f)
                     l-arranġamenti ta’ governanza tad-ditti tal-investiment u l-ħila tal-membri tal-korp maniġerjali biex iwettqu dmirijiethom.
            
            
               2.L-Istati Membri għandhom jiżguraw li l-awtoritajiet kompetenti jistabbilixxu l-frekwenza u l-intensità tar-rieżami u tal-valutazzjoni msemmija fil-paragrafu 1 billi jqisu d-daqs, l-importanza sistemika, in-natura, l-iskala u l-kumplessità tal-attivitajiet tad-ditti tal-investiment ikkonċernati u billi jikkunsidraw il-prinċipju tal-proporzjonalità. 
            
            
               3.L-Istati Membri għandhom jiżguraw li, meta rieżami juri li ditta tal-investiment tista' toħloq riskju sistemiku kif imsemmi fl-Artikolu 23 tar-Regolament (UE) Nru 1093/2010, l-awtoritajiet kompetenti jinformaw lill-EBA mingħajr dewmien bir-riżultati ta’ dak ir-rieżami.
            
            
               4.L-awtoritajiet kompetenti għandhom jieħdu azzjoni xierqa meta r-rieżami u l-evalwazzjoni msemmija fil-punt (e) tal-paragrafu 1 ikunu wrew li l-valur ekonomiku tal-ekwità ta’ ditta tal-investiment jkun naqas b’aktar minn 15 % tal-kapital tal-Grad 1 tagħha bħala riżultat ta’ tibdil f’daqqa u mhux mistenni fir-rati tal-imgħax kif stabbiliti fi kwalunkwe wieħed mis-sitt xenarji ta’ xokk superviżorju applikati għar-rati tal-imgħax, kif speċifikati fir-[Regolament Delegat tal-Kummissjoni adottat skont l-Artikolu 98(5) tad-Direttiva 2013/36/UE]. 
            
            
               5.Meta jagħmlu r-rieżami u l-evalwazzjoni msemmija fil-punt (f) tal-paragrafu 1, l-awtoritajiet kompetenti għandu jkollhom aċċess għall-aġendi, għall-minuti u għad-dokumenti ta’ sostenn tal-laqgħat tal-korp maniġerjali u tal-kumitati tiegħu, u r-riżultati tal-evalwazzjoni interna jew esterna rigward il-prestazzjoni tal-korp maniġerjali.
            
            
               6.Il-Kummissjoni għandha tingħata s-setgħa li tadotta atti delegati f’konformità mal-Artikolu 54 biex tkompli tispeċifika d-dettalji biex jiġi żgurat li l-arranġamenti, l-istrateġiji, il-proċessi u l-mekkaniżmi tad-ditti tal-investiment jiżguraw ġestjoni soda u kopertura tar-riskji tagħhom. B’hekk il-Kummissjoni għandha tikkunsidra l-iżviluppi fis-swieq finanzjarji, b’mod partikolari l-feġġa ta’ prodotti finanzjarji ġodda, l-iżviluppi fl-istandards kontabilistiċi u l-iżviluppi li jiffaċilitaw il-konverġenza tal-prassi superviżorji.
            
            
               Artikolu 34
                  Rieżami kontinwu tal-permess biex jintużaw mudelli interni 
            
            
            
               1.L-Istati Membri għandhom jiżguraw li l-awtoritajiet kompetenti jirrieżaminaw fuq bażi regolari, u mill-inqas kull 3 snin, il-konformità tad-ditti tal-investiment mar-rekwiżiti għall-permess li jużaw mudelli interni kif imsemmi fl-Artikolu 22 tar-[Regolament (UE) ---/----]. L-awtoritajiet kompetenti għandhom iqisu b’mod partikolari t-tibdiliet fin-negozju ta’ ditta tal-investiment u l-implimentazzjoni ta’ dawk il-mudelli għal prodotti ġodda, u jirrieżaminaw u jivvalutaw jekk id-ditta tal-investiment tużax tekniki u prattiki żviluppati sew u aġġornati għal dawk il-mudelli. L-awtoritajiet kompetenti għandhom jiżguraw li d-dgħjufijiet materjali identifikati fil-kopertura tar-riskju mill-mudelli interni ta’ ditta tal-investiment jiġu rettifikati, jew jieħdu passi biex jimmitigaw il-konsegwenzi tagħhom, inkluż billi jimponu supplimentazzjonijiet kapitali jew fatturi akbar ta’ moltiplikazzjoni. 
            
            
               2.Jekk, għal mudelli interni tar-riskju għas-suq, iseħħ li tinqabeż il-mira ħafna drabi kif imsemmi fl-Artikolu 366 tar-Regolament (UE) Nru 575/2013, sitwazzjoni li tindika li l-mudelli mhumiex jew m'għadhomx preċiżi, l-awtoritajiet kompetenti għandhom jirrevokaw il-permess għall-użu tal-mudelli interni jew jimponu miżuri xierqa biex jiżguraw li l-mudelli jittejbu minnufih.
            
            
               3.Meta ditta tal-investiment li tkun ingħatat permess biex tuża mudelli interni ma tibax tissodisfa r-rekwiżiti biex tapplika dawk il-mudelli, l-awtoritajiet kompetenti għandhom jitolbu jew prova li l-effett ta’ nuqqas ta’ konformità hu immaterjali jew inkella l-preżentazzjoni ta’ pjan u ta’ skadenza għall-konformità ma’ dawk ir-rekwiżiti. L-awtoritajiet kompetenti għandhom jeżiġu titjib fil-pjan ippreżentat meta jkun hemm il-probabbiltà li dak il-pjan ma jkunx għal kollox kumpatibbli jew jekk l-iskadenza ma tkunx xierqa. 
            
            
               Meta jkun improbabbli li d-ditta tal-investiment tkun se tikkonforma sal-iskadenza stipulata jew ma tkunx uriet b’mod sodisfaċenti li l-effett ta’ nuqqas ta’ konformità hu immaterjali, l-Istati Membri għandhom jiżguraw li l-awtoritajiet kompetenti jirrevokaw il-permess li jintużaw mudelli interni jew li jillimitawh għal dawk l-oqsma li huma konformi, jew dawk l-oqsma fejn il-konformità tkun tista’ tinkiseb fi ħdan skadenza xierqa.
            
            
               4.L-EBA għandha tanalizza mudelli interni fost id-ditti tal-investiment u għandha tanalizza kif id-ditti tal-investiment li jużaw mudelli interni jittrattaw riskji jew skoperturi simili.
            
            
               Biex tippromwovi prassi superviżorji konsistenti, effiċjenti u effikaċi, l-EBA, fuq il-bażi ta’ dik l-analiżi u skont l-Artikolu 16 tar-Regolament (UE) Nru 1093/2010, għandha tiżviluppa linji gwida b’punti ta’ riferiment dwar kif id-ditti tal-investiment għandhom jużaw mudelli interni u kif dawn il-mudelli interni għandhon jittrattaw riskji jew skoperturi simili. 
            
         
         
            
               L-Istati Membri għandhom iħeġġu lill-awtoritajiet kompetenti biex jikkunsidraw dik l-analiżi u dawk il-linji-gwida għar-rieżami msemmi fil-paragrafu 1.
            
            
            
               Taqsima 4
            
            
               Miżuri u setgħat superviżorji
            
            
               Artikolu 35
                  Miżuri superviżorji
            
            
            
               L-awtoritajiet kompetenti għandhom jeżiġu li d-ditti tal-investiment jieħdu, fi stadju bikri, il-miżuri neċessarji biex jindirizzaw il-problemi li ġejjin:
            
            
               (a)id-ditta tal-investiment ma tissodisfax ir-rekwiżiti ta’ din id-Direttiva jew tar-[Regolament (UE) ---/----[IFR];
            
            
               (b)l-awtoritajiet kompetenti għandhom evidenza li d-ditta tal-investiment aktarx li tikser ir-[Regolament (UE) ---/----[IFR] jew id-dispożizzjonijiet li jittrasponu din id-Direttiva fi ħdan it-12-il xahar li ġej.
            
            
               Artikolu 36
                  Setgħat superviżorji 
            
            
            
               1.L-Istati Membri għandhom jiżguraw li l-awtoritajiet kompetenti jkollhom is-setgħat superviżorji neċessarji biex jintervjenu fl-eżerċizzju tal-funzjonijiet tagħhom fl-attività tad-ditti tal-investiment. 
            
            
               2.Għall-finijiet tal-Artikoli 33, l-Artikolu 34(3) u l-Artikolu 35 u għall-applikazzjoni tar-[Regolament (UE) ---/----[IFR], l-awtoritajiet kompetenti għandu jkollhom is-setgħat li ġejjin:
            
            
               (a)li jobbligaw lid-ditti tal-investiment li jkollhom kapital addizzjonali lil hinn mir-rekwiżiti stabbiliti fl-Artikolu 11 tar-[Regolament (UE) ---/----[IFR], skont il-kundizzjonijiet stabbiliti fl-Artikolu 37 ta’ din id-Direttiva, jew jaġġustaw il-kapital meħtieġ f’każ ta’ tibdiliet materjali fin-negozju ta’ dawk id-ditti tal-investiment;
            
            
               (b)li jaraw li jkun hemm it-tisħiħ tal-arranġamenti, tal-proċessi, tal-mekkaniżmi u tal-istrateġiji implimentati f’konformità mal-Artikoli 22 u 24;
            
            
               (c)li jobbligaw lid-ditti tal-investiment jippreżentaw pjan għall-konformità mar-rekwiżiti superviżorji skont din id-Direttiva u r-[Regolament (UE) ---/----[IFR], li jistabbilixxu skadenza għall-implimentazzjoni ta’ dak il-pjan u jeżiġu li jkun hemm titjib f’dak il-pjan fejn jidħlu l-kamp ta’ applikazzjoni u l-iskadenza;
            
            
               (d)li jobbligaw lid-ditti tal-investiment japplikaw politika ta’ proviżjonament speċifika jew trattament ta’ assi speċifiku f’termini tar-rekwiżiti kapitali;
            
            
               (e)li jirrestrinġu jew jillimitaw in-negozju, l-operazzjonijiet jew in-netwerk ta’ ditti tal-investiment jew li jitolbu l-iżvestiment tal-attivitajiet li joħolqu riskji eċċessivi għas-solidità ta’ ditta tal-investiment;
            
            
               (f)li jitolbu t-tnaqqis tar-riskju inerenti fl-attivitajiet, fil-prodotti u fis-sistemi tad-ditti tal-investiment, inklużi attivitajiet esternalizzati;
            
            
               (g)li jobbligaw lid-ditti tal-investiment jillimitaw ir-remunerazzjoni varjabbli bħala perċentwal tad-dħul nett fejn dik ir-remunerazzjoni ma tkunx konsistenti maż-żamma ta’ bażi kapitali solida;
            
         
         
            
               (h)li jobbligaw lid-ditti tal-investiment jużaw il-profitti netti sabiex isaħħu l-fondi proprji;
            
            
               (i)li jirrestrinġu jew jipprojbixxu d-distribuzzjonijiet jew il-pagamenti tal-imgħax minn ditta tal-investiment lill-azzjonisti, lill-membri jew lid-detenturi tal-istrumenti tal-Grad 1 Addizzjonali fejn dik il-projbizzjoni ma tikkostitwixxix każ ta' inadempjenza mid-ditta tal-investiment;
            
            
               (j)li jimponu obbligi ta’ rapportar addizzjonali jew aktar frekwenti meta mqabbla ma’ dawk stabbiliti f’din id-Direttiva u fir-[Regolament (UE) ---/----[IFR], inkluż ir-rapportar dwar il-pożizzjonijiet kapitali u tal-likwidità;
            
            
               (k)li jimponu rekwiżiti speċifiċi tal-likwidità;
            
            
               (l)li jitolbu divulgazzjonijiet addizzjonali fuq bażi ad hoc.
            
            
               Għall-finijiet tal-punt (j), l-awtoritajiet kompetenti jistgħu jimponu obbligi ta’ rapportar addizzjonali jew aktar spissi fuq id-ditti tal-investiment biss meta l-informazzjoni li trid tiġi rrapportata ma tkunx duplikata u tkun issodisfata waħda mill-kundizzjonijiet li ġejjin:
            
            
               (a)tkun ġiet issodisfata waħda mill-kundizzjonijiet imsemmija fil-punti (a) jew (b) tal-Artikolu 35;
            
            
               (b)l-awtorità kompetenti tqis li hemm bżonn li tiġbor l-evidenza msemmija fl-Artikolu 35(b).
            
            
               L-informazzjoni għandha titqies duplikata meta l-awtorità kompetenti jkollha diġà l-istess, jew sostanzjalment l-istess, informazzjoni, meta dik l-informazzjoni tkun tista’ tiġi ppreżentata mill-awtorità kompetenti jew tkun tista’ tinkiseb mill-istess awtorità kompetenti permezz ta’ mezzi oħrajn apparti obbligu fuq id-ditta tal-investiment li tirrapportaha. Awtorità kompetenti ma għandhiex titlob xi informazzjoni addizzjonali meta l-informazzjoni tkun disponibbli għall-awtorità kompetenti f’format differenti jew livell ta’ granularità mill-informazzjoni addizzjonali li għandha tiġi rrappurtata u l-format jew il-granularità differenti ma jżommuhiex milli tipproduċi informazzjoni sostanzjalment simili.
            
            
               Artikolu 37
                  Rekwiżit kapitali addizzjonali
            
            
            
               1.L-awtoritajiet kompetenti għandhom jimponu r-rekwiżiti kapitali addizzjonali msemmija fl-Artikolu 36(2)(a) biss fejn, fuq il-bażi tar-rieżamijiet imwettqa skont l-Artikoli 35 u 36, dawn jikkonkludu li ditta tal-investiment hi f’waħda mis-sitwazzjonijiet li ġejjin:
            
            
               (a)id-ditta tal-investiment tkun skopertura għal riskji jew għal elementi tar-riskji li mhumiex koperti jew li mhumiex koperti biżżejjed mir-rekwiżit kapitali stabbilit fit-Tielet Parti tar-[Regolament (UE) ---/----[IFR];
            
            
               (b)id-ditta tal-investiment ma tissodisfax ir-rekwiżiti stabbiliti fl-Artikoli 22 u 24 u miżuri amministrattivi oħrajn aktarx li ma jkunux ser itejbu biżżejjed l-arranġamenti, il-proċessi, il-mekkaniżmi u l-istrateġiji fi ħdan perjodu ta’ żmien xieraq;
            
            
               (c)il-valwazzjoni prudenzjali tal-portafoll tan-negozjar ma tkunx biżżejjed biex id-ditta tal-investiment tkun tista’ tbigħ jew tiħħeġġja l-pożizzjonijiet tagħha f’perjodu qasir bla ma ġġarrab telf materjali f’kundizzjonijiet normali tas-suq;
            
            
               (d)l-evalwazzjoni mwettqa f’konformità mal-Artikolu 34 turi li n-nuqqas ta’ konformità mar-rekwiżiti għall-applikazzjoni tal-mudelli interni permessi aktarx li se twassal għal livelli inadegwati ta’ kapital;
            
            
               (e)id-ditta tal-investiment kemm-il darba tonqos milli tistabbilixxi jew iżżomm livell adegwat ta’ kapital addizzjonali kif stipulat fl-Artikolu 38(1).
            
            
               2.Għall-finijiet tal-paragrafu 1(a), ir-riskji jew l-elementi ta’ riskju għandhom jiġu kkunsidrati mhux koperti jew mhux koperti biżżejjed mir-rekwiżit kapitali stabbilit fit-Tielet Parti tar-[Regolament (UE) ---/----[IFR] biss meta l-ammonti, it-tipi u d-distribuzzjoni tal-kapital meqjusa adegwati mill-awtorità kompetenti wara r-rieżami superviżorju tal-valutazzjoni mwettqa mid-ditti tal-investiment f’konformità mal-Artikolu 22(1), huma ogħla mir-rekwiżit kapitali tad-ditta tal-investiment stabbilit fit-Tielet Parti tar-[Regolament (UE) ---/----[IFR]. 
            
            
               Għall-fini tal-ewwel subparagrafu, il-kapital meqjus adegwat ikopri r-riskji materjali kollha jew l-elementi kollha tat-tali riskji li mhumiex soġġetti għal rekwiżit kapital speċifiku. Dan jista’ jinkludi riskji jew elementi tar-riskji li huma esklużi b’mod espliċitu mir-rekwiżit kapitali stabbilit fit-Tielet Parti tar-[Regolament (UE) ---/----[IFR]. 
            
            
               3.L-awtoritajiet kompetenti għandhom jistabbilixxu l-livell tal-kapital addizzjonali meħtieġ skont l-Artikolu 36(2)(a) bħala d-differenza bejn il-kapital meqjus adegwat skont il-paragrafu 2 ta’ dan l-Artikolu u r-rekwiżit kapitali stabbilit fit-Tielet Parti tar-[Regolament (UE) ---/----[IFR].
            
         
         
            
               4.L-awtoritajiet kompetenti għandha tobbliga lid-ditti tal-investiment li jissodisfaw ir-rekwiżit kapitali addizzjonali msemmi fl-Artikolu 36(2)(a) b’fondi proprji soġġetti għall-kundizzjonijiet li ġejjin:
            
            
               (a)tal-anqas tliet kwarti mir-rekwiżit kapitali addizzjonali għandhom jissodisfaw il-kapital tal-Grad 1;
            
            
               (b)tal-anqas tliet kwarti mill-kapital tal-Grad 1 għandhom ikunu komposti mill-kapital ta’ CET 1;
            
            
               (c)dawk il-fondi proprji m’għandhomx jintużaw biex jiġi ssodisfat kwalunkwe wieħed mir-rekwiżiti kapitali stabbiliti fil-punti (a), (b) u (c) tal-Artikolu 11 tar-[Regolament (UE) ---/----[IFR]. 
            
            
               5.L-awtoritajiet kompetenti għandhom jissostanzjaw bil-miktub id-deċiżjoni tagħhom li jimponu rekwiżit kapitali addizzjonali kif imsemmi fl-Artikolu 36(2)(a) billi jagħtu rendikont ċar tal-valutazzjoni sħiħa tal-elementi msemmija fil-paragrafi 1 sa 4 ta’ dan l-Artikolu. Dan jinkludi, fil-każ stabbilit fil-paragrafu 1(d) ta’ dan l-Artikolu, dikjarazzjoni speċifika dwar għaliex il-livell ta’ kapital stabbilit skont l-Artikolu 38(1) ma jkunx għadu jitqies suffiċjenti. 
            
            
               6.L-EBA, f’konsultazzjoni mal-ESMA, għandha tiżviluppa abbozz ta’ standards tekniċi regolatorji biex tispeċifika kif għandhom jitkejlu r-riskji u l-elementi tar-riskji msemmija fil-paragrafu 2. L-EBA għandha tiżgura li l-abbozz tal-istandards tekniċi regolatorji hu proporzjonat fid-dawl ta’: 
            
            
               (a)il-piż tal-implimentazzjoni fuq id-ditti tal-investiment u fuq l-awtoritajiet kompetenti;
            
            
               (b)il-possibbiltà li l-livell ogħla tar-rekwiżiti kapitali li japplikaw meta d-ditti tal-investiment ma jużawx mudelli interni tista’ tiġġustifika l-impożizzjoni ta’ rekwiżiti kapitali inferjuri meta jiġu vvalutati r-riskji u l-elementi tar-riskji f’konformità mal-paragrafu 2.
            
            
               L-EBA għandha tissottometti dak l-abbozz ta’ standards tekniċi regolatorji lill-Kummissjoni sa [disa’ xhur wara d-data ta’ dħul fis-seħħ ta’ din id-Direttiva].
            
            
               Il-Kummissjoni tingħata s-setgħa biex tadotta l-istandards tekniċi regolatorji f’konformità mal-Artikoli 10 sa 14 tar-Regolament (UE) Nru 1093/2010.
            
            
               Artikolu 38
                  Gwida dwar l-adegwatezza kapitali
            
            
            
               1.L-awtoritajiet kompetenti għandhom jiżguraw li d-ditti tal-investiment ikollhom livell ta’ kapital li, fuq il-bażi tal-Artikolu 22, ikun ogħla biżżejjed mir-rekwiżiti stabbiliti fit-Tielet Parti tar-[Regolament (UE) ---/----[IFR] u f’din id-Direttiva, inklużi r-rekwiżiti kapitali addizzjonali msemmija fl-Artikolu 36(2)(a), biex jiżguraw li:
            
            
               (a)iċ-ċaqliq ekonomiku ċikliku ma jwasslux għal ksur ta’ dawk ir-rekwiżiti;
            
            
               (b)il-kapital tad-ditta tal-investiment ikun jista’ jassorbi t-telf u r-riskji potenzjali identifikati skont il-proċessi tar-rieżami superviżorju.
            
            
               2.L-awtoritajiet kompetenti għandhom jirrieżaminaw b’mod regolari l-livell ta’ kapital li ġie stabbilit minn kull ditta tal-investiment f’konformità mal-paragrafu 1 u, fejn rilevanti, jikkomunikaw il-konklużjonijiet ta’ dak ir-rieżami għad-ditta tal-investiment ikkonċernata inkluża kwalunkwe aspettattiva għall-aġġustamenti għal-livell ta’ kapital stabbilit f’konformità mal-paragrafu 1. 
            
            
               Artikolu 39 
                  Kooperazzjoni mal-awtoritajiet ta’ riżoluzzjoni
            
            
            
               1.L-awtoritajiet kompetenti għandhom jikkonsultaw lill-awtoritajiet ta’ riżoluzzjoni qabel ma jiddeterminaw kwalunkwe kapital addizzjonali meħtieġ skont l-Artikolu 36(2)(a) u qabel ma jikkomunikaw lid-ditti tal-investiment kwalunkwe aspettattiva ta’ aġġustament fil-livell ta’ kapital kif issir referenza għalih fl-Artikolu 38(2). Għal dak l-għan, l-awtoritajiet kompetenti għandhom jipprovdu lill-awtoritajiet ta’ riżoluzzjoni bl-informazzjoni kollha disponibbli.
            
            
               2.L-awtoritajiet kompetenti għandhom jinformaw lill-awtoritajiet tar-riżoluzzjoni rilevanti dwar il-kapital addizzjonali meħtieġ skont l-Artikolu 36(2)(a) u dwar kwalunkwe aspettattiva għall-aġġustamenti msemmija fl-Artikolu 38(2).
            
         
         
            
            
               Artikolu 40
                  Rekwiżiti ta’ pubblikazzjoni
            
            
               L-Istati Membri għandhom jagħtu s-setgħa lill-awtoritajiet kompetenti biex:
            
            
               (a)jobbligaw lid-ditti tal-investiment jippubblikaw informazzjoni msemmija fl-Artikolu 45 tar-[Regolament (UE) ---/----[IFR] aktar minn darba fis-sena, u jistabbilixxu skadenzi għat-tali pubblikazzjoni;
            
            
               (b)jobbligaw lid-ditti tal-investiment jużaw mezzi tax-xandir u postijiet speċifiċi għall-pubblikazzjonijiet apparti r-rapporti finanzjarji.
            
            
               (c)jobbligaw lill-intrapriżi prinċipali li jippubblikaw annwalment jew b’mod sħiħ jew permezz ta’ referenzi għal informazzjoni ekwivalenti, deskrizzjoni tal-istruttura legali tagħhom u tal-istruttura ta’ governanza u organizzazzjonali tal-grupp ta’ ditti tal-investiment f’konformità mal-Artikoli 24(1) ta’ din id-Direttiva u l-Artikolu 10 tad-Direttiva 2014/65/UE.
            
            
               Artikolu 41
                  Obbligu ta’ informar lill-EBA
            
            
            
               1.L-awtoritajiet kompetenti għandhom jinformaw lill-EBA dwar:
            
            
               (a)il-proċess tagħhom ta' rieżami u ta’ evalwazzjoni msemmi fl-Artikolu 33;
            
            
               (b)il-metodoloġija użata għad-deċiżjonijiet imsemmija fl-Artikoli 36 sa 38. 
            
            
               2.L-EBA għandha tivvaluta l-informazzjoni pprovduta mill-awtoritajiet kompetenti sabiex tiżviluppa l-konsistenza fir-rieżami superviżorju u l-proċess ta’ evalwazzjoni. Hi tista' titlob informazzjoni addizzjonali mingħand l-awtoritajiet kompetenti biex tlesti l-valutazzjoni tagħha, fuq bażi proporzjonata u f'konformità mal-Artikolu 37 tar-Regolament (UE) Nru 1093/2010.
            
            
               L-EBA għandha tirrapporta lill-Parlament Ewropew u lill-Kunsill dwar il-livell ta’ konverġenza tal-applikazzjoni tad-dispożizzjonijiet f'dan il-Kapitolu fost l-Istati Membri. L-EBA għandha tagħmel evalwazzjonijiet bejn il-pari f’konformità mal-Artikolu 30 tar-Regolament (UE) Nru 1093/2010 fejn ikun hemm bżonn.
            
            
               L-EBA għandha toħroġ linji gwida għall-awtoritajiet kompetenti f’konformità mal-Artikolu 16 tar-Regolament (UE) Nru 1093/2010 biex tkompli tispeċifika, b'mod li jkun adatt għad-daqs, għall-istruttura u għall-organizzazzjoni interna tad-ditti tal-investiment u n-natura, l-ambitu u l-kumplessità tal-attivitajiet tagħhom, tal-proċeduri u tal-metodoloġiji komuni għall-proċess ta’ rieżami u ta’ evalwazzjoni superviżorji msemmija fil-paragrafu 1 u l-valutazzjoni tat-trattament tar-riskji msemmija fl-Artikolu 27.
            
            
            
               KAPITOLU 3
            
            
               Superviżjoni tal-konformità mat-test tal-kapital ta’ grupp
            
            
            
               Taqsima 1
                  Superviżjoni tal-konformità mat-test tal-kapital ta’ grupp 
            
            
               Artikolu 42
                  Determinazzjoni tas-superviżur tal-grupp
            
         
         
            
               1.L-Istati Membri għandhom jiżguraw li, meta grupp ta’ ditti tal-investiment ikun immexxi minn ditta tal-investiment prinċipali tal-Unjoni, is-superviżjoni tal-konformità mat-test tal-kapital ta’ grupp tiġi eżerċitata mill-awtorità kompetenti li awtorizzat lil dik id-ditta tal-investiment prinċipali tal-Unjoni. 
            
            
               2.L-Istati Membri għandhom jiżguraw li, meta l-impriża prinċipali ta’ ditta tal-investiment tkun kumpanija azzjonarja ta’ investiment prinċipali tal-Unjoni jew kumpanija azzjonarja finanzjarja mħallta omm tal-Unjoni, is-superviżjoni tal-konformità mat-test tal-kapital ta’ grupp tiġi eżerċitata mill-awtorità kompetenti li awtorizzat dik id-ditta tal-investiment. 
            
            
               3.L-Istati Membri għandhom jiżguraw li, meta żewġ ditti tal-investiment jew aktar awtorizzati f’żewġ Stati Membri jew aktar ikollhom bħala l-prinċipal tagħhom l-istess kumpanija azzjonarja ta’ investiment prinċipali tal-Unjoni jew l-istess kumpanija azzjonarja finanzjarja mħallta omm tal-Unjoni, is-superviżjoni tal-konformità mat-test tal-kapital ta’ grupp tiġi eżerċitata mill-awtoritajiet kompetenti tad-ditta tal-investiment awtorizzata fl-Istat Membru fejn twaqqfet il-kumpanija azzjonarja ta’ investiment jew il-kumpanija azzjonarja finanzjarja mħallta.
            
            
               4.L-Istati Membri għandhom jiżguraw li meta l-intrapriżi prinċipali ta’ żewġ ditti tal-investiment jew aktar awtorizzati f’żewġ Stati Membri jew aktar ikunu jinkludu aktar minn kumpanija azzjonarja ta’ investiment jew kumpanija azzjonarja finanzjarja mħallta waħda bl-uffiċċji reġistrati fi Stati Membri differenti u jkun hemm ditta tal-investiment f’kull wieħed minn dawk l-Istati Membri, is-superviżjoni tal-konformità mat-test tal-kapital ta’ grupp għandha tiġi eżerċitata mill-awtorità kompetenti tad-ditta tal-investiment bl-akbar total fuq il-karta bilanċjali. 
            
            
               5.L-Istati Membri għandhom jiżguraw li, meta żewġ ditti tal-investiment jew aktar awtorizzati fl-Unjoni jkollhom bħala l-prinċipali tagħhom l-istess kumpanija azzjonarja ta’ investiment tal-Unjoni jew kumpanija azzjonarja finanzjarja mħallta tal-Unjoni u l-ebda waħda minn dawk id-ditti tal-investiment ma tkun ġiet awtorizzata fl-Istat Membru li fih tkun ġiet stabbilita l-kumpanija azzjonarja ta’ investiment jew il-kumpanija azzjonarja finanzjarja mħallta, is-superviżjoni tal-konformità mat-test tal-kapital ta’ grupp tiġi eżerċitata mill-awtorità kompetenti li awtorizzat id-ditta tal-investiment bl-akbar total fuq il-karta bilanċjali. 
            
            
               6.Bi ftehim komuni, l-awtoritajiet kompetenti jistgħu jirrinunzjaw għall-kriterji msemmija fil-paragrafi 3 sa 5 meta l-applikazzjoni tagħhom ma tkunx xierqa għas-superviżjoni effettiva tal-konformità mat-test tal-kapital ta’ grupp, bit-teħid f’kunsiderazzjoni tad-ditti tal-investiment ikkonċernati u l-importanza tal-attivitajiet tagħhom fl-Istati Membri, u jiddeżinjaw awtorità kompetenti differenti biex tissorvelja l-konformità mat-test tal-kapital ta’ grupp. F’dawk il-każijiet, qabel ma jadottaw kwalunkwe deċiżjoni bħal din, l-awtoritajiet kompetenti għandhom jagħtu lill-kumpanija azzjonarja ta’ investiment prinċipali tal-Unjoni jew lill-kumpanija azzjonarja finanzjarja mħallta omm tal-Unjoni jew lid-ditta tal-investiment bl-akbar total fuq il-karta bilanċjali, kif xieraq, opportunità biex tiddikjara l-opinjoni tagħha dwar dik id-deċiżjoni intiża. L-awtoritajiet kompetenti għandhom jinnotifikaw lill-Kummissjoni u lill-EBA bi kwalunkwe deċiżjoni tagħhom. 
            
            
            
               Artikolu 43
                  Rekwiżiti tal-informazzjoni f’sitwazzjonijiet ta’ emerġenza
            
            
            
               Meta tinħoloq sitwazzjoni ta’ emerġenza, inkluża sitwazzjoni kif deskritta fl-Artikolu 18 tar-Regolament (UE) Nru 1093/2010 jew żviluppi negattivi fis-swieq, li potenzjalment tippreġudika l-likwidità fis-suq u l-istabbiltà tas-sistema finanzjarja fi kwalunkwe Stat Membru fejn l-entitajiet ta’ grupp ta’ ditti tal-investiment ikunu ġew awtorizzati, is-superviżur tal-grupp stabbilit skont l-Artikolu 42 għandu, soġġett għat-Taqsima 2, Kapitolu 1 ta’ dan it-Titolu, iwissi mill-aktar fis prattikabbli, lill-EBA, lill-BERS u lil kwalunkwe awtorità kompetenti rilevanti u għandu jikkomunika l-informazzjoni essenzjali kollha sabiex iwettqu l-kompiti tagħhom. 
            
            
               Artikolu 44
                  Kulleġġi tas-superviżuri 
            
            
            
               1.L-Istati Membri għandhom jiżguraw li s-superviżur tal-grupp stabbilit skont l-Artikolu 42 għandu jistabbilixxi kulleġġi tas-superviżuri għall-iffaċilitar tal-eżerċizzju tal-kompiti msemmija f’dan l-Artikolu u għall-iżgurar tal-koordinazzjoni u tal-kooperazzjoni mal-awtoritajiet superviżorji rilevanti ta’ pajjiżi terzi.
            
            
               2.Il-kulleġġi tas-superviżuri għandhom jipprovdu qafas għas-superviżur tal-grupp u għall-EBA u għall-awtoritajiet kompetenti l-oħra biex iwettqu l-kompiti li ġejjin:
            
            
               (a)il-kompiti msemmija fl-Artikolu 43;
            
            
               (b)l-iskambju ta’ informazzjoni bejn l-awtoritajiet kompetenti kollha u mal-EBA f’konformità mal-Artikolu 21 tar-Regolament (UE) Nru 1093/2010 u mal-ESMA, f’konformità mal-Artikolu 21 tar-Regolament (UE) Nru 1095/2010;
            
            
               (c)l-ilħuq ta’ ftehim dwar id-delegazzjoni volontarja bejn l-awtoritajiet kompetenti tal-kompiti u tar-responsabbiltajiet, fejn xieraq; 
            
            
               (d)iż-żieda tal-effiċjenza billi jitfittex li tiġi evitata d-duplikazzjoni inutli ta’ rekwiżiti superviżorji.
            
            
               3.Il-kulleġġi tas-superviżuri għandhom jiġu stabbiliti wkoll meta s-sussidjarji kollha ta’ grupp ta’ ditti tal-investiment immexxi minn ditta tal-investiment tal-Unjoni, minn kumpanija azzjonarja ta’ investiment prinċipali tal-Unjoni jew minn kumpanija azzjonarja finanzjarja mħallta omm tal-Unjoni jkunu jinsabu f’pajjiż terz.
            
            
               4.F’konformità mal-Artikolu 21 tar-Regolament (UE) Nru 1093/2010, l-EBA għandha tieħu sehem fil-laqgħat tal-kulleġġi tas-superviżuri. 
            
         
         
            
               5.L-awtoritajiet li ġejjin għandhom ikunu membri fil-kulleġġ tas-superviżuri:
            
            
               (a)
                     l-awtoritajiet kompetenti responsabbli għas-superviżjoni tas-sussidjarji ta’ grupp ta’ ditti tal-investiment immexxi minn ditta tal-investiment tal-Unjoni, minn kumpanija azzjonarja ta’ investiment prinċipali tal-Unjoni jew minn kumpanija azzjonarja finanzjarja mħallta omm tal-Unjoni; 
            
            
               (b)fejn xieraq, l-awtoritajiet superviżorji ta’ pajjiżi terzi, l-awtoritajiet superviżorji, soġġetti għar-rekwiżiti ta’ kunfidenzjalità li huma ekwivalenti fl-opinjoni tal-awtoritajiet kompetenti kollha għar-rekwiżiti stabbiliti fit-Taqsima 2, Kapitolu I ta’ dan it-Titolu.
            
            
               6.Is-superviżur tal-grupp iddeterminat skont l-Artikolu 42 għandu jippresjedi l-laqgħat tal-kulleġġ u jadotta deċiżjonijiet. Dak is-superviżur tal-grupp għandu jżomm lill-membri kollha tal-kulleġġ informati bis-sħiħ bil-quddiem dwar l-organizzazzjoni ta’ dawk il-laqgħat, dwar il-kwistjonijiet prinċipali li jkunu se jiġu diskussi u dwar l-attivitajiet li jkunu se jiġu kkunsidrati. Is-superviżur tal-grupp għandu wkoll iżomm lill-membri tal-kulleġġ informati bis-sħiħ, u mingħajr dewmien, dwar id-deċiżjonijiet adottati f’dawk il-laqgħat jew dwar il-miżuri mwettqin.  
            
            
               Is-superviżur tal-grupp għandu jqis ir-rilevanza tal-attività superviżorja li għandha tiġi ppjanata jew ikkoordinata mill-awtoritajiet imsemmija fil-paragrafu 5 meta jadotta deċiżjonijiet.
            
            
               L-istabbiliment u l-funzjonament tal-kulleġġi għandhom jiġu fformalizzati b’arranġamenti bil-miktub. 
            
            
               7.Fil-każ ta’ nuqqas ta’ qbil ma’ deċiżjoni adottata mis-superviżur tal-grupp dwar il-funzjonament tal-kulleġġi superviżorji, kwalunkwe waħda mill-awtoritajiet kompetenti kkonċernati tista' tirriferi l-kwistjoni lill-EBA u titlob l-assistenza tal-EBA f'konformità mal-Artikolu 19 tar-Regolament (UE) Nru 1093/2010. 
            
            
               L-EBA tista' wkoll tgħin lill-awtoritajiet kompetenti fil-każ ta' nuqqas ta' qbil dwar il-funzjonament tal-kulleġġi superviżorji skont dan l-Artikolu fuq l-inizjattiva tagħha stess f'konformità mat-tieni subparagrafu tal-Artikolu 19(1) ta' dak ir-Regolament. 
            
            
               8.F’konsultazzjoni mal-ESMA, l-EBA għandha tiżviluppa abbozz ta’ standards tekniċi regolatorji biex tkompli tispeċifika l-kundizzjonijiet li fihom il-kulleġġi tas-superviżuri jeżerċitaw il-kompiti tagħhom imsemmija fil-paragrafu 1. 
            
            
               L-EBA għandha tissottometti dak l-abbozz ta’ standards tekniċi regolatorji lill-Kummissjoni sa [disa’ xhur wara d-data ta’ dħul fis-seħħ ta’ din id-Direttiva]. 
            
            
               Il-Kummissjoni tingħata s-setgħa li tadotta l-istandards tekniċi regolatorji msemmija fl-ewwel subparagrafu skont l-Artikoli 10 sa 14 tar-Regolament (UE) Nru 1093/2010. 
            
            
               Artikolu 45
                  Rekwiżiti ta’ kooperazzjoni 
            
            
            
               1.L-Istati Membri għandhom jiżguraw li s-superviżur tal-grupp u l-awtoritajiet kompetenti msemmija fl-Artikolu 44(5) jipprovdu lil xulxin bl-informazzjoni rilevanti kollha kif meħtieġ, inklużi dawn li ġejjin: 
            
            
               (a)l-identifikazzjoni tal-istruttura legali u ta’ governanza tal-grupp ta’ ditti tal-investiment, inkluża l-istruttura organizzazzjonali tiegħu, billi jiġu koperti l-entitajiet regolati u mhux regolati, is-sussidjarji mhux regolati u l-intrapriżi prinċipali kollha, u tal-awtoritajiet kompetenti tal-entitajiet regolati fil-grupp ta’ ditti tal-investiment; 
            
            
               (b)il-proċeduri għall-ġbir tal-informazzjoni mingħand id-ditti tal-investiment fi grupp ta’ ditti tal-investiment, u l-proċeduri għall-verifika ta’ dik l-informazzjoni;
            
            
               (c)kwalunkwe żvilupp avvers fid-ditti tal-investiment jew f’entitajiet oħra ta’ grupp ta’ ditti tal-investiment, li jista’ jaffettwa serjament lil dawk id-ditti tal-investiment; 
            
            
               (d)kwalunkwe penali u miżura eċċezzjonali sinifikanti meħuda mill-awtoritajiet kompetenti f’konformità mad-dispożizzjonijiet nazzjonali li jittrasponu din id-Direttiva;
            
            
               (e)l-impożizzjoni ta’ rekwiżit kapitali speċifiku skont l-Artikolu 36 ta’ din id-Direttiva.
            
            
               2.L-awtoritajiet kompetenti u s-superviżur tal-grupp jistgħu jirreferu għall-EBA, f’konformità mal-Artikolu 19(1) tar-Regolament (UE) Nru 1093/2010, meta l-informazzjoni rilevanti ma tkunx ġiet ikkomunikata skont il-paragrafu 1 mingħajr dewmien żejjed jew meta talba għal kooperazzjoni, b’mod partikolari għall-iskambju ta’ informazzjoni rilevanti, tkun ġiet irrifjutata jew ma tkunx ittieħdet azzjoni dwarha fi ħdan perjodu raġonevoli ta’ żmien. 
            
         
         
            
               F’konformità mat-tieni subparagrafu tal-Artikolu 19(1) tar-Regolament (UE) Nru 1093/2010, kif ukoll fuq inizjattiva tagħha stess, l-EBA tista’ tassisti lill-awtoritajiet kompetenti fl-iżvilupp ta’ prattiki ta’ kooperazzjoni konsistenti.
            
            
               3.L-Istati Membri għandhom jiżguraw li l-awtoritajiet kompetenti, qabel ma jadottaw deċiżjoni li tista’ tkun importanti għall-kompiti superviżorji ta’ awtoritajiet kompetenti oħra, jikkonsultaw lil xulxin dwar dawn li ġejjin:
            
            
               (a)it-tibdiliet fl-istruttura tal-azzjonisti, organizzazzjonali jew maniġerjali tad-ditti tal-investiment fil-grupp ta’ ditti tal-investiment, li jirrikjedu l-approvazzjoni jew l-awtorizzazzjoni tal-awtoritajiet kompetenti; 
            
            
               (b)penali sinifikanti imposti fuq id-ditti tal-investiment mill-awtoritajiet kompetenti jew kwalunkwe miżura eċċezzjonali oħra meħuda minn dawk l-awtoritajiet;
            
            
               (c)rekwiżiti kapitali speċifiċi imposti f’konformità mal-Artikolu 36.
            
            
               4.Is-superviżur tal-grupp għandu jiġi kkonsultat meta jkunu se jiġu imposti penali sinifikanti jew tkun se tittieħed kwalunkwe miżura eċċezzjonali oħra mill-awtoritajiet kompetenti kif imsemmi fil-punt (b) tal-paragrafu 3.
            
            
               5.B’deroga mill-paragrafu 3, awtorità kompetenti mhix obbligata tikkonsulta lil awtoritajiet kompetenti oħra f’każijiet ta’ urġenza jew meta t-tali konsultazzjoni tkun tista’ xxekkel l-effikaċja tad-deċiżjoni tagħha, f’liema każ l-awtorità kompetenti għandha tinforma mingħajr dewmien lill-awtoritajiet kompetenti kkonċernati l-oħra b’dik id-deċiżjoni li mhix se ssir konsultazzjoni. 
            
            
               Artikolu 46
                  Verifika tal-informazzjoni rigward entitajiet li jinsabu fi Stati Membri oħra
            
            
            
               1.L-Istati Membri għandhom jiżguraw li, meta l-awtoritajiet kompetenti fi Stat Membru jkunu jridu jivverifikaw informazzjoni dwar ditti tal-investiment, kumpaniji azzjonarji ta’ investiment, kumpaniji azzjonarji finanzjarji mħallta, istituzzjonijiet finanzjarji, intrapriżi ta’ servizzi anċillari, kumpaniji azzjonarji ta’ attività mħallta jew sussidjarji li jinsabu fi Stat Membru ieħor, inklużi sussidjarji li huma kumpaniji tal-assigurazzjoni, l-awtoritajiet kompetenti ta’ dak l-Istat Membru l-ieħor iwettqu dik il-verifika f’konformità mal-paragrafu 2.
            
            
               2.L-awtoritajiet kompetenti li rċivew talba skont il-paragrafu 1 għandhom jagħmu xi waħda minn dan li ġej:
            
            
               (a)
                     iwettqu l-verifika huma stess fi ħdan il-qafas tal-kompetenza tagħhom;
            
            
               (b)
                     jippermettu lill-awtoritajiet kompetenti li għamlu dik it-talba jwettqu l-verifika;  
            
            
               (c)jitolbu lil awditur jew lil espert biex iwettaq il-verifika. 
            
            
               Għall-finijiet tal-punti (a) u (c), l-awtoritajiet kompetenti li għamlu t-talba għandhom jitħallew jieħdu sehem fil-verifika.
            
            
            
               Taqsima 2
                  Kumpaniji azzjonarji ta’ investiment, kumpaniji azzjonarji finanzjarji mħallta u kumpaniji azzjonarji ta’ attività mħallta
            
            
               Artikolu 47
                  L-inklużjoni ta’ kumpaniji azzjonarji fis-superviżjoni tal-konformità mat-test tal-kapital ta’ grupp
            
            
            
               L-Istati Membri għandhom jiżguraw li l-kumpaniji azzjonarji ta’ investiment u l-kumpaniji azzjonarji finanzjarji mħallta huma inklużi fis-superviżjoni tal-konformità mat-test tal-kapital ta’ grupp.
            
         
         
            
               Artikolu 48
                  Kwalifiki tad-diretturi
            
            
            
               L-Istati Membri għandhom jaraw li l-membri tal-korp maniġerjali ta’ kumpanija azzjonarja ta’ investiment jew ta’ kumpanija azzjonarja finanzjarja mħallta jkunu ta’ reputazzjoni tajba biżżejjed u jkollhom biżżejjed għarfien, ħiliet u esperjenza biex iwettqu dmirijiethom b’mod effettiv.  
            
            
            
               Artikolu 49
                  Kumpaniji azzjonarji ta’ attività mħallta
            
            
            
               1.L-Istati Membri għandhom jipprovdu li, meta grupp ta’ ditti tal-investiment jitmexxa minn kumpanija azzjonarja ta’ attività mħallta, l-awtoritajiet kompetenti responsabbli għas-superviżjoni tad-ditta tal-investiment jistgħu:
            
            
               (a)
                     jitolbu li l-kumpanija azzjonarja ta’ attività mħallta tfornilhom kwalunkwe informazzjoni li tista’ tkun rilevanti għas-superviżjoni ta’ dik id-ditta tal-investiment;
            
            
               (b)
                     jissorveljaw tranżazzjonijiet bejn id-ditta tal-investiment u l-kumpanija azzjonarja ta’ attività mħallta u s-sussidjarji tagħha, u jobbligaw lid-ditta tal-investiment li jkollha fis-seħħ proċessi adegwati ta’ mmaniġġjar tar-riskju u mekkaniżmi ta’ kontroll intern, inklużi proċeduri solidi ta’ rapportar u kontabilistiċi biex tidentifika, tkejjel, tissorvelja u tikkontrolla dawk it-tranżazzjonijiet.
            
            
               2.L-Istati Membri għandhom jipprovdu li l-awtoritajiet kompetenti jkunu jistgħu jwettqu, jew li jkunu twettqu minn spetturi esterni, spezzjonijiet fuq il-post biex jivverifikaw l-informazzjoni mwassla mingħand il-kumpaniji azzjonarji ta’ attività mħallta u s-sussidjarji tagħhom. 
            
            
               Artikolu 50
                  Penali 
            
            
            
               F’konformità mat-Taqsima 3, Kapitolu 2 ta' dan it-Titolu, l-Istati Membri għandhom jiżguraw li jistgħu jiġu imposti penali amministrattivi jew miżuri amministrattivi oħra mmirati li jtemmu jew jimmitigaw il-ksur jew għall-indirizzar tal-kawżi ta’ tali ksur fuq kumpaniji azzjonarji ta’ investiment, kumpaniji azzjonarji finanzjarji mħallta u kumpaniji azzjonarji ta’ attività mħallta, jew il-maniġers effettivi tagħhom, li jiksru l-liġijiet, ir-regolamenti jew id-dispożizzjonijiet amministrattivi li jittrasponu dan il-Kapitolu. 
            
            
               Artikolu 51
                  Valutazzjoni tas-superviżjoni ta’ pajjiżi terzi u ta’ tekniki superviżorji oħra
            
            
            
               1.L-Istati Membri għandhom jiżguraw li meta ditta tal-investiment, li l-impriża prinċipali tagħha jkollha l-uffiċċju reġistrat tagħha f’pajjiż terz, ma tkunx soġġetta għal superviżjoni effettiva fil-livell tal-grupp, l-awtoritajiet kompetenti jivvalutaw jekk id-ditta tal-investiment hix soġġetta għal superviżjoni mill-awtorità superviżorja ta’ pajjiż terz li tkun ekwivalenti għas-superviżjoni stabbilita f’din id-Direttiva fl-Ewwel Parti tar-[Regolament (UE) ---/----[IFR]. 
            
            
               2.Meta l-valutazzjoni msemmija fil-paragrafu 1 tikkonkludi li ma tapplika ebda superviżjoni ekwivalenti bħal din, l-Istati Membri għandhom japplikaw id-dispożizzjonijiet stabbiliti f’din id-Direttiva u fir-[Regolament (UE) ---/----[IFR] għad-ditta tal-investiment jew għandhom jippermettu għal tekniki superviżorji xierqa li jiksbu l-objettivi tas-superviżjoni rigward il-konformità mat-test tal-kapital ta’ grupp stabbilit fir-[Regolament (UE) ---/----[IFR]. Dawk it-tekniki superviżorji għandhom jiġu deċiżi mill-awtorità kompetenti li kienet tkun is-superviżur tal-grupp li kieku l-impriża prinċipali kienet stabbilita fl-Unjoni, wara konsultazzjoni mal-awtoritajiet kompetenti l-oħra involuti. Kwalunkwe miżura meħuda skont dan il-paragrafu għandha tiġi nnotifikata lill-awtoritajiet kompetenti l-oħra involuti, lill-EBA u lill-Kummissjoni.
            
            
               3.L-awtorità kompetenti li kienet tkun is-superviżur tal-grupp li kieku l-impriża prinċipali kienet stabbilita fl-Unjoni tista’, b’mod partikolari, tobbliga t-twaqqif ta’ kumpanija azzjonarja ta’ investiment jew il-kumpanija azzjonarja finanzjarja mħallta fl-Unjoni u tapplika l-Artikolu 7 tar-[Regolament (UE) ---/----[IFR] għal dik il-kumpanija azzjonarja ta’ investiment jew dik il-kumpanija azzjonarja finanzjarja mħallta.
            
            
               Artikolu 52
                  Koperazzjoni mal-awtoritajiet superviżorji ta' pajjiżi terzi 
            
            
         
         
            
               Il-Kummissjoni tista’ tissottometti rakkomandazzjonijiet lill-Kunsill għan-negozjar ta’ ftehimiet ma’ pajjiż terz wieħed jew aktar rigward il-mezz ta’ superviżjoni tal-konformità mat-test tal-kapital ta’ grupp mid-ditti tal-investiment li ġejjin:
            
            
               (a)ditti tal-investiment li l-impriża prinċipali tagħhom ikollha l-uffiċċju reġistrat tagħha f’pajjiż terz;
            
            
               (b)ditti tal-investiment li jinsabu f’pajjiżi terzi, u li l-impriża prinċipali tagħhom ikollha l-uffiċċju reġistrat tagħha fl-Unjoni. 
            
            
            
               TITOLU V
               PUBBLIKAZZJONI MILL-AWTORITAJIET KOMPETENTI 
            
            
               Artikolu 53 
                  Rekwiżiti ta’ pubblikazzjoni 
            
            
            
               1.L-awtoritajiet kompetenti għandhom jippubblikaw l-informazzjoni kollha li ġejja: 
            
            
               (a)it-testi tal-liġijiet, ir-regolamenti, ir-regoli amministrattivi u l-gwida ġenerali adottati fl-Istat Membru tagħhom skont din id-Direttiva; 
            
            
               (b)il-mod tal-eżerċizzju tal-għażliet u tad-diskrezzjonijiet disponibbli skont din id-Direttiva u r-[Regolament (UE) ---/----[IFR]; 
            
            
               (c)il-kriterji ġenerali u l-metodoloġiji li jużaw fir-rieżami  u l-evalwazzjoni superviżjorji msemmija fl-Artikolu 33; 
            
            
               (d)data statistika aggregata dwar aspetti importanti tal-implimentazzjoni ta’ din id-Direttiva u tar-[Regolament (UE) ---/----[IFR] fl-Istat Membru tagħhom, inklużi n-numru u n-natura tal-miżuri superviżorji meħuda f’konformità mal-Artikolu 36(2)(a) u tal-penali amminsitrattivi imposti f’konformità mal-Artikolu 16. 
            
            
               2.L-informazzjoni ppubblikata skont il-paragrafu 1 għandha tkun komprensiva u preċiża b’mod suffiċjenti biex ikun jista’ jsir paragun sodisfaċenti tal-applikazzjoni tal-punti (b), (c) u (d) tal-paragrafu 1 mill-awtoritajiet kompetenti tal-Istati Membri differenti. 
            
            
               3.Il-pubblikazzjonijiet għandhom isegwu format komuni u aġġornat regolarment. Dawn għandhom ikunu aċċessibbli f’post elettroniku uniku.
            
            
            
               TITOLU VI
               ATTI DELEGATI U TA’ IMPLIMENTAZZJONI
            
            
               Artikolu 54 
                  Eżerċitar tad-delega
            
            
            
               1.Il-Kummissjoni għandha tingħata s-setgħa li tadotta atti delegati soġġetta għall-kundizzjonijiet stabbiliti f’dan l-Artikolu.
            
            
               2.Il-Kummissjoni għandha tingħata s-setgħa li tadotta atti delegati msemmija fl-Artikoli 3(2), 27(3) u 33(6) għal perjodu ta' żmien indeterminat minn [id-data tad-dħul fis-seħħ ta' din id-Direttiva].
            
         
         
            
               3.Id-delegazzjoni tas-setgħa msemmija fl-Artikoli 3(2), 27(3) u 33(6) tista’ tkun revokata fi kwalunkwe ħin mill-Parlament Ewropew jew mill-Kunsill. Deċiżjoni ta’ revoka għandha ttemm id-delegazzjoni tas-setgħat speċifikati f’dik id-deċiżjoni. Hi għandha tidħol fis-seħħ l-għada tal-pubblikazzjoni tad-deċiżjoni f’Il-Ġurnal Uffiċjali tal-Unjoni Ewropea jew f’data aktar tard speċifikata fiha. Hi ma għandhiex taffettwa l-validità ta’ kwalunkwe att delegat diġà fis-seħħ.
            
            
               4.Qabel ma tadotta att delegat, il-Kummissjoni għandha tikkonsulta lil esperti magħżula minn kull Stat Membru f'konformità mal-prinċipji stipulati fil-Ftehim Interistituzzjonali tat-13 ta' April 2016 dwar it-Tfassil Aħjar tal-Liġijiet.
            
            
               5.Mal-adozzjoni ta' att delegat, il-Kummissjoni għandha tibgħat notifika dwaru simultanjament lill-Parlament Ewropew u lill-Kunsill.
            
            
               6.L-att delegat adottat skont l-Artikoli 3(2), 27(3) u 33(6) għandu jidħol fis-seħħ biss jekk ma tkun ġiet espressa l-ebda oġġezzjoni la mill-Parlament Ewropew u lanqas mill-Kunsill fi żmien xahrejn min-notifika ta’ dak l-att lill-Parlament Ewropew u lill-Kunsill jew jekk, qabel jiskadi dak il-perjodu, il-Parlament Ewropew u l-Kunsill ikunu t-tnejn informaw lill-Kummissjoni li mhumiex se joġġezzjonaw. Dak il-perjodu għandu jiġi estiż b'[xahrejn] fuq inizjattiva tal-Parlament Ewropew jew tal-Kunsill. 
            
            
            
               Artikolu 55 
                  Atti ta’ Implimentazzjoni
            
            
            
               It-tibdil tal-ammont tal-kapital inizjali previst fl-Artikoli 8 u 11(7) biex jitqiesu l-iżviluppi fl-oqsma ekonomiċi u monetarji għandu jiġi adottat bħala atti ta’ implimentazzjoni f’konformità mal-proċedura ta' eżami msemmija fl-Artikolu 56(2).
            
            
               Artikolu 56
                  Proċedura ta’ kumitat
            
            
            
               1.Il-Kummissjoni għandha tkun assistita mill-Kumitat tal-Banek Ewropej, stabbilit bid-Deċiżjoni tal-Kummissjoni 2004/10/KE
                  44
               . Dak il-Kumitat għandu jkun kumitat skont it-tifsira tar-Regolament (UE) Nru 182/2011.
            
            
               2.Meta ssir referenza għal dan il-paragrafu, għandu japplika l-Artikolu 5 tar-Regolament (UE) Nru 182/2011.
            
            
            
               TITLE VIIEMENDI GĦAL DIRETTIVI OĦRA
            
            
               Artikolu 57
                  Emendi għad-Direttiva 2013/36/UE 
            
            
               Id-Direttiva 2013/36/UE hi emendata kif ġej:
            
            
            
               (1)fit-titolu, jitħassar il-kliem “u d-ditti tal-investiment”;
            
            
               (2)L-Artikolu 1 hu ssostitwit b'dan li ġej:
            
            
               ‘‘Artikolu 1
            
         
         
            
               Suġġett
            
            
               Din id-Direttiva tistabbilixxi regoli dwar:
            
            
               (a)l-aċċess għall-attività tal-istituzzjonijiet ta’ kreditu;
            
            
               (b)is-setgħat u l-għodod superviżorji għas-superviżjoni prudenzjali tal-istituzzjonijiet ta’ kreditu mill-awtoritajiet kompetenti;
            
            
               (c)is-superviżjoni prudenzjali tal-istituzzjonijiet ta’ kreditu mill-awtoritajiet kompetenti b'mod li jkun konsistenti mar-regoli stabbiliti fir-Regolament (UE) Nru 575/2013;
            
            
               (d)ir-rekwiżiti ta’ pubblikazzjoni għall-awtoritajiet kompetenti fil-qasam tar-regolamentazzjoni u tas-superviżjoni prudenzjali tal-istituzzjonijiet ta’ kreditu.”;
            
            
               (3) L-Artikolu 2 hu emendat kif ġej:
            
            
               (a)il-paragrafu 1 hu ssostitwit b’dan li ġej:
            
            
               “1.Din id-Direttiva għandha tapplika għall-istituzzjonijiet ta' kreditu.”;
            
            
               (b)jitħassru l-paragrafi 2 u 3;
            
            
               (c)fil-paragrafu 5, jitħassar il-punt (1);
            
            
               (d)il-paragrafu 6 hu ssostitwit b’dan li ġej:
            
            
               ‘‘6.L-entitajiet imsemmija fil-punti (3) sa (24) tal-paragrafu 5 u fl-atti delegati adottati f’konformità mal-paragrafi 5a u 5b ta’ dan l-Artikolu għandhom jiġu ttrattati bħala istituzzjonijiet finanzjarji għall-finijiet tal-Artikolu 34 u tat-Titolu VII, Kapitolu 3.”;
            
            
               (4)L-Artikolu 3(1) hu emendat kif ġej:
            
            
               (a)il-punt 3 hu ssostitwit b’dan li ġej:
            
            
               “(3)“istituzzjoni” tfisser istituzzjoni finanzjarja kif issir referenza għaliha fl-Artikolu 4(1)(3) tar-[Regolament (UE) ---/----[IFR].’’;
            
            
               (b)jitħassar il-punt (4);
            
            
               (5)L-Artikolu 5 hu ssostitwit b'dan li ġej: 
            
            
               “Artikolu 5
                  Koordinazzjoni mal-Istati Membri
            
            
               L-Istati Membri li jkollhom aktar minn awtorità kompetenti waħda għas-superviżjoni prudenzjali tal-istituzzjonijiet ta’ kreditu u tal-istituzzjonijiet finanzjarji għandhom jieħdu l-miżuri meħtieġa biex jorganizzaw il-koordinazzjoni bejn dawk l-awtoritajiet.”;
            
         
         
            
               (6) jiddaħħal l-Artikolu 8 a li ġej:
            
            
               ‘‘Artikolu 8a
            
            
               Ir-rekwiżiti speċifiċi għall-awtorizzazzjoni tal-istituzzjonijiet ta’ kreditu msemmija fl-Artikolu 4(1)(1)(b) tar-Regolament (UE) Nru 575/2013
            
            
               1.
                     L-Istati Membri għandhom jobbligaw lill-intrapriżi msemmija fl-Artikolu 4(1)(1)(b) tar-Regolament (UE) Nru 575/2013 li diġà kisbu awtorizzazzjoni skont it-Titolu II tad-Direttiva 2014/65/UE biex jissottomettu applikazzjoni għall-awtorizzazzjoni f’konformità mal-Artikolu 8, sa mhux aktar tard minn dawn id-dati: 
            
            
               (a)
                     meta l-medja tal-assi totali fix-xahar, ikkalkolata fuq perjodu ta’ tnax-il xahar konsekuttivi, tkun taqbeż it-EUR 30 biljun; jew
            
            
               (b)
                     meta l-medja tal-assi totali fix-xahar ikkalkolata tul perjodu ta’ tnax-il xahar konsekuttivi tkun anqas minn EUR 30 biljun, u l-impriża tkun parti minn grupp li fih il-valur kombinat tal-assi totali tal-intrapriżi kollha fil-grupp li jwettqu kwalunkwe waħda mill-attivitajiet imsemmija fil-punti (3) u (6) tat-Taqsima A tal-Anness I tad-Direttiva 2014/65/UE u jkollhom assi totali anqas minn EUR 30 biljun, ikkalkolata bħala medja tul perjojdu ta’ tnax-il xahar konsekuttivi, tkun taqbeż it-EUR 30 biljun.
            
            
               2.
                     L-intrapriżi msemmija fil-paragrafu 1 jistgħu jkomplu jwettqu l-attivitajiet imsemmija fl-Artikolu 4(1)(1)(b) tar-Regolament (UE) Nru 575/2013 sakemm jiksbu l-awtorizzazzjoni msemmija f’dak il-paragrafu.
            
            
               3. 
                     Permezz ta’ deroga mill-paragrafu 1, l-intrapriżi msemmija fl-Artikolu 4(1)(1)(b) tar-Regolament (UE) Nru 575/2013 li fi [id-data tad-dħul fis-seħħ tad-Direttiva (UE) ---/----[IFD] - jum wieħed (1)] ikunu qed iwettqu attivitajiet bħala ditti tal-investiment awtorizzati skont id-Direttiva 2014/65/UE, għandhom japplikaw għal awtorizzazzjoni f’konformità mal-Artikolu 8 sa [sena waħda (1) + jum wieħed (1) wara d-dħul fis-seħħ tad-Direttiva (UE) ---/----[IFD]] 
            
            
               4.
                      Meta l-awtorità kompetenti, wara li tirċievi l-informazzjoni f’konformità mal-Artikolu [95a] tad-Direttiva 2014/65/UE, tiddetermina li impriża tkun se tiġi awtorizzata bħala istituzzjoni ta’ kreditu f’konformità mal-Artikolu 8 ta’ din id-Direttiva, din għandha tinnotifika lill-impriża u lill-awtorità kompetenti kif definit fl-Artikolu 4(1)(26) ad-Direttiva 2014/65/UE u għandha tikseb il-proċedura ta' awtorizzazzjoni mid-data tat-tali notifika.
            
            
               5.
                     L-EBA għandha tiżviluppa abbozz ta' standards tekniċi regolatorji biex tispeċifika: 
            
            
               (a)
                     l-informazzjoni li għandha tiġi pprovduta mill-impriża lill-awtoritajiet kompetenti fl-applikazzjoni għall-awtorizzazzjoni, inkluż il-programm tal-operazzjonijiet stabbilit fl-Artikolu 10;
            
            
               (b)
                     il-metodoloġija għall-kalkolu tal-livelli limitu msemmija fil-paragrafu 1.  
            
            
               Is-setgħa hi ddelegata lill-Kummissjoni biex tadotta l-istandards tekniċi regolatorji msemmija fil-punti (a) u (b) f’konformità mal-Artikoli 10 sa 14 tar-Regolament (UE) Nru 1093/2010.
            
            
               L-EBA għandha tissottometti dan l-abbozz ta’ standards tekniċi lill-Kummissjoni sal-[1 ta’ Jannar 2019].
            
            
               (7)
                     fl-Artikolu 18, jiżdied il-punt (aa) li ġej:
            
            
               “(aa) tuża l-awtorizzazzjoni tagħha b’mod esklużiv biex tkun involuta fl-attivitajiet imsemmija fl-Artikolu 4(1)(1)(b) tar-Regolament (UE) Nru 575/2013 u għal perjodu ta’ 5 snin konsekuttivi jkollha assi totali medji inqas mil-livelli limitu stabbiliti f’dak l-Artikolu;”;
            
            
               (8)Jitħassar it-Titolu IV;
            
            
               (9)fl-Artikolu 51(1), l-ewwel subparagrafu hu ssostitwit b'dan li ġej:
            
            
               “L-awtoritajiet kompetenti ta’ Stat Membru ospitanti jista’ jitlob lis-superviżur konsolidanti, meta jkun japplika l-Artikolu 112(1), jew lill-awtoritajiet kompetenti tal-Istat Membru tad-domiċilju, biex fergħa ta’ istituzzjoni ta’ kreditu titqies bħala sinifikanti.”;
            
            
               (10)fl-Artikolu 53, il-paragrafu 2 hu ssostitwit b'dan li ġej:
            
         
         
            
               “2.
                     Il-paragrafu 1 m'għandux jimpedixxi lill-awtoritajiet kompetenti milli jiskambjaw informazzjoni ma' xulxin jew jittrażmettu l-informazzjoni lill-BERS, lill-EBA, jew lill-Awtorità Superviżorja Ewropea (Awtorità Ewropea tat-Titoli u s-Swieq) (“ESMA”) stabbilita mir-Regolament (UE) Nru 1095/2010 tal-Parlament Ewropew u tal-Kunsill f’konformi ma’ din id-Direttiva, mar-Regolament (UE) Nru 575/2013, mad-[Direttiva (UE) ---/----[IFD] dwar is-superviżjoni prudenzjali tad-ditti tal-investiment], ma' Direttivi oħrajn applikabbli għall-istituzzjonijiet ta' kreditu, u mal-Artikolu 15 tar-Regolament (UE) Nru 1092/2010, mal-Artikoli 31, 35 u 36 tar-Regolament (UE) Nru 1093/2010 u mal-Artikoli 31 u 36 tar-Regolament (UE) Nru 1095/2010. Dik l-informazzjoni għandha tkun soġġetta għall-paragrafu 1.”;
            
            
               ______________________________________________________________
            
            
               * 
                     Ir-Regolament (UE) Nru 1095/2010 tal-Parlament Ewropew u tal-Kunsill tal-24 ta' Novembru 2010 li jistabbilixxi Awtorità Superviżorja Ewropea (Awtorità Ewropea tat-Titoli u s-Swieq) u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/77/KE (ĠU L 331, 15.12.2010, p. 84).
            
            
               (11) fl-Artikolu 66(1), jiżdied il-punt (aa) li ġej:
            
            
               “(aa)it-twettiq ta’ mill-inqas waħda mill-attivitajiet imsemmija fl-Artikolu 4(1)(1)(b) tar-Regolament (UE) Nru 575/2013 u l-qbiż tal-livell limitu indikat f’dak l-Artikolu mingħajr l-awtorizzazzjoni bħala istituzzjoni ta’ kreditu.”;
            
            
               (12) fl-Artikolu 76(5), titħassar l-aħħar sentenza. 
            
            
               (13) fl-Artikolu 86, il-paragrafu 11 jiġi ssostitwit b'dan li ġej:
            
            
               “11.
                     L-awtoritajiet kompetenti għandhom jiżguraw li l-istituzzjonijiet ikollhom fis-seħħ pjanijiet ta’ rkupru tal-likwidità li jistabbilixxu strateġiji adegwati u miżuri ta' implimentazzjoni xierqa biex jindirizzaw il-possibbiltà ta’ nuqqas ta’ likwidità, inkluż fir-rigward ta’ fergħat stabbiliti f'xi Stat Membru ieħor. L-awtoritajiet kompetenti għandhom jiżguraw li dawk il-pjanijiet jiġu ttestjati mill-istituzzjonijiet mill-inqas kull sena, jiġu aġġornati abbażi tal-eżitu tax-xenarji alternattivi stipulati fil-paragrafu 8, u jiġu rrapportati lill-amministrazzjoni għolja u approvati minnha, sabiex il-politiki u l-proċessi interni jkunu jistgħu jiġu aġġustati kif meħtieġ. L-istituzzjoniiet għandhom jieħdu l-passi operattivi meħtieġa minn qabel biex jiżguraw li l-pjanijiet ta’ rkupru tal-likwidità jkunu jistgħu jiġu implimentati minnufih. Dawk il-passi operazzjonali għandhom jinkludu l-pussess ta’ kollateral disponibbli b'mod immedjat għal finanzjament mill-bank ċentrali. Dan jinkludi l-pussess ta’ kollateral fil-munita ta’ Stat Membru ieħor, fejn meħtieġ, jew il-munita ta’ pajjiż terz li għalih l-istituzzjoni ta' kreditu jkollha skopertura, u meta jkun meħtieġ b'mod operazzjonali fit-territorju ta’ Stat Membru ospitanti jew ta' pajjiż terz li t-tali istituzzjoni ta’ kreditu tkun skoperta għall-munita tiegħu ’’;
            
            
               (14)fl-Artikolu 110, jitħassar il-paragrafu 2;
            
            
               (15)fl-Artikolu 114, il-paragrafu 1 hu ssostitwit b'dan li ġej:
            
            
               “1.
                     Meta tinħoloq sitwazzjoni ta’ emerġenza, inkluża sitwazzjoni kif deskritta fl-Artikolu 18 tar-Regolament (UE) Nru 1093/2010 jew sitwazzjoni ta’ żviluppi negattivi fis-swieq, li potenzjalment tippreġudika l-likwidità fis-suq u l-istabbiltà tas-sistema finanzjarja fi kwalunkwe Stat Membru fejn l-entitajiet ta’ grupp ikunu ġew awtorizzati jew fejn ikunu stabbiliti fergħat sinifikanti kif imsemmija fl-Artikolu 51, is-superviżur konsolidanti għandu, soġġett għall-Kapitolu 1, Taqsima 2, u fejn applikabbli t-Taqsima 2, Kapitolu I tat-Titolu IV tad-[Direttiva (UE)  ---/----[IFD] tal-Parlament Ewropew u tal-Kunsill]*, iwissi mill-aktar fis possibbli, lill-EBA u lill-awtoritajiet imsemmija fl-Artikolu 58(4) u fl-Artikolu 59 u għandu jikkomunika l-informazzjoni essenzjali kollha sabiex iwettqu l-kompiti tagħhom. Dawk l-obbligi għandhom japplikaw għall-awtoritajiet kompetenti kollha.
            
            
               __________________________________________________________________
            
            
               *
                     [Id-Direttiva (UE) ---/---- tal-Parlament Ewropew u tal-Kunsill ta’ ..… fi ……..];”
            
            
               (16)L-Artikolu 116 hu emendat kif ġej:
            
            
               (a)il-paragrafu 2 hu ssostitwit b’dan li ġej:
            
            
               2.
                     L-awtoritajiet kompetenti li jipparteċipaw fil-kulleġġi tas-superviżuri u l-EBA għandhom jikkooperaw mill-qrib. Ir-rekwiżiti ta' kunfidenzjalità skont it-Titolu VII, Kapitolu 1, Taqsima II ta’ din id-Direttiva, u, fejn applikabbli, it-Taqsima 2, Kapitolu I tat-Titolu IV tad-[Direttiva (UE) ---/----[IFD]  m'għandhomx jipprevjenu lill-awtoritajiet kompetenti milli jiskambjaw informazzjoni kunfidenzjali fil-kulleġġi tas-superviżuri. L-istabbiliment u l-funzjonament tal-kulleġġi tas-supervizuri m'għandhomx jaffettwaw id-drittijiet u r-responsabbiltajiet tal-awtoritajiet kompetenti skont din id-Direttiva u skont ir-Regolament (UE) Nru 575/2013.”;
            
            
               (b)
                     il-paragrafu 6 hu ssostitwit b’dan li ġej:
            
            
               “6.
                     L-awtoritajiet kompetenti responsabbli għas-superviżjoni tas-sussidjarji ta’ istituzzjoni prinċipali tal-UE jew ta’ kumpanija azzjonarja finanzjarja omm tal-UE jew ta’ kumpanija azzjonarja finanzjarja mħallta omm tal-UE u l-awtoritajiet kompetenti ta’ Stat Membru ospitanti fejn ikunu stabbiliti fergħat sinifikanti kif imsemmija fl-Artikolu 51, il-banek ċentrali tas-SEBĊ kif xieraq, u l-awtoritajiet superviżorji ta’ pajjiżi terzi fejn ikun xieraq u soġġetti għal rekwiżiti tal-kunfidenzjalità li jkunu ekwivalenti, fl-opinjoni tal-awtoritajiet kompetenti kollha, għar-rekwiżiti skont it-Titolu VII, Kapitolu 1, Taqsima II ta' din id-Direttiva u, fejn applikabbli, skont it-Taqsima 2, Kapitolu I tat-Titolu IV tad-[Direttiva (UE) ---/---[IFD] Direttiva 20xx/xx/UE jistgħu jipparteċipaw fil-kulleġġi tas-superviżuri.”;
            
            
               (c)
                     il-paragrafu 9 hu ssostitwit b'dan li ġej:
            
            
               “9.
                     Is-superviżur konsolidanti, soġġett għar-rekwiżiti tal-kunfidenzjalità skont it-Titolu VII, Kapitolu 1, Taqsima II, ta' din id-Direttiva, u fejn applikabbli, skont it-Taqsima 2, Kapitolu I tat-Titolu IV tad-[Direttiva (UE) ---/---[IFD], għandu jinforma lill-EBA dwar l-attivitajiet tal-kulleġġ tas-superviżuri, inkluż f’sitwazzjonijiet ta’ emerġenza, u jikkomunika lill-EBA l-informazzjoni kollha li tkun ta’ rilevanza partikolari għall-finijiet tal-konverġenza superviżorja.
            
         
         
            
               (17)fl-Artikolu 125, il-paragrafu 2 hu ssostitwit b'dan li ġej:
            
            
               “2.L-informazzjoni riċevuta, fil-qafas tas-superviżjoni fuq bażi konsolidata, u b'mod partikolari, kwalunkwe skambju ta' informazzjoni bejn l-awtoritajiet kompetenti li hu previst f'din id-Direttiva, għandha tkun soġġetta għal rekwiżiti ta' segretezza professjonali li mill-inqas ikunu ekwivalenti għal dawk imsemmija fl-Artikolu 53(1) ta' din id-Direttiva għall-istituzzjonijiet ta’ kreditu jew skont l-Artikolu 13 tad-[Direttiva (UE) ---/---[IFD].”;
            
            
               (18)fl-Artikolu 128, jitħassar it-tieni subparagrafu.;
            
            
               (19)fl-Artikolu 129, jitħassru l-paragrafi 2, 3 u 4.;
            
            
               (20)fl-Artikolu 130, jitħassru l-paragrafi 2, 3 u 4.;
            
            
               (21)fl-Artikolu 143(1), il-punt (d) hu ssostitwit b’dan li ġej:
            
            
               “(d)
                     mingħajr preġudizzju għad-dispożizzjonijiet stipulati fit-Titolu VII, Kapitolu 1, Taqsima II ta’ din id-Direttiva u, fejn applikabbli, id-dispożizzjonijiet stabbiliti fit-Titolu IV, Kapitolu 1, Taqsima 2 tad-[Direttiva (UE) ---/---[IFD], id-data statistika aggregata dwar l-aspetti ewlenin tal-implimentazzjoni tal-qafas prudenzjali f’kull Stat Membru, inklużi l-għadd u n-natura tal-miżuri superviżorji meħuda f’konformità mal-Artikolu 102(1)(a), u tal-penali amministrattivi imposti f'konformità mal-Artikolu 65.”;
            
            
            
               Artikolu 58
                  Emendi għad-Direttiva 2014/65/UE 
            
            
            
               Id-Direttiva 2014/65/UE hi emendata kif ġej:
            
            
            
               (1)Fl-Artikolu 8, il-punt (a) hu ssostitwit b'dan li ġej: 
            
            
               “(a)ma tibqax tissodisfa l-kondizzjonijiet li fihom ingħatat l-awtorizzazzjoni, bħall-konformità mal-kundizzjonijiet stabbiliti fir-[Regolament (UE) ---/----[IFR];”; 
            
            
               (2) L-Artikolu 15 hu ssostitwit b'dan li ġej:
            
            
               “Artikolu 15
               Dotazzjoni tal-kapital inizjali 
            
            
               “L-Istati Membri għandhom jiżguraw li l-awtoritajiet kompetenti ma jagħtux awtorizzazzjoni jekk id-ditta tal-investiment ma jkollhiex biżżejjed kapital inizjali f’konformità mar-rekwiżiti tal-Artikolu 8 tad-[Direttiva (UE) ---/----[IFD], b’kunsiderazzjoni tan-natura tas-servizz jew tal-attività ta’ investiment inkwistjoni.”;
            
            
               (3)L-Artikolu 41 hu ssostitwit b'dan li ġej: 
            
            
               Artikolu 41 
            
            
               L-għoti ta’ awtorizzazzjoni
            
         
         
            
            
               “1.  L-awtorità kompetenti tal-Istat Membru fejn tkun stabbilita d-ditta minn pajjiż terzi, jew fejn ikollha l-intenzjoni li tistabbilixxi l-fergħa tagħha, għandha tagħti awtorizzazzjoni biss meta l-awtorità kompetenti tkun issodisfata li:
            
            
               (a)Il-kundizzjonijiet taħt l-Artikolu 39 ikunu ssodisfati; u
            
            
               (b)Il-fergħa tad-ditta minn pajjiż terz tkun tista’ tikkonforma ruħha mad-dispożizzjonijiet li ssir referenza għalihom fil-paragrafi 2 u 3.
            
            
               L-awtorità kompetenti għandha tinforma lid-ditta minn pajjiż terz, fi żmien sitt xhur mill-preżentazzjoni ta’ applikazzjoni kompluta, jekk l-awtorizzazzjoni tkunx ingħatat jew le.
            
            
               2.  Il-fergħa tad-ditta minn pajjiż terz awtorizzata skont il-paragrafu 1 għandha tikkonforma ruħha mal-obbligi stipulati fl-Artikoli 16 sa 20, 23, 24, 25 u 27, l-Artikolu 28(1) u l-Artikoli 30, 31 u 32 ta’ din id-Direttiva u fl-Artkoli 3 sa 26 tar-Regolament (UE) Nru 600/2014 u l-miżuri adottati skonthom u għandha tkun suġġetta għas-superviżjoni tal-awtorità kompetenti fl-Istat Membru fejn tkun ingħatat l-awtorizzazzjoni.
            
            
               L-Istati Membri ma għandhomx jimponu xi rekwiżiti addizzjonali fuq l-organizzazzjoni u l-operat tal-fergħa fir-rigward tal-materji koperti minn din id-Direttiva u ma għandhomx jittrattaw xi fergħa ta’ ditti minn pajjiżi terzi b’mod aktar favorevoli minn ditti mill-Unjoni.
            
            
               L-Istati Membri għandhom jaraw li l-awtoritajiet kompetenti jinnotifikaw lill-ESMA, kull sena, bl-għadd ta’ fergħat ta’ ditti minn pajjiżi terzi attivi fit-territorju tagħhom. 
            
            
               3. Il-fergħa tad-ditta minn pajjiż terz li tkun awtorizzata skont il-paragrafu 1 għandha tirrapporta lill-awtorità kompetenti li ssir referenza għaliha fil-paragrafu2 l-informazzjoni li ġejja fuq bażi annwali:
            
            
               (a)l-iskala u l-ambitu tas-servizzi u l-attivitajiet imwettqa mill-fergħa f'dak l-Istat Membru;
            
            
               (b)Il-fatturat u l-valur aggregat tal-assi li jikkorrispondu għas-servizzi u l-attivitajiet li ssir referenza għalihom fil-punt (a);
            
            
               (c)Deskrizzjoni dettaljata tal-arranġamenti ta’ protezzjoni tal-investituri disponibbli għall-klijenti tal-fergħa, inklużi d-drittijiet ta’ dawk il-klijenti li joħorġu mill-iskema ta’ kumpens lill-investitur li ssir referenza għaliha fl-Artikolu 39(2)(f). 
            
            
               (d)il-politika u l-arranġamenti tagħhom dwar il-ġestjoni tar-riskju applikata mill-fergħa għas-servizzi u l-attivitajiet li ssir referenza għalihom fil-punt (a).
            
            
                 
                     4. L-awtoritajiet kompetenti li ssir referenza għalihom fil-paragrafu 2, l-awtoritajiet kompetenti tal-entitajiet li jkunu parti mill-istess grupp li lilhom ikunu jappartjenu il-fergħa ta’ ditti minn pajjiżi terzi awtorizzati skont il-paragrafu 1, u l-ESMA u l-EBA għandhom jikkooperaw mill-qrib sabiex jiżguraw li l-attivitajiet kollha ta’ dak il-grupp fl-Unjoni ikunu suġġett għal superviżjoni komprensiva, konsistentu u effettiva skont din id-Direttiva, ir-Regolament 600/2014, id-Direttiva 2013/36/UE, ir-Regolament (UE) Nru 575/2013, id-Direttiva [Direttiva (UE) ---/----* [IFD] u r-Regolament [Regolament (UE) ---/----* [IFR] 
            
            
               5. L-ESMA għandha tiżviluppa abbozz ta’ standards tekniċi regolatorji biex tispeċifika ulterjorment l-informazzjoni li ssir referenza għaliha fil-paragrafu 3. 
            
            
               L-ESMA għandha tissottometti dak l-abbozz ta’ standards tekniċi regolatorji lill-Kummissjoni sa [date to be inserted]. 
            
            
               Qiegħda tiġi ddelegata s-setgħa lill-Kummissjoni biex tadotta standards tekniċi regolatorji msemmija fl-ewwel subparagrafu f’konformità mal-Artikolu 15 tar-Regolament (UE) Nru 1095/2010.”
            
            
               6. L-ESMA għandha tiżviluppa abbozz ta’ standards tekniċi regolatorji biex tispeċifika l-format li fih l-informazzjoni li ssir referenza għaliha fil-paragrafu 3 għandha tkun irrappurtata lill-awtoritajiet nazzjonali kompetenti. 
            
            
               L-ESMA għandha tissottometti dak l-abbozz ta’ standards tekniċi implimentattivi lill-Kummissjoni sa [date to be inserted]. 
            
            
               Qiegħda tiġi ddelegata s-setgħa lill-Kummissjoni biex tadotta standards tekniċi implimentattivi msemmija fl-ewwel subparagrafu f’konformità mal-Artikolu 15 tar-Regolament (UE) Nru 1095/2010.”
            
         
         
            
               (4)Fl-Artikolu 81(3), il-punt (a) hu ssostitwit b'dan li ġej:
            
            
               “(a)
                     biex jivverifikaw li huma ssodisfati l-kundizzjonijiet li jirregolaw il-bidu tan-negozju tad-ditti tal-investiment u biex jiffaċilitaw il-monitoraġġ tal-kondotta ta’ dak in-negozju, il-proċeduri amministrattivi u kontabilistiċi u l-mekkaniżmi ta’ kontroll intern;”.
            
            
               (5)
                     
                     jiddaħħal l-Artikolu 95 a li ġej:
            
            
               ‘‘Artikolu 95 a
            
            
               Dispożizzjoni tranżitorja dwar l-awtorizzazzjoni tal-istituzzjoni ta’ kreditu msemmija fl-Artikolu 4(1)(1)(b) tar-Regolament (UE) Nru 575/2013
            
            
               L-awtoritajiet kompetenti għandhom jinformaw lill-awtorità kompetenti msemmija fl-Artikolu 8 tad-Direttiva 2013/36/UE meta l-assi totali previsti ta’ impriża li tkun applikat għal awtorizzazzjoni skont it-Titolu II ta’ din id-Direttiva qabel [id-dħul fis-seħħ tad-Direttiva (UE)---/--- [IFD] biex twettaq l-attivitajiet imsemmija fil-punti (3) u (6) tat-Taqsima A tal-Anness I jaqbżu t-EUR 30 biljun, u jinnotifikaw lill-applikant dwar dan.”.
            
            
            
               TITOLU VIII
               DISPOŻIZZJONIJIET TRANŻITORJI U FINALI
            
            
               Artikolu 59
                  Dispożizzjonijiet tranżitorji 
            
            
               1.L-Istati Membri għandhom jiżguraw li d-ditti tal-investiment, għajr dawk imsemmija fil-paragrafu 2, li kienu jeżistu fl-1 ta’ Jannar 20xx [id-data tad-dħul fis-seħħ ta’ din id-Direttiva] jew qabel u li l-kapital inizjali tagħhom ma jaqbiżx il-livelli msemmija fl-Artikolu 8, għandhom jikkonformaw ma’ dak l-Artikolu sa mhux aktar tard minn [ħames snin wara d-dħul fis-seħħ ta’ din id-Direttiva] b’żieda annwali ta’ EUR 5 000. 
            
            
               Meta ż-żieda annwali speċifikata fl-ewwel subparagrafu ma tkunx biżżejjed biex ditta tal-investiment tilħaq il-livell meħtieġ ta’ kapital inizjali fi tmiem il-perjodu ta’ ħames snin, l-Istati Membri għandhom jippermettu għal perjodu tranżitorju addizzjonali ta’ massimu ta’ ħames snin. L-awtoritajiet kompetenti għandhom jistabbilixxu l-ammonti annwali applikabbli matul dak il-perjodu tranżitorju addizzjonali.
            
            
               2.L-Istati Membri għandhom jiżguraw li n-negozjanti tal-komoditajiet jikkonformaw mad-dispożizzjonijiet tal-Artikolu 8 mill-inqas sa [ħames snin wara d-dħul fis-seħħ ta’ din id-Direttiva.]
            
            
            
               Artikolu 60
                  Rieżami 
            
            
            
               Sa [tliet snin wara d-data tal-applikazzjoni ta’ din id-Direttiva u tar-Regolament (UE) Nru ---/---- [IFR]] il-Kummissjoni, f’kooperazzjoni msaħħa mal-EBA u mal-ESMA, għandha tissottometti rapport, flimkien ma’ proposta leġiżlattiva jekk xieraq, lill-Parlament Ewropew u lill-Kunsill, dwar dawn li ġejjin:
            
            
               (a)id-dispożizzjonijiet dwar ir-remunerazzjoni f’din id-Direttiva u fir-Regolament (UE) ---/---- [IFR]; 
            
            
               (b)l-effikaċja tal-arranġamenti ta’ qsim tal-informazzjoni skont din id-Direttiva;
            
            
               (c)il-kooperazzjoni tal-Unjoni u tal-Istati Membri ma’ pajjiżi terzi fl-applikazzjoni ta’ din id-Direttiva u tar-Regolament (UE) ---/---- [IFR]; 
            
            
               (d)l-implimentazzjoni ta’ din id-Direttiva u tar-Regolament (UE) ---/---- [IFR] għad-ditti tal-investiment fuq il-bażi tal-istruttura legali jew tal-mudell ta’ sjieda tagħhom.
            
         
         
            
               Artikolu 61
                  Traspożizzjoni
            
            
               1.Sa [18-il xahar qabel id-data tad-dħul fis-seħħ ta’ din id-Direttiva], l-Istati Membi għandhom jadottaw u jippubblikaw il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma' din id-Direttiva.
            
            
               2.L-Istati Membri għandhom japplikaw dawk id-dispożizzjonijiet minn [id-data ta’ applikazzjoni tar-Regolament (UE) Nru ---/----[IFR].
            
            
               3.L-Istati Membri għandhom jikkomunikaw lill-Kummissjoni u lill-EBA t-test tad-dispożizzjonijiet tad-dritt nazzjonali li huma jadottaw fil-qasam kopert minn din id-Direttiva.
            
            
               Fejn id-dokumenti li jakkumpanjaw in-notifika tat-traspożizzjoni tal-miżuri pprovduti minn Stati Membri ma jkunux suffiċjenti għal valutazzjoni sħiħa tal-konformità tad-dispożizzjonijiet ta' traspożizzjoni ma' ċerti dispożizzjonijiet ta' din id-Direttiva, il-Kummissjoni tista', fuq talba mill-EBA bil-ħsieb li twettaq il-kompiti tagħha skont ir-Regolament (UE) Nru 1093/2010, jew fuq inizjattiva tagħha stess, teżiġi li l-Istati Membri jipprovdu aktar informazzjoni dettaljata dwar it-traspożizzjoni u l-implimentazzjoni ta' dawk id-dispożizzjonijiet u din id-Direttiva.
            
            
               4.Id-dispożizzjonijiet imsemmija fil-paragrafu 1 għandhom jirreferu għal din id-Direttiva jew ikunu akkumpanjati minn tali referenza fil-waqt tal-pubblikazzjoni uffiċjali tagħhom. 
            
            
               Artikolu 62
                  Dħul fis-seħħ
            
            
            
               Din id-Direttiva tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
            
            
               Għall-finijiet ta’ supervizjoni u riżoluzzjoni ta’ ditt tal-investiment, ir-referenzi għad-Direttiva 2013/36/UE f’atti oħra tal-Unjoni għandhom jittieħdu bħala referenzi għal din id-Direttiva.
            
            
            
            
               Artikolu 63
                  Destinatarji
            
            
               Din id-Direttiva hija indirizzata lill-Istati Membri.
            
            
            
               Magħmul fi Brussell,
            
            
               
               
                  Għall-Parlament Ewropew
                        Għall-Kunsill
               
               
                  Il-President
                        Il-President
               
            
         
         
            
                  
                     (1)
                  
                        Ara l-“Komunikazzjoni dwar ir-Rieżami ta’ Nofs it-Terminu tal-Pjan ta’ Azzjoni tal-Unjoni tas-Swieq Kapitali”, COM(2017) 292 final, it-8 ta’ Ġunju 2017; u l-“Komunikazzjoni tal-Kummissjoni Dwar it-tisħiħ tas-superviżjoni integrata biex tissaħħaħ l-Unjoni tas-Swieq Kapitali u l-integrazzjoni finanzjarja f’ambjent li qed jinbidel”, COM(2017) 542 final, l-20 ta’ Settembru 2017.
               
               
                  
                     (2)
                  
                        EBA report on investment firms, response to Commission’s call for advice of December 2014 (EBA/Op/2015/20), Tabella 12: Population of investment firms, by category, by country, p. 96.   
                  https://www.eba.europa.eu/documents/10180/983359/EBA-Op-2015-20+Report+on+investment+firms.pdf
               
               
                  
                     (3)
                  
                        COM(2017) 292 final.
               
               
                  
                     (4)
                  
                        Ir-Regolament (UE) Nru 575/2013 tal-Parlament Ewropew u tal-Kunsill tas-26 ta' Ġunju 2013 dwar ir-rekwiżiti prudenzjali għall-istituzzjonijiet ta' kreditu u d-ditti tal-investiment u li jemenda r-Regolament (UE) Nru 648/2012, (ĠU L 176, 27.6.2013, p. 1).
               
               
                  
                     (5)
                  
                        Id-Direttiva 2013/36/UE tal-Parlament Ewropew u tal-Kunsill tas-26 ta' Ġunju 2013 dwar l-aċċess għall-attività tal-istituzzjonijiet ta' kreditu u s-superviżjoni prudenzjali tal-istituzzjonijiet ta' kreditu u tad-ditti tal-investiment, li temenda d-Direttiva 2002/87/KE u li tħassar id-Direttivi 2006/48/KE u 2006/49/KE (ĠU L 176, 27.6.2013, p. 338).
               
               
                  
                     (6)
                  
                        Id-Direttiva 2004/39/KE tal-Parlament Ewropew u tal-Kunsill tal-21 ta' April 2004 dwar is-swieq fl-istrumenti finanzjarji li temenda d-Direttivi tal-Kunsill 85/611/KEE u 93/6/KEE u d-Direttiva 2000/12/KE tal-Parlament Ewropew u tal-Kunsill u li tħassar id-Direttiva tal-Kunsill 93/22/KEE (ĠU L 145, 30.4.2004, p. 1).
               
               
                  
                     (7)
                  
                        Id-Direttiva 2014/65/UE tal-Parlament Ewropew u tal-Kunsill tal-15 ta’ Mejju 2014 dwar is-swieq fl-istrumenti finanzjarji u li temenda d-Direttiva 2002/92/KE u d-Direttiva 2011/61/UE (ĠU L 173, 12.6.2014, p. 349-496) u r-Regolament (UE) Nru 600/2014 tal-Parlament Ewropew u tal-Kunsill tal-15 ta’ Mejju 2014 dwar is-swieq tal-istrumenti finanzjarji u li jemenda r-Regolament (UE) Nru 648/2012 (ĠU L 173, 12.6.2014, p. 84).
               
               
                  
                     (8)
                  
                        F’konformità mat-tieni sett ta’ pariri mill-EBA ta’ Ottubru 2016 (Opinion of the European Banking Authority on the First Part of the Call for Advice on Investment Firms, http://tinyurl.com/z3e7fpl), f’Novembru 2016 il-Kummissjoni pproponiet li jenħtieġ li d-ditti tal-investiment identifikati bħala istituzzjonijiet globali jew oħra sistematikament importanti (G-SIIs, O-SIIs) f’konformità mal-Artikolu 131 tad-Direttiva dwar ir-Rekwiżiti ta' Kapital jibqgħu soġġetti għar-Regolament rivedut dwar ir-Rekwiżiti ta' Kapital. F’Marzu 2017, kien hemm tmien ditti tal-investiment f’dan il-grupp, ilkoll ibbażati fir-Renju Unit. Il-Kummissjoni pproponiet ukoll li ditti tal-investiment oħra jaf ma jkunux affettwati minn dawn it-tibdiliet. Ara: Proposti tal-Kummissjoni għar-reviżjoni tar-Regolament u tad-Direttiva dwar ir-Rekwiżiti ta' Kapital tat-23 ta’ Novembru 2016, 
                  https://ec.europa.eu/info/law/banking-prudential-requirements-directive-2013-36-eu/upcoming_mt
               
               
                  
                     (9)
                  
                        COM(2017) 542 final.
               
               
                  
                     (10)
                  
                        Il-MiFID II ser iżżid mal-lista “l-operat ta’ faċilità organizzata tan-negozjar” mis-servizzi ta’ investiment.
               
               
                  
                     (11)
                  
                        EBA report on investment firms, response to Commission’s call for advice of December 2014 (EBA/Op/2015/20), 
                  http://www.eba.europa.eu/documents/10180/983359/EBA-Op-2015-20+Report+on+investment+firms.pdf
               
               
                  
                     (12)
                  
                        Designing a new prudential regime for investment firms (EBA/DP/2016/02), 
                  https://www.eba.europa.eu/documents/10180/1647446/Discussion+Paper+on+a+new+prudential+regime+for+Investment+Firms+%28EBA-DP-2016-02 %29.pdf/cf75b87e-2db3-47a3-b1f3-8a30fa6962da
               
               
                  
                     (13)
                  
                        EBA opinion on the design of a new prudential framework for investment firms (EBA/Op/2017/11), 
                  http://www.eba.europa.eu/documents/10180/1976637/EBA+Advice+on+New+Prudential+Framework+on+Investment+Firms+%28EBA-Op-2017-11 %29.pdf
               
               
                  
                     (14)
                  
                        Proposti tal-Kummissjoni għar-reviżjoni tar-Regolament u tad-Direttiva dwar ir-Rekwiżiti ta' Kapital tat-23 ta’ Novembru 2016, 
                  https://ec.europa.eu/info/law/banking-prudential-requirements-directive-2013-36-eu/upcoming_mt
               
               
                  
                     (15)
                  
                        Komunikazzjoni dwar ir-Rieżami ta’ Nofs it-Terminu tal-Pjan ta’ Azzjoni tal-Unjoni tas-Swieq Kapitali, Ġunju 2017 (COM(2017) 292), 
                  https://ec.europa.eu/info/publications/mid-term-review-capital-markets-union-action-plan_mt
               
               
                  
                     (16)
                  
                        COM(2017) 592 final.
               
               
                  
                     (17)
                  
                        EBA report on investment firms, response to Commission’s call for advice of December 2014 (EBA/Op/2015/20), 
                  https://www.eba.europa.eu/documents/10180/983359/EBA-Op-2015-20+Report+on+investment+firms.pdf
               
               
                  
                     (18)
                  
                        
                  https://ec.europa.eu/info/law/better-regulation/initiatives/ares-2017-1546878_mt
               
               
                  
                     (19)
                  
                        Ara, pereżempju, id-diversi tweġibiet sottomessi fis-Sejħa għall-Evidenza tal-2015 tal-Kummissjoni 
                  http://ec.europa.eu/finance/consultations/2015/financial-regulatory-framework-review/index_en.htm
               
               
                  
                     (20)
                  
                        Opinion of the European Banking Authority on issues related to the departure of the United Kingdom from the European Union (EBA/Op/2017/12) tat-12 ta’ Ottubru 2017, 
                  http://www.eba.europa.eu/documents/10180/1756362/EBA+Opinion+on+Brexit+Issues+%28EBA-Op-2017-12 %29.pdf
               
               
                  
                     (21)
                  
                        Kif iddefiniti fir-Rakkomandazzjoni tal-Kummissjoni tas-6 ta’ Mejju 2003 dwar id-definizzjoni ta’ intrapriżi mikro, żgħar u ta’ daqs medju (ĠU L 124, 20.5.2003, p. 36-41), jiġifieri intrapriżi li jħaddmu anqas minn 250 persuna u li l-fatturat annwali tagħhom ma jaqbiżx il-EUR 50 miljun, u/jew it-total tal-karta bilanċjali annwali tagħhom ma jaqbiżx it-EUR 43 miljun.
               
               
                  
                     (22)
                  
                        http://www.eba.europa.eu/documents/10180/1976637/EBA+Advice+on+New+Prudential+Framework+on+Investment+Firms+%28EBA-Op-2017-11 %29.pdf
               
               
                  
                     (23)
                  
                        ĠU C […], […], p. […].
               
               
                  
                     (24)
                  
                        ĠU C […], […], p. […].
               
               
                  
                     (25)
                  
                        Id-Direttiva 2013/36/UE tal-Parlament Ewropew u tal-Kunsill tas-26 ta' Ġunju 2013 dwar l-aċċess għall-attività tal-istituzzjonijiet ta' kreditu u s-superviżjoni prudenzjali tal-istituzzjonijiet ta' kreditu u tad-ditti tal-investiment, li temenda d-Direttiva 2002/87/KE u li tħassar id-Direttivi 2006/48/KE u 2006/49/KE (ĠU L 176, 27.6.2013, p. 338).
               
               
                  
                     (26)
                  
                        Ir-Regolament (UE) Nru 575/2013 tal-Parlament Ewropew u tal-Kunsill tas-26 ta' Ġunju 2013 dwar ir-rekwiżiti prudenzjali għall-istituzzjonijiet ta' kreditu u d-ditti tal-investiment u li jemenda r-Regolament (UE) Nru 648/2012, (ĠU L 176, 27.6.2013, p. 1).
               
               
                  
                     (27)
                  
                        Id-Direttiva 2004/39/KE tal-Parlament Ewropew u tal-Kunsill tal-21 ta' April 2004 dwar is-swieq fl-istrumenti finanzjarji li temenda d-Direttivi tal-Kunsill 85/611/KEE u 93/6/KEE u d-Direttiva 2000/12/KE tal-Parlament Ewropew u tal-Kunsill u li tħassar id-Direttiva tal-Kunsill 93/22/KEE (ĠU L 145, 30.4.2004, p. 1).
               
               
                  
                     (28)
                  
                        Ir-Regolament (UE) 2016/679 tal-Parlament Ewropew u tal-Kunsill tas-27 ta' April 2016 dwar il-protezzjoni tal-persuni fiżiċi fir-rigward tal-ipproċessar ta' data personali u dwar il-moviment liberu ta' tali data, u li jħassar id-Direttiva 95/46/KE (ĠU L 119, 4.5.2016, p. 1)
               
               
                  
                     (29)
                  
                        Ir-Regolament (KE) Nru 45/2001 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni ta' individwu fir-rigward tal-ipproċessar ta' data personali mill-istituzzjonijiet u l-korpi tal-Komunità u dwar il-movement liberu ta' dak id-data (ĠU L 8, 12.1.2001, p. 1)
               
               
                  
                     (30)
                  
                        Rapport mill-Kummissjoni lill-Parlament Ewropew u lill-Kunsill, Valutazzjoni tar-regoli ta’ remunerazzjoni skont id-Direttiva 2013/36/UE u r-Regolament (UE) Nru 575/2013 (COM(2016) 510 final).
               
               
                  
                     (31)
                  
                        Ir-Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni (ĠU L 55, 28.2.2011, p. 13).
               
               
                  
                     (32)
                  
                        ĠU C 369, 17.12.2011, p. 14.
               
               
                  
                     (33)
                  
                        Id-Direttiva 2014/65/UE tal-Parlament Ewropew u tal-Kunsill tal-15 ta' Mejju 2014 dwar is-swieq fl-istrumenti finanzjarji u li temenda d-Direttiva 2002/92/KE u d-Direttiva 2011/61/UE (ĠU L 173, 12.6.2014, p. 349).
               
               
                  
                     (34)
                  
                        Id-Direttiva 2013/34/UE tal-Parlament Ewropew u tal-Kunsill tas-26 ta' Ġunju 2013 dwar id-dikjarazzjonijiet finanzjarji annwali, id-dikjarazzjonijiet finanzjarji kkonsolidati u r-rapporti relatati ta' ċerti tipi ta' intrapriżi, li temenda d-Direttiva 2006/43/KE tal-Parlament Ewropew u tal-Kunsill u li tħassar id-Direttivi tal-Kunsill 78/660/KEE u 83/349/KEE (ĠU L 182, 29.6.2013, p. 19).
               
               
                  
                     (35)
                  
                        Ir-Regolament (KE) Nru 1606/2002 tal-Parlament Ewropew u tal-Kunsill tad-19 ta’ Lulju 2002 rigward l-applikazzjoni ta’ standards internazzjonali tal-kontabilità (ĠU L 243, 11.9.2002, p. 1).
               
               
                  
                     (36)
                  
                        Ir-Regolament (UE) Nru 600/2014 tal-Parlament Ewropew u tal-Kunsill tal-15 ta’ Mejju 2014 dwar is-swieq tal-istrumenti finanzjarji u li jemenda r-Regolament (UE) Nru 648/2012 (ĠU L 173, 12.6.2014, p. 84).
               
               
                  
                     (37)
                  
                        Id-Direttiva 2002/87/KE tal-Parlament Ewropew u tal-Kunsill tas-16 ta' Diċembru 2002 dwar is-superviżjoni supplementari ta' istituzzjonijiet ta' kreditu dwar intrapriżi ta' assigurazzjoni u ditti tal-investiment f'konglomerat finanzjarju u li temenda d-Direttivi tal-Kunsill 73/239/KEE, 79/267/KEE, 92/49/KEE, 92/96/KEE, 93/6/KEE u 93/22/KEE, u d-Direttivi 98/78/KE u 2000/12/KE tal-Parlament Ewropew u tal-Kunsill (ĠU L 035, 11.2.2003, p. 1).
               
               
                  
                     (38)
                  
                        Ir-Regolament (UE) Nru 1093/2010 tal-Parlament Ewropew u tal-Kunsill tal-24 ta' Novembru 2010 li jistabbilixxi Awtorità Superviżorja Ewropea (Awtorità Bankarja Ewropea) u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/78/KE (ĠU L 331, 15.12.2010, p. 12).
               
               
                  
                     (39)
                  
                        Ir-Regolament (UE) Nru 1092/2010 tal-Parlament Ewropew u tal-Kunsill tal-24 ta' Novembru 2010 dwar is-sorveljanza makroprudenzjali tal-Unjoni tas-sistema finanzjarja u li jistabbilixxi Bord Ewropew dwar ir-Riskju Sistemiku (ĠU L 331, 15.12.2010, p. 1).
               
               
                  
                     (40)
                  
                        Id-Direttiva 2006/43/KE tal-Parlament Ewropew u tal-Kunsill tas-17 ta’ Mejju 2006 dwar il-verifiki statutorji tal-kontijiet annwali u tal-kontijiet konsolidati, li temenda d-Direttivi tal-Kunsill 78/660/KEE u 83/349/KEE u li tħassar id-Direttiva tal-Kunsill 84/253/KEE (ĠU L 157, 9.6.2006, p. 87).
               
               
                  
                     (41)
                  
                        Id-Direttiva 2009/65/KE tal-Parlament Ewropew u tal-Kunsill, tat-13 ta’ Lulju 2009, dwar il-koordinazzjoni ta’ liġijiet, regolamenti u dispożizzjonijiet amministrattivi fir-rigward tal-intrapriżi ta’ investiment kollettiv f’titoli trasferibbli (UCITS) (ĠU L 302, 17.11.2009, p. 32).
               
               
                  
                     (42)
                  
                        Id-Direttiva (UE) 2015/849 tal-Parlament Ewropew u tal-Kunsill tal-20 ta' Mejju 2015 dwar il-prevenzjoni tal-użu tas-sistema finanzjarja għall-finijiet tal-ħasil tal-flus jew il-finanzjament tat-terroriżmu, li temenda r-Regolament (UE) Nru 648/2012 tal-Parlament Ewropew u tal-Kunsill, u li tħassar id-Direttiva 2005/60/KE tal-Parlament Ewropew u tal-Kunsill u d-Direttiva tal-Kummissjoni 2006/70/KE (ĠU L 141, 5.6.2015, p. 73).
               
               
                  
                     (43)
                  
                        Ir-Rakkomandazzjoni tal-Kummissjoni 2009/384/KE tat-30 ta’ April 2009 dwar il-politiki ta’ rimunerazzjoni fis-settur tas-servizzi finanzjarji (ĠU L 120, 15.5.2009, p. 22).
               
               
                  
                     (44)
                  
                        Id-Deċiżjoni tal-Kummissjoni 2004/10/KE tal-5 ta’ Novembru 2003 li tistabbilixxi l-Kumitat tal-Banek Ewropej (ĠU L 3, 7.1.2004, p. 36).